
SUOMEN    KANSAN   EHEYTYMISEN  TIE 


1.    ITSENÄISYYTEMME  ALKUEDELLYTYKSISTÄ. 

Kun  tutkimme  Suomen  kansan  historiaa,  joudumme  kysy- 
mään, mihin  ajankohtaan  on  sijoitettava  Suomen  itsenäisyysaja- 
tuksen  syntyminen.  Tapahtuiko  se  ehkä  jo  1200-luvulla,  jolloin 
Tuomas  piispan  silmissä  kangasteli  Suomen  niemimaalle  luotava 
itsenäinen  hengellinen  ruhtinaskunta,  joka  olisi  lännen  kilpenä 
Novgorodin  ekspansiota  vastaan?  Onko  se  ehkä  peräisin  1500- 
luvun  lopulta,  jolloin  suomalainen  aateli  Klaus  Flemingin  johdolla 
taisteli  Suomen  erikoisaseman  puolesta?  Vai  tapahtuiko  se  ken- 
ties vajaata  kahtasataa  vuotta  myöhemmin,  Anjalan  liiton  aikana, 
jolloin  suomalaiset  upseerit  ryhtyivät  toimenpiteisiin  itsenäisen 
suomalaisen  valtion  luomiseksi  Venäjän  hallitsijan  avulla? 

Näissä  historiamme  vaiheissa  saattaa  nähdä  jotakin,  josta  käy 
esille  ajatus  Suomen  erikoisasemasta  ja  siihen  perustuvasta  maan 
itsenäisyydestä.  Mutta  näillä  hankkeilla  oli  yksi  yhteinen  puute. 
Niiden  takana  oli  vain  pieni  osa  kansaa.  Kirkko,  aatelisto  ja 
upseeristo,  kukin  vuorollaan,  ja  ainakin  viimeksimainitussa  ta- 
pauksessa epäyhtenäisenä,  toimi  itsenäisen  valtion  luomiseksi, 
mutta  varsinainen  kansa  joko  pysyi  hankkeille  vieraana  tai  niitä 
suorastaan  vastusti.  Tämän  perusteella  voidaan  tuskin  sanoa 
enempää  kuin  että  itsenäisyysajatus  aikaisempina  vuosisatoina 
oli  vain  yksityisten  henkilöiden  tai  harvalukuisten  piirien  unelma. 

Suomen  itsenäisyysajatus  ulkopuolella  yksityisten  henkilöiden 
unelmien  ja  toiveiden,  järjestyneenä  liikkeenä,  kantaa  kulumassa 
olevan  vuosisadan  leimaa.   On  kyseenalaista,  tokko  itsenäisyys- 


liikkeen  nimeä  voidaan  vielä  antaa  niille  Venäjän  Suomeen  koh- 
distaman väkivaltapolitiikan  aiheuttamille  vastarintatoimenpi- 
teille,  joita  vuosisadan  alussa  esiintyi,  yleensä  toisistaan  irralli- 
sina ja  vailla  kiinteää  keskinäistä  yhteyttä.  Vasta  jääkäriliike 
merkitsi  kaikkiin  väestönpiireihin  levinnyttä  yhtenäisesti  ja 
määräsuuntaisesti  johdettua  toimintaa  Suomen  itsenäisyyden  luo- 
miseksi, toimintaa,  jolla  oli  sekä  selvä  päämäärä  että  myöskin 
todellisuuteen  pohjautuvat  poliittiset  keinot  tämän  päämäärän 
saavuttamiseksi. 

Mutta  samalla  on  todettava,  että  tietoisuus  omasta  kansalli- 
sesta erikoislaadusta  ja  herännyt  usko  kansan  kykyyn  ylläpitää 
valtiollista  itsenäisyyttä  on  Suomen  kansan  keskuudessa  ollut 
elävä  ja  selkeästi  tunnettu  jo  ennen  jääkäriliikettä.  Olipa  maan 
väestön  mielipide  Suomen  ja  Venäjän  välisestä  suhteesta  ollut 
aikaisemmin  minkälainen  tahansa,  viime  vuosisadan  päättymisen 
vaiheilla  oli  yhä  yleisemmäksi  levinnyt  käsitys,  että  Venäjällä  ei 
ollut  Suomeen  muuta  oikeutta  kuin  väkevämmän  oikeus.  Sitä 
mukaa  kuin  oppi  kansojen  oikeudesta  itsenäiseen,  omaehtoiseen 
elämään  saavutti  maailmalla  tunnustusta,  sitä  mukaa  astui  ihmis- 
ten mielissä  etualalle  kysymys  Suomen  kansan  oikeudesta  itse- 
näisyyteen ja  Suomen  käytännöllisistä  mahdollisuuksista  itse- 
näisenä kansana.  Kun  tällöin  verrattiin  Suomen  ja  Venäjän  sivis- 
tystasoa, valtiollista  elämää  sekä  taloudellista  kehitystä  keske- 
nään, voitiin  havaita,  että  niitä  asiallisia  edellytyksiä,  joihin  maan 
valloittaminen  ja  sen  kansan  jatkuva  alistettuna  pitäminen  saattaa 
joskus  perustua,  ei  meidän  tapauksessamme  ollut.  Mikään  kor- 
keampi inhimillinen  tarkoitusperä  ei  suonut  Venäjälle  oikeutta 
pitää  Suomea  valtansa  alaisena.  Yksinomaan  voimaansa  vedoten 
oli  suuri  alistanut  pienen  palvelemaan  poliittisia  päämääriään. 

Saattaa  olla,  että  tämäntapainen  käsitys  Venäjän  ja  Suomen 
suhteista  alkoi  tulla  yleiseksi  vasta  sen  jälkeen  kuin  Venäjä  oli 
aloittanut  oikeudenvastaiset  sortotoimenpiteensä  Suomea  vas- 
taan ja  osoittanut,  että  se  halusi  täällä  saattaa  voimaan  valloitta- 
jan oikeudet.   Ja  varmaa  on  myöskin,  että  maassa  oli  runsaasti 


henkilöitä,  jotka,  vaikkapa  olivatkin  selvillä  kansallisesta  erikois- 
laadustamme, vieläpä  sisäisestä  kyvystämmekin  ylläpitää  itse- 
näistä valtioelämää,  eivät  ainoastaan  pitäneet  itsenäisyysajatuk- 
sen  toteuttamista  vähemmän  uskottavana,  vaan  myöskin  näkivät 
itsenäisyyden  meille  taloudellisesti  vähemmän  hyödyllisenä. 
Mutta  hekin  puolustivat  Suomen  valtiollisia  oikeuksia  autonomian 
puitteissa.  Maailmansodan  alkuaikoina,  jääkäriliikkeen  aloitel- 
lessa, tämä  tuli  erityisen  selvästi  näkyviin  kauppa-  ja  teollisuus- 
maailmamme kannanotoissa. 

Merkillepantava  on  kansaneduskuntamme  osuus  itsenäisyys- 
ajatuksen  kasvattajana.  Eduskunta  toimi  Venäjän  väkivaltapoli- 
tiikkaa  vastaan  käydyn  oikeustaistelumme  näkyvänä  johtajana. 
Kun  se  oli  yleisellä  ja  yhtäläisellä  äänioikeudella  ja  suhteellista 
vaalitapaa  noudattaen  valittu,  kuvasti  se  Suomen  kansan  kaik- 
kien piirien  mielialoja.  Näin  kokoonpannun  edustuslaitoksen  kä- 
sitys —  sitä  ei  ulkomaailma  voinut  kieltää  —  oli  samalla  koko 
kansan  käsitys.  Pitämällä  päättävästi  kiinni  Suomen  oikeuksista, 
eduskunta  saavutti  osakseen  samoin  ajattelevan  kansan  luotta- 
muksen ja  arvonannon,  mutta  samalla  sen  määrätietoinen  toi- 
minta syvensi  kansalaisten  parissa  käsitystä  Venäjän  toimenpitei- 
den oikeudenvastaisuudesta  sekä  siitä  tuhosta,  mitä  ne  meille 
ennustivat.  Tästä  ei  enää  ollut  kaukana  ajatus,  että  ainoastaan 
itsenäisyys  voi  pelastaa  kansallisen  olemassaolomme.  Se  ajatus 
odotti  oikeaa  tilaisuutta  päästäkseen  muuttumaan  teoiksi.  Ja  kun 
tekojen  aika  vihdoin  tuli,  havaittiin,  kuinka  suotuisa  maaperä 
itsenäisyysajatuksella  oli  kansan  keskuudessa. 

Kun  tarkastelemme  jääkäriliikettä  kansamme  itsenäisyystah- 
don  ilmentäjänä,  on  todettavissa,  että  tuon  liikkeen  takana  voi- 
daan katsoa  olleen  koko  kansan.  Jääkärimatrikkelissa  ovat  kaikki 
ammattiryhmät,  eri  yhteiskuntapiirit  ja  eri  sivistysasteet  edustet- 
tuina. Jääkäriliikkeen  poliittisena  tukena  oli  miehiä  kaikista  val- 
tiollisista ryhmistä.  Nimenomaan  on  tällöin  syytä  mainita,  että 
sosialidemokraattisen  työväenliikkeen  taholla  tunnettiin  myön- 
teistä mielenkiintoa  jääkäriliikettä  kohtaan.    Jääkärien  voidaan 

katsoa  eräässä  mielessä  edustavan  Suomen  kansan  valtiollista 
eheytymistä,  niin  vastakkaisissa  merkeissä  kuin  he  joutuivatkin 
aloittamaan  työnsä  Suomen  kamaralle  saavuttuaan. 

Vuosi    1918. 

On  mahdotonta  sanoa,  mikä  kohtalo  itsenäisyysliikkeellämme 
olisi  ollut,  jollei  maaliskuun  vallankumousta  olisi  Venäjällä  ta- 
pahtunut. Vallankumouksen  seuraukset  me  sitä  vastoin  tiedämme: 
itsenäisyyspyrkimys  sai  laajenevaa  kannatusta  kansamme  parissa, 
ja  itsenäisyyden  käytännöllinen  toteuttaminen,  jolle  jo  maailman- 
sota oli  jääkäriliikkeen  miesten  mielissä  luonut  edellytykset,  astui 
todella  reaalisena  tavoitteena  näköpiiriin.  Mutta  samanaikaisesti 
alkoi  tapahtua  muutos  työväestömme  kannassa.  Tosin  on  sanot- 
tava, että  työväestömme  johtajat  olivat  esim.  keväällä  ja  kesällä 
1917  selkeästi  Suomen  itsenäisyyden  kannalla,  samaan  aikaan, 
jolloin  suuri  osa  maan  porvaristoa  ei  rohjennut  toivoa  enempää 
kuin  autonomiaa  Venäjän  yhteydessä.  Mutta  epäämätöntä  on, 
että  ne  toimenpiteet,  joihin  sosialistiemme  johto  ryhtyi  bolshe- 
vikkien Venäjällä  suorittaman  vallankaappauksen  jälkeen,  sanel- 
tiin Venäjältä  käsin.  Näin  ollen  meidän  ei  tarvitse  vuoden  1918 
onnettomuutta  pitää  yksinomaan  merkkinä  kansamme  keskuu- 
dessa vallinneitten  ristiriitojen  voimakkuudesta  ja  puhkeamisesta 
veriseen  välienselvittelyyn,  vaan  se  oli  sittenkin  ensi  sijassa  omien 
luottamusmiestensä  harhaan  johtaman  kansanluokan  taistelua 
vieraitten  tarkoitusperien  hyväksi.  Tätä  eivät  tienneet  enempää 
tavalliset  rivimiehet  kuin  useimmat  punakaartin  johtajatkaan. 
Heille  oli  kyseessä  yksinomaan  yhteiskunnallinen  vallankumous, 
valtiollisen  ja  taloudellisen  vallan  ottaminen  omistavalta  luokalta 
työväestön  käsiin.^   Sitä  vastoin  maan  itsenäisyys,  joka  oli  julis- 


1  Tässä  ei  ole  tarpeen  ryhtyä  pohtimaan  niitä  valtiollisia  ja  sosiaalisia 
tekijöitä,  jotka  loivat  edellytykset  vallankumouksellisen  mielialan  synty- 
miselle ja  aseisiin  nousulle.  Sillä,  mitä  sosialistien  keskuudessa  noina  aikoina 
tapahtui,  oli  eräältä  osalta  oma  yhteiskunnallinen  taustansa  ja  päämää- 

tettu  joulukuun  6.  päivänä  1917,  oli  heidän  käsityksensä  mukaan 
säilyvä  koskemattomana.  Saattaa  olla,  että  vasta  se  hyökkäys, 
jonka  Venäjä  teki  Suomea  vastaan  marraskuussa  1939,  sekä 
Venäjän  toimenpiteet  Baltian  maissa  kesällä  1940,  on  avannut 
viimeisten  leppymättömien  silmät  näkemään,  miten  asianlaita  oli 
jo  V.  1918.  Venäläisille  bolshevikkijohtajille,  jotka  itse  asiassa 
pitivät  käsissään  punakaartia,  oli  Suomessa  toteutettavaksi  suun- 
niteltu yhteiskunnallinen  kumous  ainoastaan  välikappale  Venäjän 
poliittisen  rajan  siirtämiseksi  takaisin  Tornionjoelle. 

On  merkillepantavaa,  että  v:n  1918  tapahtumia  alettiin  vasem- 
mistomme keskuudessa  nimittää  kansalaissodaksi.  Sillä  halut- 
tiin osoittaa,  että  kyseessä  ei  silloin  ollut  taistelu  ulkonaista  vihol- 
lista vastaan  maan  vapauden  puolesta,  vapaussota,  vaan  taistelu 
yhteiskunnallisesta  vallasta  kahden  kansanluokan  välillä,  siis 
kansalaissota.  Onneksemme  asianlaita  ei  ollut  tämä.  Kun 
otamme  huomioon  bolshevikkien  ratkaisevan  osuuden  sosialis- 
tiemme  johtomiesten  toimenpiteisiin  v.  1918,  ja  kun  nyt  olemme 
kokeneet,  mihin  bolshevistinen  imperialismi  Suomea  vastaan  on 
ryhtynyt,  voimme  todeta,  että  vuoden  1918  sota  oli  vapaussota 
aivan  yhtä  hyvällä  syyllä  kuin  vuosien  1939 — 40  sota.  Se  on- 
nettomuus, että  kansamme  oli  v.  1918  jakaantunut  vastakkaisiin 
leireihin,  ei  muuta  sodan  luonnetta. 

"Kun  Suomi  keväällä  1918,  sodan  runtelemana  ja  uuvutta- 
mana, ryhtyi  rauhan  töissä  toteuttamaan  edellisen  joulukuun  6. 
päivänä  julistettua  valtiollista  itsenäisyyttään,  eivät  ennusmerkit 
olleet  lupaavat.  Se,  että  itsenäisyys  oli  tullut  taistelun  kautta, 
oli  sellaisenaan  onni.  Ilman  uhrauksia  saatu  itsenäisyys  ei  seiso 
riittävän  lujalla  pohjalla.  Ilman  uhreja  saavutettu  itsenäisyys 
harvoin  muodostuu  kansakunnalle  niin  kalliiksi  ja  arvokkaaksi, 
että  pelko  sen  menettämisestä  saisi  sisäiset  riidat  lakkaamaan  tai 


ränsä,  ilman  sitä  eivät  varsinkaan  maaseudun  pieneläjät  olisi  astuneet 
punakaartin  riveihin.  Turhaan  ei  ole  tästä  puhuttaessa  muistutettu  siitä, 
että  valkoisten  ja  punaisten  armeijan  rintamalinja  kulki  Länsi-  ja  Keski- 
suomessa torppariasutuksen  pohjoisrajalla. 

että  sitä  haluttaisiin  muuten  kuin  jo  etukäteen  varman  voiton  mer- 
keissä puolustaa  ase  kädessä  ulkonaista  vihollista  vastaan. 

Mutta  meillä  oli  taistelu  itsenäisyydestä  ollut  samalla  sisällis- 
sota. Siitä  seurasi,  että  kansallinen  ja  valtiollinen  vapaus,  jonka 
taistelun  lopputulos  maalle  varmisti,  merkitsi  hävinneelle  puo- 
lelle kaikkea  sitä,  minkä  sisällissodista  tunnemme:  kuolemaa, 
vankilaa  ja  voittajan  tahtoon  alistamista.  Vaikka  lähdemmekin 
siitä  käsityksestä,  minkä  edellä  esitimme,  että  valtaosa  punai- 
sella puolella  toimineita  ja  taistelleita  ei  ollut  aseissa  itsenäistä 
Suomea  vastaan,  oli  keskinäisestä  taistelusta  kuitenkin  seurauk- 
sena, että  itsenäinen  Suomi  tuli  häviöön  joutuneelle  puolelle  mer- 
kitsemään luokkakoston  ja  sorron  välikappaletta.  Kun  miltei 
koko  sosialidemokraattinen  työväestö  laski  itsensä  häviölle  jou- 
tuneeksi, oli  sen  suhtautuminen  valtiovaltaan  sen  mukainen. 
Maan  valtiollinen  itsenäisyys,  jonka  puolesta  työväestö  oli  vuosi- 
kymmenet rohkeasti  toiminut,  oli  menettänyt  työväestön  silmissä 
kaiken  arvon,  koska  sen  saavuttaminen  oli  tuonut  työväestölle 
vain  kärsimyksiä.  Sen  vuoksi  kevään  1918  jälkeen  työväestömme 
parissa  oli  yleensä  vallalla  selvästi  valtionvastainen,  itsenäisyys- 
vihamielinen  kanta. 

Vapaustaistelunsa  suorittaneen  valtiomme  itsenäisyyttä  kan- 
nattavien ja  sitä  joko  vastustavien  tai  siihen  nurjamielisesti  suh- 
tautuvien kansalaisten  keskinäinen  suhde  voidaan  verraten  tar- 
kasti esittää  numeroilla:  se  oli  3:2.  Näiden  lukujen  valossa 
huomaamme,  kuinka  vähän  lupaavasti,  kuinka  horjuvilla  sisäi- 
sillä edellytyksillä  itsenäisyytemme  alkoi.  Liioittelematta  voidaan 
sanoa,  että  tuskinpa  yksikään  kansa  on  ottanut  vastaan  vapau- 
den ja  itsenäisyyden  niin  sisäisesti  rikkinäisenä  kuin  Suomen 
kansa  teki. 

Mutta  onnemme  oli  siinä,  että  tämä  vieroksuva  suhtautu- 
minen maan  itsenäisyyteen  veljessodan  jälkeisinä  katkerina  kuu- 
kausina oli  sittenkin  luonteeltaan  tilapäistä.  Se  ei  ollut  suoma- 
laisen työväestön  varhemman  käsitystavan  mukainen,  se  oli 
tappion    ja   siitä    aiheutuneiden    kärsimysten    mukanaan    tuoma 

vastavaikutus.  Mitä  muuta  saattoi  rehellinen  suomalainen  työ- 
mies tuntea?  Hän  oli  tarttunut  aseisiin  onnellisemman  yhteis- 
kunnan puolesta,  hän  oli  miehen  tavoin  taistellut  ja  pannut  hen- 
kensä alttiiksi.  Hän  oli  joutunut  häviölle,  hänet  oli  vedetty 
edesvastuuseen  valtiorikoksesta.  Kun  voittaja  nyt  selitti,  että 
taistelu  oli  koskenut  Suomen  itsenäisyyttä,  jota  vastaan  työväestö 
oli  noussut,  mitä  muuta  saattoi  sisukas  suomalainen  ajatella  kuin 
että  alas  sellainen  itsenäisyys,  joka  ei  anna  työmiehelle  muuta 
kuin  kuoleman  tai  kuritushuoneen. 

Vuosi  1918  ja  sen  jälkeiset  ajat  olivat  muuttaneet  maan  työ- 
väestön asenteen  maan  itsenäisyyteen.  Vaati  aikaa,  ennen  kuin 
työväestö  oppi  ymmärtämään  maan  itsenäisyyden  arvon.  Mutta 
se  aika  tuli,  eikä  se  tullut  liian  myöhään. 


2.    SISÄPOLITIIKKAAMME  VUOSINA  1918—1929. 

Kapinan    jälkiselvittelyä. 

Vapaussodan  päätyttyä  oli  maan  itsenäisyys  pelastettu  ja 
ulkonaisesti  turvattu.  Mutta  oliko  maan  itsenäisyys  sisäisesti 
turvattu?  Lähes  toinen  puoli  kansaa  oli  joko  ollut  aktiivisesti 
mukana  kapinassa  taikka  antanut  sille  kannatuksensa.  Kapinan 
kukistamisen  jälkeen  suhtautui  häviölle  joutunut  puoli  valtio- 
valtaan ja  maan  itsenäisyyteen  vihamielisesti  taikka  vieroksu- 
vasti.  Se  oli  pahimmassa  tapauksessa  valmis  sen  kukistamaan, 
missään  tapauksessa  tuskin  valmis  uhrauksiin  sen  puolustamiseksi. 
Mikä  osa  tälle  väestölle  oli  valtiossa  annettava?  Miten  valtio 
saattoi  turvata  itsensä  tämän  väestön  vihamielisyyttä  vastaan? 
Nämä  kysymykset  olivat  sitäkin  tähdellisempiä,  kun  Suomi  oli 
sotatilassa  Venäjän  kanssa,  jonne  suurin  osa  kapinan  johtajia 
oli  paennut  alkaakseen  heti  hillittömän  kiihotustyön  entistä  isän- 
maataan vastaan. 

Valinta  oH  tehtävä  kahden  päälinjan  kesken:  toinen  oli  ran- 
gaistuksen tie,  toinen  anteeksiannon. 

Ensiksimainittu  tie  näytti  kapinan  kukistamisen  jälkeisissä 
olosuhteissa  luonnolliselta,  johdonmukaiselta  ja  luotettavalta. 
Yhteiskunnan  suojelemiseksi  oli  rikoksen  tehneiden  rankaise- 
minen välttämätöntä.  Mutta  yhteiskunnan  suojelutarve  ei  rajoit- 
tunut tähän.  Rauhallinen  valtioelämä  maassa  oli  turvattava, 
yhteiskunta  oli  vapautettava  sisäisten  levottomuuksien  vaarasta. 
V:n  1918  kapina  oli  ollut  mahdollinen  ainoastaan  sillä  edellytyk- 
sellä, että  vasemmistolla  oli  ollut  niin  voimakas  asema  valtio- 
päivillä, v:n  1916  vaaleissa  enemmistö,  vm  1917  vaaleissa  92 
edustajaa.  Jotta  yhteiskunnan  rauha  turvattaisiin,  oli  ryhdyttävä 
toimenpiteisiin  sosialistien  valtiollisen  edustuksen  joko  kokonaan 
lopettamiseksi  taikka  supistamiseksi  niin  vähiin,  että  se  ei  enää 
voisi  vaikuttaa  häiritsevästi  maan  sisäisiin  oloihin.  Nämä  toimen- 
piteet olisivat  olleet  äänioikeuden  sekä  sanan-  ja  yhdistymis- 
vapauden kieltäminen  niiltä,  jotka  olivat  olleet  kapinallisia  tai 
heidän  sympatisöörejään,  ammatillisen  liikkeen  uudelleen  viriä- 
misen estäminen  jne.,  lyhyesti  sanoen:  kaiken  sosialidemokraat- 
tisissa merkeissä  tapahtuvan  valtiollisen,  ammatillisen,  sivistyk- 
sellisen yms.  toiminnan  jyrkkä  ja  poikkeukseton  ehkäiseminen. 

Ei  voitane  pitää  liioiteltuna  otaksumaa,  että  tämän  linjan 
kannattajat  olivat  kapinan  päättymisen  jälkeisinä  aikoina  maassa 
poliittista  valtaa  pitävän  porvarillisen  kansanaineksen  keskuu- 
dessa enemmistönä.  Mielethän  olivat  kiihtyneet  taistelusta  ja 
punaisten  suorittamista  tihutöistä.  Toimenpiteet  keväällä  ja  ke- 
sällä 1918  osoittavat,  että  tämä  tie  olikin  valittu.  Kapinalliset 
sekä  heidän  avustajansa  ja  suojelijansa  (noin  80,000  henkeä) 
kerättiin  vankileireille,  ja  valtiorikosoikeudet  aloittivat  työnsä. 
Mitään  ei  laiminlyöty,  jotta  rikos  olisi  saanut  rangaistuksensa. 

Mutta  ne  toimenpiteet,  joiden  tarkoituksena  olisi  ollut  iki- 
ajoiksi turvata  yhteiskuntarauha,  jäivät  suorittamatta.  Näin 
perästä  päin  asiaa  tarkastellessa  saa  sen  vaikutelman  kuin  jyrk- 
kien toimenpiteiden  kannattajilla  ei  olisi  ollut  valmista  suunni- 

telmaa,  miten  asiat  käytännössä  oli  hoidettava.  Kun  i<apinaan 
sei<aantumattomat  sosialidemokraatit  odottamattoman  nopeasti 
ja  henkilökohtaista  rohkeutta  osoittaen  jo  alkukesästä  1918 
alkoivat  vaatia  sosialidemokraattiselle  työväenliikkeelle  toiminta- 
mahdollisuuksia, suostuttiin  näihin  vaatimuksiin  vähitellen,  ta- 
paus tapaukselta,  eikä  kestänyt  kauan,  kunnes  sosialidemokraat- 
tinen valtiollinen  toiminta  sanomalehtineen  jne.  oli  taas  täydessä 
vauhdissa.  Sillä  seikalla,  että  vasemmiston  edustus  oli  poissa 
valtiopäiviltä,  oli  tämän  rinnalla  ainoastaan  tilapäinen  ja  sen 
vuoksi  vähäisempi  merkitys. 

Pääsyynä  siihen,  että  kapinan  kukistamisen  jälkeen  ei  val- 
mistettu poikkeuslainsäädäntöä  sosialistisen  toiminnan  ehkäi- 
semiseksi tai  rajoittamiseksi,  oli  kuitenkin  se,  että  oli  löydetty 
toinen  tie  valtiovallan  pysyttämiseksi  yhteiskuntaa  säilyttävien 
ainesten  käsissä.  Se  oli  kuningasvallan  luominen.  Monarkia  jo 
sellaisenaan  toisi  kurin  valtiolliseen  elämäämme.  Kun  kuningas- 
vallan perustamiseen  ajateltiin  samalla  liittyvän  yhtäläisen  val- 
tiollisen äänioikeuden  lakkauttaminen,  kansanedustuksen  muut- 
taminen kaksikamariseksi  sekä  muita  samansuuntaisesti  vaikut- 
tavia muutoksia,  voitiin  odottaa,  että  tämän  jälkeen  valtioelämän 
johto  jatkuvasti  pysyisi  lujissa  ja  luotettavissa  käsissä,  että  sisäi- 
sen rauhan  säilyminen  vasemmiston  valtiollisen  vaikutusvallan 
vähetessä  olisi  turvattu  ja  että  valtakunnan  ulkonainen  turvalli- 
suus kuninkaan  henkilön  avulla  olisi  pysyväisesti  taattu.  Var- 
mana voitaneen  pitää,  että  juuri  ne,  jotka  eniten  tunsivat  levot- 
tomuutta sosialidemokraattien  toiminnan  uudelleenalkamisesta, 
näkivät  pelastuksen  tältä  taholta  tulevaisuudessa  mahdollisesti 
uhkaavilta  vaaroilta  kuningasvallan  luomisessa.  He  kohdistivat- 
kin  sen  vuoksi  tarmonsa  tämän  kysymyksen  ratkaisemiseksi. 
Eikä  liene  erehdys,  jos  olettaa,  että  ellei  kuningaskysymys  olisi 
kesällä  1918  ollut  meillä  esillä,  olisi  päiväjärjestyksessä  ollut 
lainsäädännöllisen  pohjan  luominen  työväestön  poliittisen  toi- 
minnan rajoittamiseksi  ja  sosialidemokraattien  valtiollisen  merki- 

tyksen  vähentämiseksi,  jotta  maan  itsenäisyys  olisi  voitu  turvata 
siihen  vihamiehsesti  suhtautuvaa  väestönosaa  vastaan. 

Kuningashankkeen  takana  oli  kieltämättä  vakava  pyrkimys 
uiko-  ja  sisäpoliittisten  olojemme  vakiinnuttamiseksi.  Sillä  ei 
ollut  kuitenkaan  mitään  lujaa  kiinnekohtaa  varsinaisessa  kan- 
sassa, joten  se  rakentui  kokonaan  ulkopoliittisten  tekijäin  varaan. 
Kun  näihin  tekijöihin  perustetut  laskelmat  Saksan  kukistuttua 
romahtivat,  ei  kuningaspuuhalla  enää  tämän  jälkeen  meillä  ollut 
mitään  reaalista  pohjaa.  Tuskinpa  onkaan  kuningaskuntaa  yri- 
tetty perustaa  sen  tasavaltalaisempiin  puitteisiin  kuin  meillä 
vuonna  1918  tehtiin. 

Tarkastelumme  on  siis  osoittanut,  että  niin  paljon  kannatusta 
kuin  vuonna  1918  maassa  olikin  ajatuksella,  että  kapinaan  osaa- 
ottaneen  kansanluokan  valtiollinen  toiminta  on  vastaisuudessa 
joko  kokonaan  kiellettävä  tai  vaikutukseltaan  huomattavasti 
rajoitettava,  ei  sen  toteuttamista  kuitenkaan  yritetty,  ja  kun  vuosi 
1918  oli  ohi,  ei  siihen  enää  olisi  ollut  edellytyksiä.  Onni  olikin, 
että  sille  tielle  ei  lähdetty.  Vuoden  1919  vaalit  antoivat  sosiali- 
demokraateille heti  80  edustajaa,  vaikka  osa  heidän  kannatta- 
jistaan oli  vielä  vankiloissa  tai  vailla  kansalaisluottamusta. 
Vaalien  tulos  oli  vakuuttava  osoitus  siitä  yhteistunnosta,  joka 
sitoi  onnettomuuteen  ajautuneen  työväenluokan  jäsenet  toisiinsa. 
Se  oli  samalla  voimakas  vastalause  valtiovallalle  sen  kapinan 
jälkiselvittelyissä  noudattamasta  politiikasta;  nimenomaan  vanki- 
leiriolothan  olivat  vaalitaistelussa  tulleet  arvostelun  alaisiksi. 
Mutta  tekisi  mieli  rohkeasti  väittää,  että  vaalien  yllättävä  tulos 
oli  samalla  todistus  kapinallisen  suomalaisen  työmiehen  hyvästä 
omastatunnosta.  Hän  ei  pitänyt  itseään  maanpetturina,  hän  tunsi, 
että  hän  ei  ollut  taistellut  omaa  maataan  vastaan  Venäjän  puo- 
lesta. Maanpetoksen  taakse  ei  vuonna  1919  olisi  saatu  2/5  Suo- 
men kansasta. 


M 
S  o  V  i  n  t  o  p  o  I  i  1 1 1  k  k  a    v  :  ii    19  18   jälkeen. 

Toisena  sisäpoliittisen  suuntautumisen  vaihtoehtona,  joka 
kapinan  jälkeen  oli  valittavana,  esitimme  rangaistuksen  vasta- 
kohdan, anteeksiannon.  Se  olisi  tietänyt  kapinallisten  rankaise- 
misen rajoittamista  vähimpään  välttämättömään,  yhteiskunnalli- 
sen rauhan  turvaamista  sisäisellä  uudistustyöllä  sekä  luottamuk- 
sellisen yhteistyön  aikaansaamista  porvariston  ja  työväestön 
kesken. 

Tämän  ohjelman  esittäminen  oli  niissä  oloissa,  jotka  olivat 
maassamme  vuonna  1918  vallalla,  varsin  epäkiitollinen  tehtävä. 
Punakaartilaisten  siviiliväestön  keskuudessa  suorittamat  peto- 
maiset murhat  määräsivät  tärkeältä  osalta  suhtautumisen  kapi- 
nallisiin yleensä.  Kysymyksenalaiseksi  oli  asetettu,  tokko  se  osa 
Suomen  kansaa,  joka  oli  synnyttänyt  veljessodan,  lainkaan  voi 
olla  kykenevä  ja  kelvollinen  positiiviseen  työhön  valtion  hyväksi. 
Sitä  paitsi,  voitiinko  edes  olettaa,  että  sosialidemokraattien  pa- 
rissa, jossa  suhtautuminen  Suomen  valtioon  oli  vähintään  epäile- 
väinen, voisi  tavata  halua  työskentelyyn  valtiollisessa  elämässä 
yhdessä  porvarillisten  kanssa. 

Kuitenkin  oli  porvarillisella  taholla  henkilöitä,  jotka  näkivät 
maan  pelastuksen  sovinnon  aikaansaamisessa  entisten  verivihol- 
listen kesken.  Eräät  heistä  olivat  tähän  tulokseen  tulleet  pelkäs- 
tään maailmankatsomuksellisilla  perusteilla.  Todellisuuspohjai- 
sempi  oli  sitä  vastoin  niiden  kanta,  joilla  oli  se  vakaumus,  että 
maan  vaaranalainen  asema  bolshevistisen  Venäjän  naapurina 
edellytti  kansallista  yksimielisyyttä.  Heidän  käsityksensä  oli, 
että  itsenäisyytemme  ja  koko  kansallinen  olemassaolomme  voi- 
daan säilyttää  ainoastaan  sillä  edellytyksellä,  että  koko  kansa  on 
valmis  niitä  puolustamaan.  Mutta  siihen  ei  päästä  muuta  kuin 
keskinäisen  luottamuksen  tietä.  Tämä  on  saavutettavissa  siten, 
että  vasemmisto  vedetään  mukaan  yhteistyöhön  valtiollisen  toi- 
minnan alalla,  ja  että  sille  suodaan  sen  asemaa  vastaava  osuus 
valtioelämässä.   Tällä  tavoin  oli  osoitettava,  että  työväestö  ei  ole 

2    -  Eheytynyt  kansa. 

menneisyytensä  vuoksi  vieroksuttu  kansanluokka  vailla  täysiä 
kansalaisoikeuksia,  vaan  joka  suhteessa  tasavertainen  osallinen 
Suomen  valtioon.  Työväestölle  oli  myönnettävä  osuus  isänmaa- 
han, jotta  siltä  voitaisiin  vaatia  kiintymystä  isänmaata  kohtaan 
ja  uhrauksia  sen  puolesta.  Ja  kaiken  tämän  rinnalla  oli  suoritet- 
tava suurisuuntainen  yhteiskunnallinen  uudistustyö,  jotta  esim. 
maanomistuksen,  verotusolojen,  opetuslaitoksen,  työolojen  ym. 
alalla  vallinneet  epäkohdat  poistettaisiin  ja  työväestön  parissa 
esiintyvän  tyytymättömyyden  ja  valtiovaltaan  kohdistuvan  epä- 
uskon syyt  hävitettäisiin. 

Tämä  oli  porvarillisella  taholla  ilmenevän  sovintopolitiikan 
aatteellinen  pohja.  On  merkillepantavaa,  että  vapausarmeijan 
ylipäällikkö  kenraali  Mannerheim  tultuaan  loppuvuodesta  1918 
valituksi  maan  valtionhoitajaksi  ensimmäisessä  julistuksessaan 
asettui  selvin  sanoin  sovinnollisen  politiikan  kannalle. 

Vuoden  1919  maaliskuussa  toimitetut  vaalit  muodostivat 
käännekohdan  valtiollisessa  elämässämme.  Sosialidemokraatit 
saivat  2/5  edustajanpaikoista,  ja  tasavaltalainen  keskusta  voi- 
mistui. Tästä  lähtien  tuli  eheyttämisajatus  suuntaa  määrääväksi, 
vaikkakin  se  oli  vailla  johdonmukaisuutta,  rohkeutta  ja  kiin- 
teyttä. Se  oli  ohjelmallisesti  määrittelemätöntä  ja  epävarmaa 
sekä  suunnaltaan  horjuvaa.  Vastustuksen  pelosta  se  usein  jätti 
käyttämättä  parhaat  keinot  keskinäisen  yhteisymmärryksen 
aikaansaamiseksi.  Siitä  tarjoaa  kapinavankien  armahtamisasia 
tyypillisen  esimerkin.  Oli  ilmeistä,  että  porvarillisella  taholla 
yleensä  tunnettiin  voimakasta  vastenmielisyyttä  kapinavankien 
armahtamista  kohtaan.  Sen  vuoksi  hallitukset  vain  vähitellen  ja 
hitaasti  hoitivat  tätä  asiaa,  mikä  muodosti  1920-luvun  alkuvuo- 
sina kaikkein  eniten  disharmoniaa  aiheuttavan  poliittisen  kysy- 
myksen eduskunnassa.  Näin  perästä  päin  asiaa  tarkasteltaessa 
joutuu  toteamaan,  että  maalle  ei  olisi  koitunut  mitään  vahinkoa, 
vaikka  vm  1918  tapahtumien  ylle  olisi  tarkoituksenmukaisen  ja 
nopean  armahduksen  muodossa  vedetty  unohduksen  risti.  Mutta 
eheyttämispolitiikkamme  oli  hapuilevaa  ja  arkailevaa,  se  kuulos- 

teli  liian  herkästi  vastustajien  ääniä  ja  totteli  enemmän  sen  hetken 
yleistä  mielipidettä  kuin  omaa  vakaumustaan. 

Osaltaan  vaikutti  tähän  kyllä  vasemmiston  keskuudessa  ta- 
pahtunut kehitys.  Kommunistinen  siipi  oli  maan  työväenliikkeessä 
saanut  vuoden  1919  lopulla  ja  1920  alussa  huomattavan  jalan- 
sijan. Kommunistit  olivat  monin  paikoin  vallanneet  työväenjär- 
jestöjä ja  pian  he  ottivat  käsiinsä  koko  ammatillisen  järjestö- 
toiminnan. Heidän  avoimesti  ilmaistu  päämääränsä  oli  neuvosto- 
vallan luominen  ja  maan  liittäminen  Venäjään.  He  asettuivat 
mitä  jyrkimmin  vastustamaan  kaikkea  yhteistyötä  porvariston 
kanssa.  »On  olemassa  vain  kaksi  maailmaa,  valkoinen  ja  punai- 
nen, niiden  välillä  ei  ole  sovintoa  olemassa»,  oli  heidän  tunnus- 
lauseensa. Selvää  on,  että  tällaisen  liikkeen  esiintyminen,  var- 
sinkin kun  sillä  oli  v:n  1921  vaalien  jälkeen  lähes  kolmeenkym- 
meneen edustajaan  nouseva  kovaääninen  ryhmä  eduskunnassa, 
vaikeutti  huomattavasti  niiden  pyrkimyksiä,  jotka"  halusivat  ajaa 
sovinnon  politiikkaa  vasemmistoon  käsin.  Paitsi  sitä,  että  koko 
sovintoajatus  sai  suorastaan  irvokkaan  leiman,  kun  vastustajien 
taholta  sovinnon  kohteeksi  esitettiin  kommunistit,  aiheutti  kom- 
munistien toiminta  myös  sosialidemokraattien  parissa  jyrkenty- 
neen suhtautumistavan  sovintoajatusta  kohtaan  sellaisenaan. 
Taktilliset  syyt  eivät  näet  sallineet,  että  sosialidemokraatit  olisi- 
vat yhteistyössä  porvarien  kanssa,  koska  tämä  kommunistien 
taholla  esitettäisiin  sosialidemokraattien  alistumiseksi  porvaril- 
listen talutusnuoraan. 

Sisäpoliittinen  kehityksemme  ei  näin  ollen  tapahtunut  liioin 
selväpiirteisen  sovinnollisuuspolitiikan  merkeissä.  Päinvastoin 
puoluepoliittinen  vastakohtaisuus  porvaripuolueiden  ja  vasem- 
mistopuolueiden välillä  oli  jatkuvasti  jyrkkä  ja  sovittamaton.  Sitä 
vastoin  asiallinen  yhteistyö  erityisesti  keskustapuolueiden  ja  so- 
sialidemokraattisen puolueen  edustajien  kesken  eduskunnassa  oli 
kohta  vuodesta  1919  lähtien  yleensä  hyvä  ja  tuloksellinen.  Käy- 
tännöllisessä poliittisessa  toiminnassa  saavutettiin  tämän  yhteis- 
työn avulla  tuloksia,  jotka  toivat  maan  työväenluokalle  uusia  oi- 

keuksia,  paransivat  sen  yhteiskunnallista  ]a  taloudellista  asemaa 
sekä  enensivät  vähin  erin  sen  valtiollista  vaikutusvaltaa.  Tällä 
tavoin,  ilman  nimenomaista  ohjelmaa  tai  ryhmien  kesken  tehtyjä 
yhteistyösopimuksia,  harjoitettiin  vuosien  mittaan  yhteiskunnan 
eheyttämispolitiikkaa,  jonka  hyödylliset  tulokset  työväestö  saattoi 
havaita  jokapäiväisessä  elämässään.  Juhlapuheita  pätevämmällä 
tekojen  propagandalla  oli  osoitettu,  että  valtiovalta  tuntee  omak- 
seen ne  kysymykset,  joista  maan  työväestön  henkiset  ja  aineelli- 
set elämänehdot  riippuvat.  Sosiaalisessa  hengessä  tapahtunut 
olojen  kehitys  lähensi  työväestöä  valtioon,  jossa  se  vähitellen  oppi 
näkemään  arvon,  josta  yksin  oman  edun  vuoksi  on  pidettävä 
kiinni. 

Sovintopolitiikalla  oli  1920-luvun  alussa  porvarillisella  taholla 
esiintyneestä  epäröinnistä  ja  sosialidemokraattien  taholla  havait- 
tavana olleesta  virallisesta  haluttomuudesta  huolimatta  yllättävän 
nopea  vastakohtaisuuksia  tasoittava  vaikutus.  Siitä  on  parhaim- 
pana todistuksena  se,  että  Suomen  valtio  oli  kypsä  kahdeksan 
vuotta  kapinan  jälkeen  uskomaan  maan  asiat  Väinö  Tannerin 
johtaman  sosialidemokraattisen  hallituksen  käsiin.  Ja  varmaa  on, 
että  tässä  teossa  ilmenevä  sovinnollinen  kehitys  olisi  jatkunut 
seuraavinakin  vuosina  suotuisasti,  ellei  kommunistien  toiminta, 
joka  oli  jo  aikaisemminkin  vakavasti  haitannut  eheyttämisohjel- 
man  käytännöllistä  toteuttamista,  olisi  tullut  esteeksi.  Kommu- 
nistien valtioruumiissa  muodostama  mätäpaise  oli  puhkaistava, 
ennen  kuin  sovinnon  politiikka  saattoi  jatkua,  sen  jälkeen  koko- 
naan uusilla  edellytyksillä. 


Kommunistit. 

Edellä  on  jo  mainittu,  että  suurin  osa  v.n  1918  kapinan  johta- 
jia pakeni  Venäjälle,  josta  käsin  he  viipymättä  aloittivat  vallan- 
kumouksellisen kiihotustyön  Suomessa.  Tämän  työn  johtoeli- 
meksi perustettiin  kesällä  1918  Suomen  Kommunistinen  Puolue, 

jonka  tarkoituksena  oli  neuvostojärjestelmän  ja  työväenluokan 
diktatuurin  luominen  Suomeen  sekä  työväen  kansainvälisen  neu- 
vostotasavallan perustaminen,  so.  Suomen  liittäminen  Venäjän 
neuvostotasavaltojen  liittoon. 

Kommunistinen  kiihotustoiminta  tapasi  Suomessa  kiitollisen 
maaperän.  Kapinan  jälkiselvittely  ei  kantanut  meillä  humaani- 
suuden leimaa,  enempää  kuin  muuallakaan,  missä  sisällissota  on 
käyty.  Elintarvikeolomme  olivat  välistä  sietämättömän  huonot. 
Työväenluokka  tunsi  olevansa  vieroksuttu  aines  omassa  maas- 
saan. Valtiolla  olisi  ollut  käytettävissään  keino  kommunistista 
myyräntyötä  vastaan,  nimittäin  viisas  lempeys  punaisella  puolella 
taistelleita  kohtaan,  mutta  se  jätettiin  käyttämättä. 

Sosialidemokraatit  olivat  erinomaisella  ripeydellä  aloittaneet 
uudelleen  työväen  järjestötoiminnan.  Kommunistien  samanaikai- 
sesti tapahtuvan  toiminnan  yhtenä  muotona  oli  määräysvallan 
hankkiminen  sosialidemokraattisissa  järjestöissä  vasemmisto- 
ainesten käsiin.  Niinpä  kommunistit  valtasivatkin  vvm  1919  ja 
1920  aikana  Suomen  Ammattijärjestön,  sos.dem.  nuorisoliiton  ja 
sos.dem.  naisliiton.  Samoin  he  sekä  pääkaupungissa  että  monissa 
maakunnissa  onnistuivat  valtaamaan  sos.dem.  perusjärjestöt  ja 
piirijärjestöt  sekä  joukon  sanomalehtiä.  Yhteen  aikaan  näytti, 
että  kommunistien  lumivyöryn  tapainen  voimistuminen  johtaisi 
lopulta  koko  työväen  järjestötoiminnan  joutumiseen  heidän  hal- 
tuunsa. Kun  kommunisteille  kuitenkin  oli  verraten  pian  selvinnyt, 
että  he  eivät  voisi  ainakaan  riittävän  nopeasti  valloittaa  sos.dem. 
puoluetta,  kutsuivat  he  keväällä  1920  koolle  järjestöjensä  ko- 
kouksen, jossa  päättivät  perustaa  Suomen  Sosialistisen  Työväen- 
puolueen, minkä  ohjelma  sisälsi  peittelemättä  ja  avoimesti  neu- 
vostojärjestelmän ja  työväenluokan  diktatuurin  luomisen.  Kun 
puolue  päätti  samalla  liittyä,  tosin  omalla  ohjelmalla.  Kommunis- 
tiseen Internationaleen,  hajoitettiin  kokous  ja  sen  toimihenkilöt 
asetettiin  syytteeseen  maanpetoksesta.  Vajaa  kuukausi  myöhem- 
min perustettiin  Suomen  Sosialistinen  Työväenpuolue  kuitenkin 
uudelleen  ja  se  alkoi  työskentelynsä  Suomen  työväestön  keskuu- 

dessa  Venäjällä  toimivan  Suomen  Kommunistisen  Puolueen  joh- 
tamana. 

Tästä  alkoi  valtiovallan  ja  kommunistien  välinen  jatkuva  tais- 
telu, joka  kesti  kymmenen  vuotta.  Julkinen  salaisuus  oli,  että  toi- 
mipa kommunistiainesten  käsissä  oleva  työväenjärjestö  millä  ni- 
mellä tai  missä  tarkoituksessa  tahansa,  se  työskenteli  Venäjältä 
käsin  johdettuna  kommunistisen  vallankumouksen  aikaansaami- 
seksi. Voitiinpa  todeta  tapauksia,  että  Suomessa  toimiva  julki- 
nen puoluejärjestö  hyväksyi  miltei  sanatarkasti  päätöslauselman, 
minkä  Suomen  Kommunistisen  Puolueen  puoluekokous  oli  vä- 
häistä aikaisemmin  hyväksynyt  Pietarissa  jne.  Sitä  mukaa  kuin 
poliisi  sai  riittävästi  ainehistoa,  jolla  kyettiin  osoittamaan  jonkin 
järjestön  lainvastaisuus,  järjestö  hajoitettiin  ja  toimihenkilöt  ase- 
tettiin syytteeseen.  Mutta  pian  perustivat  kommunistit  hajoitetun 
tilalle  uuden  järjestön,  joka  ryhtyi  jatkamaan  edeltäjän  työtä. 
1920-luku  tarjoaa  tässä  suhteessa  suorastaan  kaleidoskooppimai- 
sen  kuvasarjan  aina  uusista  ja  uusista  kommunistisista  järjes- 
töistä, niiden  lakkauttamisista,  vankilatuomioista,  uusien  johta- 
jien nousemisesta  poistuneiden  tilalle  jne.  Lopulta  olivat  kommu- 
nistit niin  varovaisia,  että  esim.  ennen  aavisteltua  Sosialistisen 
Nuorisoliiton  lakkauttamista  he  alkoivat  eri  puolille  maata  perus- 
taa nuorten  työläisten  opintoyhdistyksiä,  joiden  turvin  kommu- 
nistinen nuorisoliike  saattoi  keskeytymättä  jatkua,  kun  Sosialisti- 
nen Nuorisoliitto  sitten  lakkautettiin. 

Lienee  tarpeen  huomauttaa,  että  kommunistiprosesseja  ei 
pantu  vireille  minkään  poikkeuslain  nojalla,  vaan  vuoden  1889 
rikoslain  perusteella.  Kommunistiseksi  tiedetty  toiminta  sellaise- 
naan ei  ollut  kielletty,  ja  sen  vuoksi  kommunistien  järjestöt  saivat 
aikansa  vapaasti  toimia.  Vasta  sitten  kun  voitiin  sitovasti  osoit- 
taa, että  jokin  järjestö  oli  riippuvaisuussuhteessa  Suomen  Kom- 
munistisesta Puolueesta  taikka  yhteistyössä  sen  kanssa,  oli  ole- 
massa oikeudelliset  edellytykset  toimenpiteisiin  sitä  vastaan,  koska 
Suomen  Kommunistisen  Puolueen  tarkoituksena  oli  väkivaltaisin 
keinoin  kukistaa  voimassa  oleva  valtio-  ja  yhteiskuntajärjestys. 

Miksi   kommunistien    toimintaa    sallittiin? 

Myönnettävä  on,  että  tämä  oli  piilosilla  leikkimistä.  Mutta  se 
oli  samalla  leikkimistä  tulella. 

Miksi  valtiovalta  ei  kerta  kaikkiaan  tehnyt  loppua  kommunis- 
tisesta toiminnasta? 

Se  oli  tavallaan  luonnollinen  seuraus  valtiollisten  olojemme 
varhemmasta  kehityksestä.  Venäjän  vallan  aikana  oli  valtiollisen 
autonomiamme  ja  sisäisen  vapautemme  ehtona  se,  että  kansalai- 
sillemme oli  turvattu  mahdollisimman  rajoittamaton  valtiollinen 
toimintavapaus.  Kansalaisvapauksien  supistaminen,  syystä  tai 
toisesta,  olisi  koitunut  venäläisten  vallanpitäjien  hyväksi.  Valtiol- 
linen vapaamielisyys  käytäntöön  sovellettuna  oli  suorastaan  kan- 
sallisen olemassaolotaistelumme  kulmakivi.  Tinkimätön  valtiol- 
lisen toimintavapauden  myöntäminen  kaikille  mielipidesuunnille 
oli  näin  ollen  käytännöllisen  valtiollisen  välttämättömyyden  vaati- 
mus, tehokas  ase  taistelussa  kansallisten  etujemme  puolesta, 
perustava  tekijä  kansallisessa  politiikassamme. 

Tämä  sama  käsitys  kansalaisvapauksien  ehdottomasta  louk- 
kaamattomuudesta joka  valtiollisesti  hyvin  perusteltuna  oli  ollut 
vallitsevana  epäitsenäisessä,  autonoomisessa  Suomessa,  säilyi 
myöskin  itsenäistyneessä  Suomessa,  vaikka  maan  poliittinen 
asema  oli  täydellisesti  muuttunut.  Kun  Suomi  oli  autonoominen 
suuriruhtinaskunta,  kansallisen  politiikkamme  päämääränä,  sen 
jälkeen  kuin  Venäjä  oli  aloittanut  sortotoimenpiteensä,  oli  suo- 
jella maan  itsenäisyyttä.  Kun  Suomi  oli  tullut  suvereeniseksi 
valtioksi,  kansallisen  politiikan  päämääränä  tuli  olla  maan  ulko- 
naisen vapauden  suojeleminen.  Tässä  tarkoituksessa  maalle  oli 
luotava  oma  puolustuslaitos  ja  sitä  kehitettävä,  jotta  voitaisiin 
torjua  ulkoa  päin  uhkaava  hyökkäys.  Sen  mahdollisuus  oli  sitä- 
kin suurempi,  kun  rajanaapurina  oli  bolshevistinen  Venäjä,  joka 
teki  avoimesti  työtä  maailmanvallankumouksen  lietsomiseksi  ja 
josta  käsin  johdettiin  Suomen  kansan  keskuudessa  harjoitettua 
työtä  kommunistisen  vallankumouksen  ja  maan  Venäjään  liittä- 

misen  puolesta.  Juuri  tämä  seikka,  Venäjältä  käsin  harjoitettu 
vallankumouksellinen  kiihotustyö  aiheutti  sen,  että  maan  itsenäi- 
syys ei  ollut  uhattu  vain  ulkoa  päin  vaan  myöskin  sisästä  päin, 
omien  kansalaisten  taholta.  Toimenpiteet  varustautumiseksi 
ulkonaista  vihollista  vastaan  vaativat  täydennyksekseen  toimen- 
piteitä valtakunnan  sisällä  ulkonaisen  vihollisen  hyväksi  työsken- 
televiä vastaan.  Jos  jotkin  valtiolliset  opinkappaleet,  jotka  olivat 
soveltuneet  maan  aikaisempaan  valtiolliseen  asemaan,  eivät  enää 
vastanneet  niitä  vaatimuksia,  jotka  maan  muuttunut  asema  val- 
tiollisen elämän  perussäännöksille  asetti,  oli  niistä  maan  edun 
nimessä  luovuttava. 

Mutta  kerran  omaksuttuja  valtiollisia  vakaumuksia  ei  huo- 
keasti  vaihdeta  uusiin.  Ne  miehet,  joille  vastarintataistelun  me- 
nestymisen vuoksi  oli  tullut  uskon  asiaksi  kansalaisvapauksien 
rajoittamattomuus,  eivät  kyenneet,  jouduttuaan  itsenäistyneen 
valtion  johtoon,  luopumaan  tästä  käsityksestään,  vaikka  se  näkö- 
kulma, josta  nyt  oli  tarkasteltava  kansalaisten  suhdetta  valtioon, 
oli  kokonaan  toinen  kuin  aikaisemmin. 


Kommunistien    julkisen    toiminnan 
lopettaminen. 

Tarvittiin  kymmenkunta  vuotta  vaaranalaista  itsenäisyyttä, 
tarvittiin  harhaanjohdettujen  kansalaisten  toimintaa  sitä  vastaan, 
tarvittiin  Sisyfoksen  työltä  näyttävää  puolustustaistelua  kom- 
munistien kurissapitämiseksi  ennenkuin  käsitykset  tässä  suh- 
teessa muuttuivat.  Se  ei  tapahtunut  pitkäaikaisen,  aste  asteelta 
enenevää  kannatusta  saavan  mielipiteenmuokkauksen  avulla,  vaan 
äkillisesti,  purkauksen  tavoin.  Vuoden  1930  kommunistivastaisen 
liikkeen  synty  ja  valtava  menestys  jäävät  suomalaisissa  oloissa, 
joissa  heilahdukset  valtiollisissa  mielipiteissä  ovat  perin  harvinai- 
set, eräässä  mielessä  selittämättömäksi  ilmiöksi.  Mutta  se  voita- 
neen pitää  selvänä,  että  kansan  myönteinen  reagointi  sitä  va^ti- 

musta  kohtaan,  joka  tarkoitti  kommunistisen  toiminnan  ehdotonta 
kieltämistä,  aiheutui  siitä  tietoisuudesta,  että  itsenäinen  valtakunta 
on  oikeutettu  ja  velvollinenkin  olemassaolonsa  suojelemiseksi 
ryhtymään  sellaisiinkin  keinoihin,  joita  aikaisemmin  ei  ollut  pi- 
detty poliittisesti  hyväksyttävinä. 

Nyt,  kun  olemme  kokeneet  Venäjän  häikäilemättömän  hyök- 
käyksen V.  1939  ja  nähneet,  miten  tärkeänä  osana  tässä  hyök- 
käyksessä oli  meidän  omien  entisten  kansalaistemme  käyttäminen 
kansallisen  vastustuskykymme  hajoittamiseen  ja  murskaamiseen, 
nyt  vasta  ymmärrämme,  kuinka  elintärkeäksi  valtakunnallemme 
koitui  Lapuan  Liikkeen  toiminnan  perusteella  tapahtunut  kom- 
munistisen toiminnan  lopettaminen.  Kommunistien  poistaminen 
julkisesta  elämästä  kesällä  1930  merkitsee  erästä  itsenäisyys- 
vuosiemme  huomattavinta  saavutusta.  Valtio  oli  puhkaissut 
mätäpaiseen. 

On  avoimesti  sanottava,  että  tämä  tulos  ei  ollut  silloin  maan 
johdossa  olleiden  poliitikkojen  ansio.  Ansio  kuuluu  varsinaiselle 
kansalle.  Maan  poliittinen  johto,  joka  ei  ollut  riittävällä  selvä- 
näköisyydellä  huomannut  kommunistisen  toiminnan  sallimisesta 
maalle  koituvaa  vaaraa,  seurasi  ikäänkuin  puolipakolla  siinä 
pyörteessä,  jonka  kansalaisten  liikehtiminen  kautta  maan  oli  syn- 
nyttänyt. 

Mutta  tämä  vastakohtaisuus  maan  poliittisen  johdon  ja  por- 
varillisella taholla  yleisen  mielipiteen  välillä  tarjosi  lähtökohdan 
seuraavien  vuosien  sisäpoliittisille  vaikeuksille. 


3.    SISÄPOLITIIKKAAMME  1930-LUVULLA. 
Lapuan    Liike. 

Lapuan  Liike  oli  syksyllä  1930  suoritettujen  vaalien  jälkeen, 
jolloin  saatiin  aikaan  lainsäädäntö,  mikä  siitä  lähtien  on  tehok- 
kaasti estänyt  kommunistien  pääsyn  julkiseen  elämään,  täyttänet 

alkuperäisen  tarkoituksensa.  Mutta  Lapuan  Liikkeessä,  joka  toi- 
mintansa alkuaikoina  oli  rajoittunut  yksinomaan  kommunismin- 
vastaiseen taisteluun,  oli  pian  alkanut  esiintyä  laajemmalle  täh- 
tääviä poliittisia  pyrkimyksiä.  Liikkeen  saama  valtava  menestys 
näytti  tarjoavan   tilaisuuden   näiden  pyrkimysten   läpiviemiseen. 

Puhtaasti  taantumukselliset  valtiolliset  pyrkimykset  olivat 
meillä  olleet  1920-luvulla  varsin  harvinaisia.  Mitä  tahansa 
poliittisia  uudistussuunnitelmia  oli  esitetty,  ne  olivat  pysyneet 
voimassa  olevan  valtio-  ja  yhteiskuntajärjestyksen  puitteissa. 
Mutta  kommunisminvastaisen  kansanliikkeen  yhteydessä  herän- 
nyt arvostelu  kohdistui  valtioelämämme  perusteita  vastaan.  Kan- 
saneduskuntamme ei  ollut  kyennyt  ratkaisemaan  maan  turvalli- 
suuden kannalta  ensiarvoisen  tärkeää  kysymystä,  vaan  sallinut 
vuosikausien  mittaan  omassa  keskuudessaan  ja  muussa  julki- 
sessa elämässä  henkilöitä,  jotka  avoimesti  toimivat  naapurisuur- 
vallan  etujen  ja  valtapyyteiden  ajajina.  Venäjä  käsitettiin  vihol- 
lisvaltioksi.  Meillä  oli  siis  sallittu  vihollisvaltion  asiamiesten 
tunkeutua  kaikkein  ylimpiin  valtioelimiin.  Kun  tällaista  menet- 
telyä puolustettiin  kansanvallan  nimessä,  kohdistui  siis  arvostelu 
ei  vain  niitä  henkilöitä  vastaan,  jotka  kansanvaltaisessa  aatteel- 
lisuudessaan eivät  olleet  osanneet  nähdä  kommunistien  toimin- 
nasta koituvaa  vaaraa,  vaan  koko  kansanvaltaista  järjestelmää 
vastaan  sellaisenaan. 

Vuosi  1930  ja  lähinnä  sen  jälkeen  seuranneet  vuodet  tarjoa- 
vat rinnastuskohtia  vuoden  1918  kapinan  jälkeisten  aikojen  val- 
tiollisille ilmiöille.  Niin  kuin  v:n  1918  kapina  haluttiin  vierittää 
eduskuntauudistuksen  syyksi  ja  vaadittiin  yhtäläisen  äänioikeu- 
den poistamista,  samoin  kommunistisen  toiminnan  sallimisessa 
pyrittiin  v.  1930  näkemään  siihen  astisen  kansanvaltaisen  jär- 
jestelmän kykenemättömyys  huolehtia  maan  todellisista  elin- 
eduista.  Vertailukelpoisuus  menee  niin  pitkälle,  että  ne  suunni- 
telmat valtiollisten  olojemme  muuttamiseksi,  joita  Lapuan  Liik- 
keen ja  sitä  kannattavien  ainesten  piirissä  kesällä  1930  ja  sen 
jälkeen  valmisteltiin,  käsittelivät  ensi  aluksi,  kuten  asianlaita  oli 

vastaavasti  ollut  v.  1918,  eduskunnan  kokoonpanon  saamista 
sellaiseksi,  että  yhteiskuntaa  säilyttävien  ainesten  vanna  ja  jat- 
kuva enemmistö  olisi  turvattu.  Mutta  ajan  mittaan  eivät  tällaiset 
osittaisuudistukset  tyydyttäneet,  varsinkin  kun  ehdotetut  keinot 
vasemmiston  vaikutusvallan  vähentämiseksi  eivät  tuntuneet  tar- 
joavan riittävää  turvaa  (esim.  enemmistövaalitapaan  siirtyminen, 
jota  Lapuan  Liikkeen  taholta  oli  vaadittu,  olisi  merkinnyt,  kun 
asiaa  sitten  rauhassa  tutkittiin,  sosialistien  enemmistöä  eduskun- 
taan). Ei  riittänyt,  että  yritettiin  paikkailla  yhteiskunnassa  ha- 
vaittavia vikoja,  kun  valtioelämän  pohja  ei  ollut  terve.  Parannus 
oli  arkailematta  aloitettava  siitä.  Parannus  oli  aikaansaatavissa 
ainoastaan  kansanvaltaisen  valtio-  ja  yhteiskuntajärjestyksen 
muuttamisella  sekä  puolueiden  toiminnan  lopettamisella.  Kun 
näihin  vaatimuksiin  vielä  lisättiin  valtion  johdon  siirtäminen 
vapaasta  kansalaisjärjestöstä  yhdistykseksi  muodostetun  Lapuan 
Liikkeen  takana  olevien  piirien  käsiin,  olikin  päästy  sen  poliit- 
tisten pyrkimysten  tien  päähän,  joka  oli  saanut  alkunsa  kommu- 
nisminvastaisen kansanliikkeen  herättämästä  valtiollisten  olo- 
jemme arvostelusta. 

Mutta  se  menestys,  joka  oli  ollut  Lapuan  Liikkeen  osana  sil- 
loin, kun  sen  taistelu  rajoittui  kommunisteja  vastaan,  ei  seuran- 
nutkaan kansanvallanvastaisen  toimintaohjelman  omaksunutta 
Lapuan  Liikettä.  Se  tapasi  päättävää  vastustusta  miltei  koko  skaa- 
lan alalta,  vasemmalta  oikealle  saakka.  Sillä  oli  kuitenkin  verraten 
suuri,  kiinteästi  organisoitu,  innostunut  kannattajapiirinsä.  Sen 
osuus  julkisessa  elämässä  oli  jatkuvasti  huomattava  erityisesti 
sen  harjoittaman  voimakkaan  propagandan  vuoksi,  mutta  sillä  ei 
voida  sanoa  olleen  suoranaista  käytännöllistä  vaikutusta  valtiol- 
liseen elämään, 

Lapuan  Liikkeen  keskuudessa  oli  sen  myöhäisemmässäkin 
inkarnaatiossa  vakavaa  isänmaallista  väkeä,  joka  pyyteettömästi 
halusi  työskennellä  sellaisen  onnellisemman  poliittisen  muodon 
löytämiseksi,  joka  turvaisi  maan  tulevaisuuden  sekä  ulkoa  että 
sisältä  uhkaavia  vaaroja  vastaan.    Lisäksi  oli  mukana  runsaasti 

puhdasta  nuorisoa,  jonka  innostusta  vastaamassa  ei  kuitenkaan 
ollut  poliittista  kypsyneisyyttä.  Mutta  näiden  ohella  oli  liikkeessä 
henkilöitä,  joiden  kiihkomielisyys  ja  edesvastuuttomuus  johtivat 
lopulta  koko  järjestön  lakkauttamiseen. 

Lapuan  Liikkeen  lakkauttamisen  jälkeen  perustettiin  v.  1932 
sen  työn  jatkajaksi  Isänmaallinen  Kansanliike.  Paitsi  taistelua 
»marxilaisuutta»  ja  puolueita  vastaan  sekä  kansanvaltaisen  jär- 
jestelmän korvaamista  johtajajärjestelmällä,  mitkä  olivat  perua 
Lapuan  Liikkeeltä,  Isänmaallisella  Kansanliikkeellä  on  ollut 
ohjelmassaan  kansanedustuksen  muuttaminen  ammattiedustuk- 
seksi,  edelleen  pitkälle  tähtääviä  sosiaalisia  uudistuksia  ja  vihdoin 
jyrkkä  suomalaisuuskanta. 

Ei  mikään  seikka  oikeuta  otaksumaan,  etteikö  Lapuan  Liik- 
keellä ja  Isänmaallisella  {kansanliikkeellä  ole  ollut  tähtäimessään 
sama  päämäärä  kuin  keskinäisen  sovinnon  kannattajilla:  kan- 
sallisen yksimielisyyden  luominen  valtakunnan  itsenäisyyden  suo- 
jaksi. Lähtökohta  näillä  sisäisen  rintamamme  vastakkaisilla  puo- 
lilla taistelevilla  oli  erilainen,  ja  lopputuloskin  sen  mukainen.  La- 
puan Liikkeen  ja  Isänmaallisen  Kansanliikkeen  piirissä  oli  ensi 
sijassa  kiinnitetty  huomio  niihin  epäkohtiin  ja  puutteellisuuksiin, 
joita  valtiollisessa  elämässämme  oli  ollut  havaittavana.  Hallitusten 
lyhytikäisyys  oli  ollut  esteenä  määrätietoisen  ja  lujan  valtion- 
johdon luomiselle,  ja  hallitusten  kaatamisen  yhteydessä  harjoi- 
tettu poliittinen  ja  henkilökohtainen  peli  oli  ollut  osoituksena 
vastuuntunnon  puutteesta.  Maassa  ei  ollut  valtiollista  voimateki- 
jää, joka  olisi  huolehtinut  maan  kokonaiseduista,  kun  puolueiden 
välisessä  keskinäisessä  taistelussa  niiden  kannattajapiirien  ryhmä- 
edut  taikka  suorastaan  puolueen  edut  olivat  ratkaisevia.  Maan- 
puolustuksen tarpeista  ei  huolehdittu  riittävällä  tehokkuudella, 
koska  maan  suurimmalla  puolueella,  sosialidemokraateilla,  oli 
puolustusnihilistinen  kanta.  Näistä  ja  monista  muista  syistä  oli 
tehty  se  johtopäätös,  että  koko  vallitseva  järjestelmä  oli  väärä 
ja  kansan  yhteiseduille,  kansakokonaisuuden  eduille  vahingolli- 
nen.   Koko  järjestelmä  rakentui  kansanluokkien  ja  eturyhmien 

keskinäiselle  taistelulle,  kaikkien  sotaan  kaikkia  vastaan,  eikä 
tälle  pohjalle  voida  kansallista  yksimielisyyttä  luoda.  Tähän  oli 
sitäkin  vähemmän  mahdollisuuksia,  kun  maan  työväenluokka  oli 
puolueen  talutusnuorassa,  jonka  kanta  isänmaallisuuteen,  maan- 
puolustukseen jne.  oli  kielteinen. 

Tästä  kaikesta  tekivät  Lapuan  Liikkeen  miehet  sen  johto- 
päätöksen, että  valtakunnan  tulevaisuudelle  välttämätön  kansal- 
linen yksimielisyys  oli  aikaansaatavissa  ainoastaan  järjestelmän 
muutoksen  avulla.  Valtioon  oli  saatava  yksi  tahto,  joka  hävit- 
tää hajanaisuuden  ja  alistaa  eripuraisuutta  edistävät  ainekset  työs- 
kentelemään kokonaisuuden  hyväksi.  Se  pakko,  mikä  ehkä  aluksi 
on  tarpeen  hajoittavien  tekijöiden  kukistamiseksi  ja  kurissapitä- 
miseksi, saattaa  hyvinkin  pian  osoittautua  tarpeettomaksi,  kun 
kansa  uuden  systeemin  harjoittaman  positiivisen  politiikan  perus- 
teella on  oppinut  ymmärtämään,  että  uusi  valtiojärjestelmä  on 
onnellisempi  ja  oikeudenmukaisempi  kuin  entinen.  Ja  vihdoin: 
pakko  ei  tulisi  kohdistumaan  itse  kansaa  vastaan,  vaan  puolueita 
ja  niiden  hartioilla  valtaan  päässeitä  poliitikkoja  vastaan.  Näin 
ollen  ei  mahdollinen  pakko  tulisi  loukkaamaan  itse  varsinaista 
kansaa. 

Tätä  periaatteellista  käsityskantaa  vastaan,  jonka  vilpitöntä 
isänmaallisuutta  ei  ole  oikeus  epäillä,  esittivät  vastakkaisella 
linjalla  olevat  vakaumuksenaan,  että  kansallinen  yksimielisyys 
oli  saavutettavissa  keskinäisen  sovinnon  tietä  voimassa  olevan 
järjestelmän  pohjalla.  Kokemus  on  sen  jälkeen  osoittanut,  että 
jälkimmäinen  käsitys  oli  —  onneksemme  —  oikea.  Suomen  kan- 
san kohtalon  hetki  löi  niin  pian,  että  meillä  ei  olisi  ollut  edes 
aikaa  valtiollisen  järjestelmän  muuttamiseen  vastoin  kansan 
enemmistön  tahtoa  tai  muutoksen  kannalta  suotuisimmassakin 
tapauksessa  kansan  pienen  enemmistön  kannattamana.  Tällaisilla 
edellytyksillä  tapahtunut  järjestelmän  muuttaminen  olisi  vaatinut 
vuosikausia  viisasta  ja  taitavaa  valtiotoimintaa  vastustusmielialan 
ja  sisäisten  vastakohtaisuuksien  tasoittamiseksi.  Siihen  ei  meillä 
olisi  ollut  aikaa,  nyt  sen  tiedämme. 

Sosialidemokraatit    193  O- 1  u  v  u  1 1  a. 

Miten  suhtautui  sosialidemokraattinen  puolue  Lapuan  Liik- 
keen ja  Isänmaallisen  Kansanliikkeen  poliittisiin  vaatimuksiin? 
Ensiksikin:  sosialidemokraatit  ottivat  alusta  alkaen  jyrkästi 
torjuvan  asenteen  vaatimuksiin,  jotka  tarkoittivat  kommunistien 
poistamista  eduskunnasta  ja  muusta  julkisesta  elämästä.  Se  ei 
tapahtunut  suinkaan  kommunistien  vuoksi,  sillä  sosialidemo- 
kraatit olivat  jo  yli  kymmenen  vuoden  ajan  käyneet  armotonta 
taistelua  kommunisteja  vastaan  työväestön  keskuudessa.  He  oli- 
vat voineet  havaita,  että  heidän  taistelunsa  oli  kantanut  hedelmiä, 
sillä  kommunistien  kannatus  oli  vähin  erin  laskenut.  Kommunis- 
tien keskuudessa  virinneet  suuntariidat  olivat  vaikuttaneet  la- 
mauttavasti heidän  toimintansa  tehokkuuteen,  joka  ei  enää  ollut 
sama  kuin  1920-luvun  alkupuolella.  Jos  valtakunta  oli  kestänyt 
kommunisteja  tähän  asti,  niin  ajattelivat  sosialidemokraatit,  voisi 
se  kestää  heitä  nytkin,  jolloin  heidän  vaikutuksensa  oli  vähene- 
mässä. 

Mutta  tämä  käytännöllinen  näkökohta  ei  suinkaan  ollut  rat- 
kaiseva sosialidemokraattien  kannanotolle.  Sen  määräsi  varsinai- 
sesti heidän  käsityksensä  valtiollisten  vapauksien  arvosta  työ- 
väenluokalle. Jos  niihin  sallittiin  puuttua  kommunistien  ollessa 
kyseessä,  saattoivat  sosialidemokraatit  olla  pian  vuorossa.  Työ- 
väestön valtiolliset  oikeudet  olivat  pitkäaikaisen  taistelun  tulos. 
Niitten  säilymisestä  riippui  työväestön  etujen  ajaminen  valtio- 
elämässä.  Sen  vuoksi  niistä  oli  pidettävä  kiinni.  Tältä  kannalta 
arvosteli  sosialidemokraattinen  puolue  kommunisminvastaisen 
kansanliikkeen  pyrkimyksiä  ja  asettui  niitä  jyrkästi  vastusta- 
maan. Kun  Lapuan  Liike  sitten  myöhemmässä  vaiheessa  esit- 
tikin vaatimuksensa  myös  sosialidemokraattien  poistamisesta 
yhdessä  kommunistien  kanssa  maan  julkisesta  elämästä,  saat- 
toivat sosialidemokraatit  osoittaa,  että  he  työväestön  etujen  kan- 
nalta olivat  olleet  oikeassa  vastustaessaan  poikkeuslainsäädäntöä. 
Lapuan  Liikkeen  kohottamalla  taistelulla  sosialidemokraattien 
syrjäyttämiseksi  valtiollisesta  elämästä  on  ollut  huomattava  vai- 

kutus  sosialidemokraattisen  työväestön  maan  itsenäisyyttä,  val- 
tiovaltaa ja  isänmaata  kohtaan  omaksumaan  asenteeseen. 

Työväestön  asemassa  ja  olosuhteissa  tapahtunut  kehitys  ku- 
luneen kymmenvuotiskauden  aikana  oli  ollut  merkillepantavan 
suotuisa.  Työväestön  taloudellinen  ja  yhteiskunnallinen  asema 
oli  lujittunut,  työolot  olivat  jatkuvasti  parantuneet,  työväestön 
valtiollinen  vaikutusvalta  oli  enentynyt.  Mutta  työväestölle  itsel- 
leen oli  tärkeää,  että  kaikki  tämä  oli  tapahtunut  sen  omalla 
myötävaikutuksella,  työväestön  valitsemien  edustajien  ollessa 
ajamassa  heidän  asiaansa.  Tällä  tavoin  sosialidemokraattiset 
työläiset  tunsivat  itse  olleensa  mukana  kehittämässä  valtiovaltaa 
sellaiseksi,  että  se  oli  ryhtynyt  ottamaan  varteen  heidän  tarpeensa 
ja  työskentelemään  myös  heidän  elinehtojensa  parantamiseksi. 
Mutta  tämähän  tiesi  sitä,  että  heillä  itsellään  oli  osa  valtiossa, 
osa,  jonka  suuruus  ja  merkitys  riippuisi  heidän  yhteisesti  edus- 
tamastaan joukkovoimasta. 

Työväestön  saamat  edut  oli  valloitettu  valtiollisen  toiminnan 
avulla.  Ne  olivat  ylläpidettävissä  ja  lisättävissä  ainoastaan  siten, 
että  työväestön  osanotto-oikeus  valtiolliseen  elämään  säilytettäi- 
siin. Jos  tämä  oikeus  työväestöltä  riistettäisiin,  merkitsisi  se  nii- 
den yhteiskunnallisten  saavutusten  alttiiksi  jättämistä,  jotka  oli 
sitkeällä  työllä  voitettu.  Sen  vuoksi  työväestö  ei  ilman  taistelua 
tulisi  luopumaan  valtiollisista  oikeuksistaan,  osuudestaan  val- 
tioon. Mutta  se,  minkä  puolesta  taistellaan,  merkitsee  jotakin 
arvoa  taistelevalle.  Valtio  oli  tullut  arvoksi  työväestölle.  Kun 
työväestö  siis  taisteli  valtiollisten  oikeuksiensa  puolesta,  se  tunsi 
taistelevansa  myöskin  valtion  puolesta,  sellaisena  kuin  se  nyt  oli. 
Puolustaessaan  omaa  oikeuttaan  sosialidemokraattinen  työväestö 
puolusti  myös  kansanvaltaista  valtiota,  joka  turvasi  sille  osan- 
otto-oikeuden valtioelämään.  Näin  oli  tultu  siihen,  että  työväes- 
tön asenne  valtioon  oli  tullut  toiseksi  kuin  ennen.  Ne  vaatimuk- 
set, joiden  tarkoituksena  oli  ollut  loitontaa  sosialidemokraattinen 
työväestö  valtiosta,  päinvastoin  olivat  lähentäneet  työväestöä 
valtioon.  • 

»Kansanrintama.» 

Olemme  aikaisemmin  maininneet,  kuinka  1920-Iuvun  poliitti- 
selle elämälle  oli  tunnusmerkillistä  se,  että  porvarillisten  ryhmien 
ja  sosialidemokraattisen  puolueen  kesken  suoritettiin  hedelmäl- 
listä yhteistyötä  eduskunnassa  ja  sen  valiokunnissa,  mutta  että 
puolueiden  välit  virallisesti  olivat  siitä  huolimatta  jyrkät  ja  sovit- 
tamattomat. Kun  Lapuan  Liike  aloitti  taistelunsa  kansanvaltaista 
järjestelmää  ja  sen  vallitessa  rehoittavaa  puoluevaltaisuutta  vas- 
taan, seurasi  siitä,  että  niiden  puolueiden  kesken,  jotka  lähinnä 
tunsivat  joutuneensa  hyökkäyksen  kohteeksi,  syntyi  taistelun 
jatkuessa  yhä  läheisemmäksi  käyvää  poliittista  yhteistoimintaa. 
Uudelle  voimienryhmitykselle  oli  —  vastustajien  toimenpiteiden 
kautta  —  täten  luotu  aatteellinen  lähtökohta:  kansanvallan  puo- 
lustaminen. Tästä  poliittisesta  yhteistoiminnasta,  joka  käsitti 
keskustapuolueet  ja  sosialidemokraattisen  puolueen,  käytettiin 
joskus,  sekä  hyvässä  että  pahassa  mielessä,  nimitystä  kansan- 
rintama. Mutta  kansanrintama  Moskovan  suunnitteleman  ja 
esim.  Ranskassa  omaksutun  ohjelman  hengessä  se  ei  ollut,  sillä 
sen  suhde  kommunisteihin  oli  ehdottoman  jyrkkä.  Sosialidemo- 
kraatit eivät,  sen  jälkeen  kuin  taistelu  kommunistilaeista  oli  saa- 
tettu loppuun,  olleetkaan  osoittaneet  mitään  sympatioita  kom- 
munisteja kohtaan. 

Tämän  uuden  voimienryhmityksen  tulo  valtioelämän  johtoon 
oli  havaittavissa  jo  vuoden  1936  vaalien  jälkeen.  Mutta  vasta 
seuraavana  vuonna  tasavallan  presidentin  vaihdoksen  tapahdut- 
tua tuli  maahan  hallitus,  jossa  sosialidemokraatit  olivat  mukana 
yhdessä  maalaisliiton  ja  edistyspuolueen  kanssa.  Tämän  hal- 
litusyhtymän  aikaansaaminen  oli  eheyttämispolitiikan  siihenasti- 
nen suurin  voitto.  Ja  kuvaavaa  kyllä,  senkin  syntymistä  oli  mer- 
kittävässä määrässä  helpottanut  se  seikka,  että  sosialidemokraa- 
teilta oli  edellisenä  syksynä  evätty  mahdollisuus  vaikuttaa  hal- 
lituskysymyksen ratkaisuun,  koska  heitä  ei  pidetty  hallituskelpoi- 
sina. Tämä  oli  aiheuttanut  voimakkaan  vastavaikutuksen  sosiali- 


33 

demokraattien  taholla,  he  olivat  muuttaneet  siihenastisen 
puolustustaistelunsa  hyökkäyssodaksi:  he  vaativat  itselleen  lopul- 
lisen valtiollisen  täysivaltaisuuden  tunnustamista,  he  vaativat 
osanotto-oikeuden  valtakunnan  asioista  päättämiseen  myös  maan 
hallituksesta  käsin.  Ja  kun  tilaisuus  siihen  Kyösti  Kallion  tultua 
presidentiksi  oli  tullut,  eivät  sosialidemokraatit  enää  joidenkin 
käytännöllisten  erimielisyyksien  takia  voineet  siitä  kieltäytyä. 
Ilman  tätä  tekijää  olisi  varmaankin  jo  yhteishallituksen  ohjelman 
yhteensovittaminen  poliittisilta  maailmankatsomuksiltaan  ja  ta- 
loudellisilta sekä  yhteiskunnallisilta  pyrkimyksiltään  sittenkin  niin 
erilaisten  ryhmien  kesken  muodostunut  erittäin  vaikeaksi  tehtä- 
väksi. Tällä  tavoin,  kuten  oikeastaan  koko  1930-luvun  ajan,  vas- 
tustajien politiikka  oli  kenenkään  sitä  huomaamatta  vaikuttanut 
sosialidemokraattien  kantaan  ja  tehnyt  sen  myönteisemmäksi 
ja  yhteistyöhön  suopeammaksi.  Voidaan  sanoa,  että  Lapuan 
Liike  ja  Isänmaallinen  Kansanliike  olivat  toimineet  katalysaatto- 
reina sen  prosessin  edistämiseksi,  joka  toi  sosialidemokraatit 
kansalliseen  rintamaan.  Niinkuin  katalyyttisesti  vaikuttava  aine 
tietyissä  kemiallisissa  reaktioissa  on  välttämätön  tarkoitetun 
lopputuloksen  aikaansaamiseksi,  niin  voidaan  nähdä  Lapuan 
Liikkeen  ja  Isänmaallisen  Kansanliikkeen  hajoittavana  esiintynyt 
toimintakin  hyödyllisenä,  kun  se  omalla  tavallaan  edisti  kansal- 
lista eheytymisprosessia. 

Yhteishallituksen  aikaansaaminen  ja  sen  jatkuva  koossapysy- 
minen oli  vasemmalle  käsin  tapahtuneen  eheyttämisprosessin  var- 
sinainen päätekohta.  Jäljellä  oli  enää  kysymys,  kestääkö  se  työ- 
väestön parissa  kehittynyt  myönteinen  mieliala,  josta  yhteishalli- 
tus ja  sen  työväestön  keskuudessa  saama  kannatus  oli  todistuk- 
sena, kokeensa,  jos  se  on  teoissa  todistettava. 

Mutta  siihen  tulemme  myöhemmin.  Sitä  ennen  kiinnitämme 
huomiomme  erääseen  ulkonaiseen  seikkaan,  jolla  on  kuitenkin 
arvaamattoman  tärkeä  todistusvoima  tietystä  suhtautumistavan 
asteesta.  Tarkoitamme  työväestön  suhtautumista  isänmaa- 
nimeen. 

3  —  Eheytynyt  kansa. 

Työväestö   ja    isänmaa. 

V:n  1918  jälkeen  oli  puhe  isänmaasta  ollut  poltinmerkillä  lei- 
mattu työväestön  parissa.  Uhitellen  oli  kilpailtu  siitä,  kuka  osaa 
halveksivimmin  suhtautua  isänmaahan,  jonka  tuhannet  toverit 
olivat  saaneet  jonkin  vankileirin  nurkkauksessa  taikka  koirien 
hautausmaalla.  Mutta  vuosien  mittaan  oli  opittu  näkemään,  että 
Suomi  sentään  oli  se  maa,  jossa  suomalainen  työmieskin  parhai- 
ten viihtyy,  ja  maan  valtiollinen  kehitys  oli  työväestölle  osoitta- 
nut, että  sillä  oli  tunnustettu  sija  tässä  maassa  tasa-arvoisena 
muiden  kansalaisten  kesken.  Venäjällä  käyneet  yliloikkarit  olivat 
omissa  nahoissaan  kokeneet,  mikä  ero  on  omalla  ja  vieraalla 
maalla. 

Mutta  tuntemisen  ja  tunnustamisen  välillä  on  suuri  ero. 
Omaksutun  uuden  suhtautumistavan  ilmaiseminen  on  suomalai- 
selle sellaisenaankin  vaikea  asia,  ja  jos  siihen  sisältyy  vielä  jon- 
kinlainen tunne  hempeämielisyydestä,  pysyy  asia  yleensä  omana 
tietona.  Lisäksi  isänmaa-sana  sai  työväestön  parissa  vastenmie- 
listä sivumakua,  kun  sitä  vuoden  1930  vaiheilla  alettiin  käyttää 
iskusanana  poliittisessa  taistelussa.  Omaa  isänmaallisuutta  julki- 
julistettiin  ja  työväestö  leimattiin  epäisänmaalliseksi.  Mutta  juuri 
tämä  tarvittiin,  jotta  työväestö  voittaisi  sen  arkuuden,  mikä  oli 
estänyt  heitä  puhumasta  isänmaasta.  Millä  oikeudella  nuo  kers- 
kailevat isänmaallisuudellaan  ja  syyttävät  meitä  isänmaattomuu- 
desta,  se  kysymys  nousi  mieliin.  Ei  meidän  isänmaallisuudes- 
samme ole  mitään  vikaa,  me  emme  vain  kuuluta  sitä  julki,  se  oli 
seuraava  ajatus.  Ajatus  jäi  hautumaan,  kunnes  oli  tullut  aika 
lausua  se  julki  aatetovereille  ja  vastustajille:  myös  meille  työläi- 
sille on  Suomi  isänmaa.  Sitä  ei  kukaan  voi  meiltä  kieltää.  —  Se 
oli  tosin  tunnustus,  mutta  se  oli  samalla  itsetietoista  puhetta. 
Siinä  oli  vaatimus:  me  pidämme  kiinni  oikeudestamme  isänmaa- 
han, ja  siinä  oli  varoitus:  me  emme  salli  tätä  oikeuttamme  lou- 
kata.  Se  kehitys,  mikä  suomalaisessa  työläisessä  on  tapahtunut 

hänen  persoonallisessa  suhteessaan  isänmaahan,  on  ollut  kiinteän 
johdonmukainen  ja  selvä,  se  kantaa  jotakin  ainutlaatuisen  suoma- 
laista leimaa. 

4.    TALVISOTA. 

Yhteishallitus  oli  syksyyn  1939  mennessä  ollut  toimessa  yli 
kolme  ja  puoli  vuotta.  Sitä  kannattavat  ryhmät  olivat  kesällä 
1939  suoritetuissa  vaaleissa  ei  vain  säilyttäneet  asemansa,  vaan 
saavuttaneet  joitakin  lisäpaikkoja  eduskunnassa. 

Kansainvälinen  tilanne  oli  vuoden  1939  aikana  kiristymistään 
kiristynyt,  kunnes  eurooppalainen  sota  puhkesi.  Suomi  sai  välit- 
tömästi kokea  sen  vaikutukset.  Venäjä  kutsui  Suomen  hallituk- 
sen edustajat  Moskovaan  neuvottelemaan  »konkreettisista  poliit- 
tisista kysymyksistä»,  ja  kun  ne  kuultiin,  sisälsivät  ne  Venäjän 
vaatimuksen,  että  Suomen  oli  luovutettava  Venäjälle  osia  Kan- 
naksesta Viipurinlahden  suuta  myöten.  Suomenlahden  ulkosaa- 
ret. Hangon  kaupunki  lähiympäristöineen  sekä  Kalastajasaaren- 
non  Suomelle  kuuluvat  osat  Petsamossa. 

.  Alusta  alkaen  omaksui  Suomen  hallitus  torjuvan  kannan  Ve- 
näjän vaatimuksiin,  kannan,  jonka  kaikki  eduskuntaryhmät  sit- 
temmin hyväksyivät.  Suomi  ei  voinut  luovuttaa  ikivanhaa  suoma- 
laista maata,  jolla  koko  historiallisen  ajan  oli  ollut  suomalainen 
asutus.  Se  ei  voinut  luovuttaa  alueita,  joiden  menetys  olisi  mer- 
kinnyt ammottavaa  aukkoa  sen  puolustusrintamassa.  Neuvotte- 
lujen vielä  kestäessä  koottiin  Suomen  miehet  itärajalle  ja  ranni- 
koille torjumaan  mahdollista  yllätyshyökkäystä.  Neuvottelut 
Moskovassa  keskeytyivät  tuloksettomina.  Suomen  kansa  odotti 
kivääri  jalalla,  mitä  oli  tapahtuva. 

Kansalaismielipide  maassa  oli  noina  hermosodan  päivinä  sau- 
maton ja  yhtenäinen.  Kukaan  ei  toivonut  sotaa,  päinvastoin  sitä 
ajateltiin  tuskalla  ja  kauhulla.  Mutta  siitä  oltiin  yksimielisiä,  että 
maan  riippumattomuudesta  ja  vapaudesta  oli  pidettävä  kiinni  so- 
dankin uhalla.   Kaikki  kansalaispiirit  ajattelivat  tästä  asiasta  sa- 

maila  tavalla.  Maan  suuressa  kysymyksessä,  itsenäisyyden  säi- 
lyttämisessä ja  varjelemisessa,  oli  Suomen  kansa  löytänyt  itsensä, 
se  seisoi  kannallaan  yksimielisenä  ja  horjumattomana.  Kuka  olisi 
sitä  uskonut  vielä  kesällä  1939,  jolloin  käydyt  vaalit  olivat  kan- 
taneet repivän  riidan,  erimielisyyden  sekä  keskinäisen  epäluotta- 
muksen ja  syyttelyn  leimaa. 

Kun  Venäjä  marraskuun  30.  salakavalasti  hyökkäsi  maamme 
kimppuun,  tapasi  se  täällä  yksimielisen  kansan.  Venäjä  oli  olet- 
tanut toista,  se  oli  luullut,  että  täällä  vallitsisi  edelleen  sama 
vastakohtaisuus,  joka  työväestön  ja  porvariston  kesken  oli  ollut 
v:n  1930  vaiheilla.  Sen  vuoksi  se  oli  muodostanut  Kuusisen  johta- 
man suomalaiskommunistisen  varjohallituksen,  jonka  avulla  se 
toivoi  voivansa  hajoittaa  vastustusrintamamme. 

Mutta  Suomen  työläisten  hallitus  ei  ollut  Venäjällä  vaan  Hel- 
singissä. He  tunsivat  omikseen  ne  miehet,  jotka  yli  kahden  vuosi- 
kymmenen ajan  olivat  johtaneet  heidän  nousuaan  maahanlyö- 
dystä  luokasta  ensin  sallituiksi  ja  sitten  tunnustetuiksi,  täysival- 
taisiksi maan  kansalaisiksi,  ja  jotka  olivat  sen  joukkovoiman 
avulla,  minkä  työläiset  olivat  uskoneet  heidän  käytettäväkseen, 
valloittaneet  työväestölle  paikan  valtiossa.  Näiden  miesten  joh- 
dolla Suomen  työläiset  olivat  valloittaneet  itselleen  isänmaan, 
jonka  he  vapaina  naisina  ja  miehinä  halusivat  säilyttää  itsellään. 
He  seisoivat  yhteisessä  rintamassa  jokaista  vastaan,  joka  aikoi 
riistää  isänmaalta  vapauden. 

Suomi  kesti  105  päivää  määrättömästi  ylivoimaisen  vihollisen 
hyökkäykset.  Noina  raskaina  päivinä  täytti  Suomen  työmies  kun- 
nialla paikkansa  rintamalla.  Hän  osoitti  olevansa  rohkea,  velvol- 
lisuudentuntoinen ja  altis  sotilas,  hän  osoitti  olevansa  suomalai- 
nen sanan  täydessä  merkityksessä.  Hän  oli  vaativimmassa  ko- 
keessa, joka  ihmiselle  voidaan  asettaa,  todistanut  ansainneensa 
kansalaisoikeudet  isänmaassaan. 

Sodan    luoma   yhteistunto... 

Rintamalla,  silmätysten  vihollisen  ja  kuoleman  kanssa,  syn- 
tyi aseveljeys,  joka  ei  kysynyt,  missä  leirissä  vierustoveri  oli  ai- 
kaisemmin ollut.  Päinvastoin,  siellä  opittiin  tuntemaan  toisensa 
ja  panemaan  arvoa  toisilleen.  Havaittiin  huomaamaan,  että  monet 
entiset  vastakohtaisuudet  olivat  perustuneet  väärinkäsityksiin, 
opittiin  ymmärtämään,  että  erilaiset  elämänkohtalot,  tarpeet  ja 
toimeentulon  edellytykset  olivat  olleet  perustana  niille  todellisille 
vastakohtaisuuksille,  joita  oli  ollut  olemassa  ja  joita  tulisi  edel- 
leenkin olemaan.  Mutta  parasta,  mikä  oli  saavutettu,  oli  rinta- 
man synnyttämä  luja  keskinäinen  luottamus  ja  yhteishenki.  Sel- 
lainen yhteishenki,  asevelihenki,  voi  syntyä  ainoastaan  silloin, 
kun  vihollisen  tulen  alla  yhteistä  vaaraa  torjuttaessa  on  tunnettu 
sydämien  sykkivän  samaan  tahtiin.  —  Tolvajärven  ja  Ägläjärven 
vaikeissa  mutta  sankarillisissa  taisteluissa  kantoi  raskaimman 
kuorman  pääasiassa  Tampereen  tehdaskaupungin  työläisistä 
muodostettu  joukko-osasto,  jonka  urheus  ja  kestävyys  ratkaisi 
tämän  koko  Laatokan  Karjalan  puolustukselle  käänteentekevän 
kaksoistaistelun  voitoksemme.  Tuon  joukko-osaston  komenta- 
jana oli  sama  upseeri,  joka  kesällä  1934  suojeluskuntakomppa- 
nian  etunenässä  väkivaltaisesti  riisti  sosialidemokraattisen  puo- 
lueen Tampereella  pitämän  puoluekokouksen  juhlakulkueesta 
puolueen  punaiset  viirit  ja  liput.  Nyt  olivat  samat  juhlakulkueen 
miehet  ja  heidän  aatetoverinsa  tämän  upseerin  komentamassa 
joukko-osastossa  taistelemassa  punaisen  Venäjän  valloitusarmei- 
jaa  vastaan  oman  isänmaan  puolesta.  Tolvajärvellä  ja  Ägläjär- 
vellä  tutustuivat  sotamiehet  komentajaansa,  vaativaan  mutta  it- 
seäänsäästämättömään,  hurjanrohkeaan  ja  taitavaan  päällikköön, 
jota  he  oppivat  kunnioittamaan  ja  ihailemaan.  Ja  komentaja  puo- 
lestaan oppi  miehistössään  tuntemaan  rohkeita,  sisukkaan  kovia 
suomalaisia,  joihin  hän  saattoi  luottaa.  Komentajalla  oli  paitsi 
henkilökohtaista  pelkäämättömyyttä  myös  siveellistä  rohkeutta 
tunnustaakseen,  että  hän  ei  ollut  aikaisemmin  tuntenut  suoma- 

laista  työmiestä,  jonka  isänmaallisuuden  hän  vasta  talvisodassa 
oli  oppinut  ymmärtämään. 

Sama  keskinäinen  yhteisymmärrys,  joka  oli  syntynyt  rinta- 
malla taistelevien  kesken,  syntyi  myös  kotirintamalla.  Suomen 
talvisodan  kotirintama,  varsinkin  kaupungeissa,  joissa  poliittiset 
vastakohtaisuudet  olivat  olleet  yleensä  suurimmat,  oli  täynnänsä 
hengenvaaraa.  Vihollinen  suoritti  tuhoisia  pommihyökkäyksiä 
asutuskeskuksiamme  vastaan  ja  tahtoi  siviiliväestöön  kohdiste- 
tulla terrorilla  musertaa  vastustuskykymme.  Tällaisissa  oloissa 
ulottui  sodan  välitön  kosketus  koko  kansaan.  Sama  yhteenkuu- 
luvaisuuden tunne,  joka  syntyi  sotilaiden  kesken  rintamalla,  muo- 
dostui kotirintamalla  eri  kansalaispiirien  kesken.  Vaara  oli  yhtei- 
nen, päämäärä  oli  yhteinen,  yhteisen  asian  eteenpäin  viemisen 
ja  auttamisen  tahto  oli  yhteinen.  Vanha  epäluulo  karsiutui  pois 
epäolennaisena  tekijänä  silloin  kun  todella  suuret  asiat  yhdistivät 
kansalaiset  toisiinsa. 

Talvisota  oli  kuin  pihdit,  jotka  puristivat  Suomen  kansan 
yhteen. 

...musertaa  uudelleen  aloitetun    kommunisti- 
sen  toiminnan. 

Sota  oli  ollut  raskas,  mutta  rauha  oli  vielä  raskaampi.  Kesällä 
1940  Venäjä,  joka  odotti  vain  sopivaa  tilaisuutta  ahmaistakseen 
vielä  pelastuneen  Suomen,  aloitti  intensiivisen  taistelun  sisäpoliit- 
tisten levottomuuksien  aikaansaamiseksi  Suomessa.  Tilanne  sii- 
hen oli  suotuisa.  Maa  eli  suurissa  taloudellisissa  vaikeuksissa, 
vakavat  poliittiset  erimielisyydet  puoleen  miljoonaan  nousevan 
siirtoväen  aiheuttamien  probleemien  ratkaisusta  olivat  vallalla. 
Sodan  aiheuttamat  menetykset  olivat  raskaat,  ne  täyttivät  omais- 
ten mielet  surulla.  Tätä  mielialaa  hyväkseen  käyttäen  kommunis- 
tien palvelukseen  antautuneet  alkoivat  esittää  käsitystä,  että 
sodan  synnyttäminen  Suomen  ja  Venäjän  välille  oli  ollut  Suomen 
hallituksen  syy.   Eikö  olisi  ollut  viisainta  ja  kaukonäköisintä  sekä 

erityisesti  maan  työväenluokan  etujen  multaista,  että  syksyllä 
1939  olisi  suostuttu  Venäjän  ehdotuksiin,  koska  hävityn  sodan 
jälkeen  oli  kuitenkin  menetetty  paljon  suurempi  maa-alue.  Silloin 
olisi  myös  säästytty  sodan  kauhuilta,  ja  kymmenientuhansien 
nuorten  miesten  elämä  olisi  pelastettu.  Lisäksi  väitettiin,  että 
Suomen  hallitus  ei  noudattanut  rauhansopimuksen  mukaista  ystä- 
vällistä politiikkaa  Venäjää  kohtaan,  vaan  valmistautui  uuteen 
sotaan.  Tämän  välttämiseksi  ja  kansan  säästämiseksi  uusilta 
onnettomuuksilta  oli  maan  hallitus  kukistettava  ja  ohjat  annet- 
tava todellisille  rauhan  ystäville. 

Tämä  oli  vaarallista  propagandaa  sellaisessa  tilanteessa, 
missä  elimme  kesällä  1940.  Mutta  Suomen  työväestön  isänmaal- 
lisuus kesti  uuden  kokeensa.  Kommunistien  saama  kannatus  su- 
pistui verraten  pieneksi,  eikä  hallituksen  toimesta  myöhemmin 
suoritettu  kommunistisen  kiihotustyön  lopettaminen  aiheuttanut 
maassa  minkäänlaista  vastavaikutusta.  Venäjä  oli  menettänyt 
pelinsä  yrittäessään  sisältä  käsin  murentaa  yksimielisyytemme  ja 
siten  kukistaa  itsenäisyytemme,  mikä  sille  onnistui  Baltian 
maissa.  Mutta  on  syytä  aivan  erityisesti  korostaa,  että  kommunis- 
tien toiminta  kesällä  1940  oli  maalle  vaarallisempi  kuin  yleensä 
tuuliaankaan.  Sen  teki  tyhjäksi  ensi  kädessä  työväestömme  hor- 
jumaton luotettavuus  ja  isänmaallisuus.  Jos  näet  kommunistit 
olisivat  saaneet  yleisempää  kannatusta  ja  kyenneet  järjestämään 
laajasuuntaisia  levottomuuksia,  olisivat  hallitusvallan  voimatoi- 
menpiteet  kesän  1940  raskaan  ja  painostavan  ilmapiirin  vallitessa 
helposti  voineet  osoittautua  tehottomiksi,  jos  niihin  olisi  Venäjän 
painostuksen  vuoksi  lainkaan  ryhdytty.  Ja  Venäjä  ei  olisi  tarvin- 
nut paljon  aihetta,  jos  olisi  havainnut  toimintansa  kansamme 
keskuudessa  osittainkaan  onnistuvan,  puuttuakseen  sisäisiin  oloi- 
himme Baltian  maissa  menestyneen  ohjelman  mukaisesti.  Niin- 
kuin Baltian  maissa  meillä  ei  tosin  olisi  tapahtunut,  mutta  on 
hyvin  kyseenalaista,  olisimmeko  silloin  yksin  kestäneet  sekä  si- 
säistä että  ulkonaista  hyökkäystä. 

Kesällä  1940  aloitti  toimintansa  myös  eräs  sosialidemokraat- 

tisesta  puolueesta  erotettujen  ryhmä,  joka  myöhemmin  tuli  tun- 
netuksi »kuutosten»  nimellä,  koska  siihen  kuului  kuusi  eduskun- 
nan jäsentä.  Tämä  yhteenliittymä  oli  aineksiltaan  täysin  hetero- 
geeninen, ainoana  koossapitävänä  voimana  oli  yhteinen  viha 
sosialidemokraattisen  puolueen  johtajaa,  Väinö  Tanneria  kohtaan. 
Ryhmän  perustautuminen  lienee  lähinnä  luettavissa  niiden  hen- 
kilökohtaisten spekulaatioiden  tiliin,  joita  venäläisten  suorittama 
Baltian  maiden  valtaus  täällä  synnytti.  Kun  venäläisten  toiminta 
ei  jatkunutkaan  Suomeen  päin,  menetti  »kuutos-ryhmä»  pohjan 
jalkojensa  alta,  ja  sen  jäsenten  asettaminen  syytteeseen  ja  tuo- 
mitseminen valtiopetoksen  valmistelusta  merkitsi  enää  sen  toi- 
minnan muodollista  lakkauttamista,  asiallisesti  se  oli  jo  lakannut 
paljon  aikaisemmin.  Työväestön  kannatusta  ei  »kuutosryhmällä» 
ollut  koskaan  ollut. 

5.   AKATEEMINEN  KARJALA-SEURA. 

Olemme  edellä  käsitelleet  sitä  eheytymisprosessia,  mikä  itse- 
näisyysvuosiemme  kuluessa  on  tapahtunut  vasemmistomme  kes- 
kuudessa. Mutta  kuva  kansallisesta  eheytymisestämme  ei  olisi 
täydellinen,  ellemme  tarkastelisi  myös  sitä  kehitystä,  mikä  mieli- 
piteissä ja  käsityksissä  on  tapahtunut  niiden  kansalaispiirien 
taholta,  jotka  ennen  talvisotaamme  kielsivät  sosialidemokraatti- 
sen työväenluokan  isänmaallisen  mielenlaadun  ja  vaativat  kan- 
sanvaltaisen valtiojärjestyksemme  kumoamista. 

Tässä  suhteessa  on  mielenkiintoisin  ylioppilasnuorisomme 
parissa  tapahtunut  kehitys.  Mutta  sen  kuvaaminen  vaatii  palat- 
tavaksi 1920-luvulle. 

Vapaussodan  jälkeisten  vuosien  ylioppilaselämä  oli  kantanut 
aatteettomuuden  ja  vähäverisyyden  leimaa.  Se  oli  merkillinen 
ja  selittämätön  ilmiö  maassa,  joka  itsenäisyyden  juuri  saatuaan 
eli  voimakasta  luomiskautta.  Tämän  herpautuneisuuden  vasta- 
painoksi muutamat  Aunuksen  ja  Vienan-Karjalan  heimosotiin 
osaaottaneet  ylioppilaat,  tulisieluisen  Elias  Simojoen  ollessa  aat- 


41 

teellisenä  herättäjänä,  perustivat  Akateeminen  Karjala-Seura  ni- 
misen yhdistyksen,  jonka  ohjelmana  oli  Karjalan  kysymyksen  tun- 
netuksi tekeminen,  heimopakolaisten  auttaminen,  maanpuolustuk- 
,sen  ja  aktiivisen  isänmaanrakkauden  edistäminen  sekä  Suur-Suomi 
ajatuksen  levittäminen  ylioppilasnuorison  ja  koko  kansan  omaksi. 
Ensi  sijassa  voimakastahtoisen  johtajansa  tohtori  E,  E.  Kailan 
ansiosta  seura  saavutti  pian  hallitsevan  aseman  ylioppilasmaail- 
massa.  Seura  onnistui  herättämään  jäsenissään  palavan,  uhrau- 
tuvan innostuksen  Suur-Suomi  asiaan  ja  lujan  keskinäisen 
yhteenkuuluvaisuuden  hengen. 

Mutta  toiminta  olosuhteiden  pakosta  jossakin  määrin  abstrak- 
tiseksi jäävän  Suur-Suomi  asian  puolesta  ei  ajan  mittaan  antanut 
seuralle  riittävästi  käytännöllistä  työalaa.  Ja  lisäksi  oli  poliit- 
tisesta todellisuudesta  havaittu,  että  oman  kansan  keskuudessa  oli 
ensiksi  valmistettava  heimokysymykselle  riittävän  luja  aatteelli- 
nen pohja.  Se  edellytti,  että  heimokysymystä  oli  käytävä  tarkas- 
telemaan pitemmällä  tähtäysvälillä  kuin  ennen.  Jotta  heimoasialle 
myönteinen  kansalaismielipide  voitaisiin  aikaansaada,  oli  kansal- 
lisuustaistelu  saatettava  voitolliseen  päätökseen.  Vain  suomalais- 
kansallinen Suomi  kykenisi  saattamaan  Suur-Suomi  unelman 
todellisuudeksi.  Tällä  tavoin  suomalaisuuskysymys  oli  tullut 
seuran  ohjelmaan. 

Mutta  ohjelman  laajentaminen  ei  jäänyt  tähän.  Ylioppilas- 
nuoriso oli  nähnyt  sen  repivän  poliittisen  ristiriidan,  joka  maassa 
vallitsi  vapaussodan  perintönä.  Se  oli  saatava  poistetuksi,  sillä 
vain  sisäisesti  ehyt  Suomen  kansa  saattoi  olla  riittävän  luja 
ylläpitämään  maan  itsenäisyyden  ja  riittävän  rohkea  liittämään 
tilaisuuden  tullen  itärajan  takana  olevat  suomalaisen  heimon 
asuma-alueet  valtakuntaan.  Tällä  tavoin  oli  kansan  eheyttämi- 
nen tullut  seuran  ohjelmaan.  Nuorekkaalla  rohkeudella  seuran 
keskuudessa  julistettiin,  että  »me  olemme  pesseet  silmistämme 
pahan  unen  punaisista  ja  valkoisista».  Samaan  aikaan  kuin 
Akateemisen  Karjala-Seuran  poikien  isät  kävivät  leppymätöntä 
poliittista  taistelua  sosialidemokraatteja  vastaan,  esittivät  pojat 

seuransa  julkaisussa,  että  ylioppilasnuorison  ja  sosialidemokraat- 
tisen työväenliikkeen  välillä  ei  ole  olemassa  mitään  periaatteel- 
lista estettä  yhteistyön  solmimiselle.  Mutta  sen  ehdoksi  asetettiin, 
että  sosialidemokraattien  on  tunnustauduttava  isänmaallisiksi 
siinä  mielessä,  että  he  ovat  valmiit  torjumaan  jokaisen  vihollisen, 
joka  uhkaa  itsenäisyyttämme  ja  vapauttamme.  Toiseksi  ehdoksi 
asetettiin  positiivinen  suhtautuminen  puolustuslaitokseen  ja  kol- 
manneksi suomalainen  kanta  kansallisuuskysymyksessä.  Näillä 
edellytyksillä  oltiin  valmiit  läheiseen  yhteistyöhön  nimenomaan 
siinä  tarkoituksessa,  että  yhteiskunnallisissa  kysymyksissä  yli- 
oppilasnuoriso tulee  omaksumaan  taloudellisen  ja  yhteiskunnalli- 
sen kansanvallan  periaatteet. 

Seuran  itselleen  valitsema  toimintapohja  oli  loogillinen  ja 
selväpiirteinen.  Suur-Suomen  luomisen  sisäpoliittiset  edellytykset 
oli  määritelty  teoreettisesti  oikein.  Mutta  poliittinen  todellisuus 
ei  sen  noin  puolen  vuosikymmenen  aikana  (1924 — 30),  jolloin 
seura  toimi  tältä  pohjalta  pitäen,  vastannut  seuran  jäsenten  toi- 
veita. Seuran  yritykset  saada  aikaan  yhteisymmärrystä  sosiali- 
demokraattien kanssa  kohtasivat  sillä  taholla  kylmästi  torjuvaa 
epäluuloa.  Vaikka  ei  olisi  mentykään  käytännöllisen  päivänpoli- 
tiikan ulkopuolella  olevaan  Suur-^Suomi  kysymykseen  saakka, 
tapasi  seuran  ajettavakseen  ottama  poliittinen  ohjelma,  maan- 
puolustusasia  ja  suomalaisuusasia,  sosialidemokraattien  taholla 
päättävää  vastustusta.  Ja  milloin  tahansa  viitattiin  seuran  jäsen- 
ten keskuudessa  vallalla  oleviin  radikaalisiin  yhteiskunnallisiin 
mielipiteisiin,  oli  vastaus:  liittykää  sosialidemokraattisiin  puolue- 
järjestöihin,  taikka:  vaikuttakaa  porvarien  keskuudessa  niin  että 
työväestön  yhteiskunnallinen  nousu  saa  heidän  parissaan  kanna- 
tusta. Tältä  pohjalta  lähtien  näytti  yhteisymmärrykseen  pääse- 
minen sosialidemokraattien  kanssa  olevan  käytännöllisten  mah- 
dollisuuksien  ulkopuolella.  ^    Tämän   lisäksi   on   sanottava,  että 


1  Eräänä  vaikuttavana  tekijänä  tähän  oli  ruotsalaisten  orientoinnissaan 
näihin  aikoihin  tekemä  täyskäännös.  V:n  1918  jälkeen  olivat  ruotsalaiset 
edustaneet  kaikkein  jyrkintä  oikeistolaisuutta.  Mutta  kun  he  olivat  myöhem» 

seuran  toimintapäämäärät  eivät  saaneet  osakseen  kaikkien  suo- 
malaisten porvaripuolueidenkaan  taholta  aktiivista  myötätuntoa. 

Kun  ottaa  huomioon  sen  antautuvan  intomielen,  jolla  Aka- 
teemisen Karjala-Seuran  jäsenet  seisoivat  seuransa  päämäärän 
ja  toiminnan  takana,  saattaa  hyvin  ymmärtää,  että  tiellä  kohdatut 
pettymykset  alkoivat  herättää  vastavaikutusta.  Oliko  sittenkin 
valittu  väärä  tie  sisäpoliittisten  edellytysten  luomiseksi  Suur- 
Suomi  kysymyksen  onnelliselle  ratkaisulle?  Puoluehajanaisuus 
oli  niin  suuri  ja  puoluelaskelmat  niin  määräävät,  että  puolueiden 
avulla  ei  näyttänyt  olevan  mahdollisuuksia  saada  seuran  itselleen 
omaksumaa  toimintaohjelmaa  toteutetuksi.  Ja  perimmäinen  syy 
kaikkeen  tähän  alettiin  tälläkin  taholla  nähdä  kansanvaltaisessa 
järjestelmässä.  Sen  vallitessa  ei  kyetty  ratkaisemaan  suomalai- 
suuskysymystä,  se  esti  maan  vaaranalaisen  aseman  vuoksi  vält- 
tämättömän voimakkaan  puolustuslaitoksen  luomisen,  sen  val- 
taansaattamat  puoluejohtajat,  joiden  huomio  oli  kiinnittynyt 
kyynärpäätaktiikkaa  noudattavaan  valtataisteluun  puolue-etujen 
ja  henkilökohtaisen  aseman  merkeissä,  eivät  koskaan  tulisi 
uskaltamaan   mitään   Suur-Suomi   ajatuksen   voittoonsaamiseksi. 

Näin  oli  vuosien  mittaan  muodostunut  pohja  aluksi  kansan- 
valtaa epäilevän  ja  lopuksi  sitä  suorastaan  vastustavan  mielialan 
syntymiselle  suomalaisen  ylioppilasnuorison  piirissä. 

Tuli  kommunisminvastaisen  kansanliikkeen  aika.  Akateemi- 
nen Karjala-Seura  asetti  kaiken  voimansa  kommunisminvastaisen 
taistelun  taakse.  Mutta  se  ei  hyväksynyt  Lapuan  Liikkeen  toi- 
minnan laajentamista  koskemaan  myös  sosialidemokraattien 
poistamista  valtioelämästä.  Seuran  taholta  suorastaan  varoitettiin 
sellaista  suunnittelevia  siihen  ryhtymästä. 

Seuranneet  vuodet  1930,  1931  ja  1932  olivat  uuden  poliit- 
tisen näkemyksen  muotoutumisen  aikaa  Akateemisen  Karjala- 
Seuran  elämässä.  Niin  kauan  kuin  Lapuan  Liike  r.  y.  toimi,  eivät 


min  havainneet  voivansa  saada  kielipoliittisille  pyrkimyksilleen  sosiali- 
demokraateista sen  tuen,  jota  tarvitsivat,  he  olivat  etsineet  yhteistyötä 
sosialidemokraattien  kanssa. 

sen  ja  seuran  väliset  suhteet  tulleet  kiinteiksi.  Eräänä  syynä 
siihen  oli  Lapuan  Liikkeen  ottama  sovinnollinen  kanta  ruotsalai- 
siin nähden.  Mutta  kansanvaltaa  ja  puolueita  vierova  käsitys 
voimistui  seuran  parissa  ja  se  johti  lopuksi  eräiden  kansanvaltai- 
sella kannalla  olevien  seuran  jäsenten  eroon.  Tämän  jälkeen  ei 
ollut  enää  mitään  tekijää,  joka  olisi  estänyt  uuden  suuntautu- 
misen virallistakin  esillepääsyä.  Seura  liittyi  mitä  läheisimmin 
yhteistyöhön  Isänmaallisen  Kansanliikkeen  kanssa,  jonka  voidaan 
sanoa  käytännöllisesti  katsoen  olleen  Akateemisen  Karjala- 
Seuran  käsissä.  Kun  Akateeminen  Karjala-Seura  hallitsi  yli- 
oppilasnuorison ylivoimaisen  enemmistön  mielipidettä,  oli  yli- 
oppilasnuorisomme valtava  enemmistö  omaksunut  kansanvaltai- 
sen valtio-  ja  yhteiskuntajärjestyksemme  vastaisen  kannan. 

Oliko  Akateeminen  Karjala-Seura  luopunut  siltä  kannalta, 
jonka  se  1920-luvun  puolivälissä  oli  omaksunut  ja  josta  edellä 
on  tehty  selkoa?  Oli  ja  ei.  Suur-Suomi  oli  se  päämaali,  jonka 
saavuttamiseen  seuran  toiminta  oli  kohdistettu.  Seuran  käytän- 
nöllisen toiminnan  suunta  oli  oikea  afnoastaan  sillä  edellytyk- 
sellä, että  se  edisti  Suur-Suomi  asian  suotuisaa  kehitystä.  Oli 
osoittautunut,  että  kansanvalta,  johon  oli  luotettu,  ei  kyennyt 
luomaan  Suur-Suomelle  tarpeellisia  sisäisiä  edellytyksiä.  Kan- 
sanvallan aikana  ei  ollut  kyetty  synnyttämään  sellaista  kansallista 
yhteistuntoa,  että  maa  olisi  voitu  edes  turvata  ulkonaista  hyök- 
käystä vastaan,  saati  sitten  valmistautua  sen  hetken  varalta,  joka 
Suomen  avulla  toisi  vapautuksen  itärajan  takana  Venäjän  sorron 
alla  huokaaville  heimoveljille.  Tämä  yhteistunto  oli  luotava  toista 
tietä,  auktoritatiivisesti  johdetun  suomalaiskansallisen  valtion 
piirissä,  jossa  voidaan  pitää  kurissa  hajoittavat  elementit.  —  Sille 
käsitykselleen,  että  v:n  1918  tapahtumat  eivät  muodostaneet  ve- 
denjakajaa, seura  oli  pysynyt  uskollisena,  ja  se  oli  valmis  nytkin 
yhteistyöhön  sosialidemokraattisen  työväestön  kanssa,  mutta  sillä 
ehdolla,  että  tämän  oli  luovuttava  kansanvaltaisesta  elämänkäsi- 
tyksestään. Mutta  seura  ei  huomannut,  että  tällöin  ei  olisi  kysy- 
myksessä sovinto  vaan  alistuminen. 

Mutta  eräs  piirre  Akateemisessa  Karjala-Seurassa  ansaitsee 
erityistä  huomiota:  sen  suhtautuminen  yhteiskunnallisiin  kysy- 
myksiin. Sama  radikaalinen  pohjasävy,  joka  oli  seuran  jäsenten 
keskuudessa  esiintynyt  1920-luvulla,  oli  häilymisten  jälkeen  lop- 
pujen lopulta  säilynyt  edelleenkin.  Ennakkoluulottomasti  oli  seu- 
ran piirissä  asetuttu  monien  sosiaalisten  parannussuunnitelmien 
kannalle.  Käytännöllisten  toimintamahdollisuuksien  puuttuessa 
tämä  kaikki  oli  kuitenkin  jäänyt  enemmänkin  ohjelmaluontoiseksi 
kannanmäärittelyksi. 

Edellä  kuvattu  kannanotto  poliittisiin  periaatekysymyksiin, 
joka  Akateemisessa  Karjala-Seurassa  oli  v:n  1932  vaiheilla 
omaksuttu,  säilyy  ja  terästyy  kymmenluvun  loppuun  päin.  Talvi- 
sota toi  mukanaan  ratkaisevan  muutoksen. 

Akateemisen  Karjala-Seuran  jäsenet  olivat  miltei  poikkeuk- 
setta nuoria  reserviupseereja.  He  joutuivat  sodan  alusta  lähtien 
tuleen,  ja  ne,  jotka  hengissä  selvisivät  rauhaan  saakka,  olivat 
olleet  mukana  kaikkein  vaarallisimmissa  ja  vaativimmissa  pai- 
koissa. Siitä  kantaa  todistusta  seuran  sankarivainajien  luettelo: 
kaikkiaan  128  seuran  jäsentä  uhrasi  henkensä  talvisodan  aikana. 
Joukkueenjohtajina  ja  komppanianpäällikköinä  seuran  jäsenet  sai- 
vat nähdä  läheltä  suomalaisen  sotamiehen.  He  oppivat  hänessä 
tuntemaan  pelottoman,  uhrautuvan  taistelijan,  aseveljen,  joka  oli 
mies  paikallaan.  Siitä  näkökulmasta  katsoen,  johon  näkyivät 
päällevyöryvät  tankit  ja  hyökkäävät  vihollislaumat,  tuntuivat 
vanhat  keskinäiset  epäluulot  kuin  mielettömältä  pahalta  unelta, 
sillä  ne  olivat  kohdistuneet  mieheen,  joka  nyt  vierelläsi  järkky- 
mättä ja  rauhallisena  hoiti  konekivääriä  tai  vartosi  tilaisuutta 
ryömiäkseen  polttopulloineen  ampuvan  vihollistankin  viereen. 
Nyt  yhteistä  vihollista  torjuttaessa  vanhat  vastakohtaisuudet  vai- 
kuttivat suorastaan  epätodellisilta.  Rintamalla  Suomen  ylioppi- 
las löysi  suomalaisen  työmiehen,  rintamalla  Suomen  työmies  oppi 
pitämään  arvossa  suomalaista  ylioppilasta,  edesvastuullista,  roh- 
keaa johtajaa.  Rintamalla  ylioppilasnuoriso  oppi  ymmärtämään, 
että  se  oli  ollut  väärässä  epäillessään   Suomen   työväenluokan 

isänmaallisuutta.  Mutta  työläinen  oppi  siellä  myös.  Hän  oppi 
näkemään,  että  isänmaalliseksi  itseään  nimittävä  nuoriso  oli  val- 
mis antamaan  uhrinsa  ottamansa  vaativan  nimen  arvoisella  ta- 
valla, hän  oppi  ymmärtämään,  että  tuon  nuorison  maanpuolustus- 
harrastus  oli  ollut  maan  oikein  käsitetyn  tarpeen  mukainen. 
Rintamalla  syntynyt  keskinäinen  arvonanto  ja  aseveljeys  loi  pet- 
tämättömän pohjan  rauhan  päivinä  jatkuvalle  yhteenkuuluvai- 
suuden tunnolle.  Tämän  yhteistunnon  vilpittömyydestä  ja  voi- 
makkuudesta on  tarpeen  todistuksena  mainita,  että  vappuna  1941 
esiintyi  Akateemisen  Karjala-Seuran  varapuheenjohtaja  puhu- 
jana sosialidemokraattien  vappujuhlassa,  tuoden  työläisnuorisolle 
ylioppilasnuorison  tervehdyksen. 


6.    YKSIMIELISYYS  TALVISODAN  JÄLKEEN. 

Työnantajat    ja    työväestö. 

Moskovan  rauhan  jälkeinen  aika  kantaa  monia  merkkejä  kai- 
kissa kansalaispiireissä  vallalla  olleesta  vilpittömästä  pyrkimyk- 
sestä sen  yksimielisyyden  säilyttämiseen,  mikä  talvisodan  aikana 
oli  saavutettu.  Nimenomaan  on  pantava  merkille,  että  tällä  ker- 
taa oli  porvarillisten  ainesten  vuoro  osoittaa  muuttunut  käsityk- 
sensä ja  mielenlaatunsa  sosialidemokraatteja  kohtaan.  Työn- 
antajajärjestöt mukautuivat  yhteistyöhön  ammattiyhdistysliikkeen 
kanssa.  Monet  työnantajat  alkoivat  kiinnittää  valpasta  huomiota 
työväestönsä  sosiaaliseen  huoltoon.  Eräät  heistä  suorastaan 
avustivat  taloudellisesti  sosialidemokraattista  puoluetoimintaa 
jne.  Talvisota  oli  porvarillisella  taholla  avannut  silmät  näkemään 
sen  valistustyön  arvon,  mitä  työväenjärjestöt  olivat  sivistykselli- 
sellä ja  valtiollisella  alalla  työväestön  parissa  suorittaneet. 

Mutta  talvisota  oli  vaikuttanut  mielipiteitä  muuttavasti  myös 
työväestön  parissa.  Maan  puutteellinen  varustautuminen  oli  mak- 
sanut tuhansien  työläistenkin  hengen.   Sen  valossa  oli  vasemmis- 

ton  piireissä  opittu  ymmärtämään  maanpuolustustyön  arvo.  Suh- 
tautuminen suojeluskuntatyöhön  ja  Lotta  Svärd-järjestöön  tuli 
positiiviseksi,  ja  oikeistopuolueiden  kiinteä  maanpuolustuksen 
vahvistamista  ajanut  politiikka  sai  osakseen  tunnustusta. 


Nouseva    Suomi. 

Eräs  kaikkein  merkittävimpiin  luettava  osoitus  yksimielisyys- 
ajatuksen  voimakkuudesta  oli  Nouseva  Suomi  nimisen  yhdistyk- 
sen perustaminen  syksyllä  1940.  Sen  syntysanojen  lausuja  ja 
puheenjohtaja  on  mies,  joka  vuosikymmenen  ajan  on  toiminut 
Akateemisen  Karjala-Seuran  puheenjohtajana,  ja  yhdistyksen 
jäsenistön  muodostavat  sivistyneen  suomalaisen  keskipolven  mie- 
het ja  naiset  kaikista  porvarillisista  ryhmistä.  Huomattava  osa 
jäseniä  on  Akateemisesta  Karjala-Seurasta.  Yhdistys  työsken- 
telee sen  yksimielisyyden  säilyttämiseksi,  jonka  talvisota  kan- 
samme keskuuteen  loi.  Se  hyväksyy  ehdoitta  kansanvaltaisen 
valtiojärjestyksemme,  mutta  haluaa  etsiä  keinot  sen  lujittami- 
seksi kiinteämmän  johdon  luomisella  ja  henkilökohtaisen  vastuun 
enentämisellä.  Erikoisen  tärkeänä  yhdistys  pitää  yhteiskunnal- 
listen olojen  tervehdyttämistä.  Yhdistyksen  panos  on  tähän  men- 
nessä olosuhteitten  pakosta  jäänyt  pieneksi.  Saattaa  käydä  niin- 
kin, että  yhdistyksen  osuus  itse  käytännöllisessä  poliittisessa  toi- 
minnassa jää  vähäiseksi.  Mutta  varmaa  on,  että  yhdistyksen 
perustaminen  on  ollut  merkitsevä  voitto,  kun  siten  on  voitu  koota 
maan  nousevaa  sivistyneistöä  yhtenäiseen  rintamaan  valtiollista 
ja  yhteiskunnallista  rakennustyötämme  varten. 


Suomen    Aseveljien    Liitto. 

Nousevan  Suomen  perustamista  on  ollut  innoittamassa  pyr- 
kimys talvisodan  aikana   syntyneen  yksimielisyyden   säilyttämi- 

seen.  Sama  tarkoitus  on  osaltaan  myös  Suomen  Aseveljien  Lii- 
tolla, jonka  päämääränä  on  rintamamiesten  kesken  vallinneen 
yhteistunnon  ylläpitäminen  ja  sen  aseveljeyden  säilyttäminen, 
jonka  sota  synnytti  kaikkien  siihen  osaaottaneiden  kesken.  Suo- 
men Aseveljien  Liitto  on  talvisodan  ja  parhaillaan  käynnissä  ole- 
van sodan  miesten  yhteenliittymä.  Siinä  on  jäseniä  siis  kaikista 
poliittisista  ryhmistä,  ja  nimenomaan  sosialidemokraateiksi  tun- 
netuilla rintamamiehillä  on  huomattava  asema  liiton  johto- 
elimissä. Liiton  tarkoituksena  on,  paitsi  asevelihengen  ylläpitä- 
minen, toiminta  puutteessa  olevien  aseveljien  ja  heidän  omais- 
tensa avustamiseksi  sekä  isänmaallisen  hengen  ja  maanpuolus- 
tuksen lujittaminen.  Liiton  ja  sen  alaosastojen  työskentelylle 
on  antanut  leiman  valistunut  sosiaalinen  käsitystapa,  vilpitön 
pyrkimys  keskinäiseen  auttamiseen  ja  tukemiseen  sekä  päättävä 
hajoittavien  voimien  vastustaminen.  Kesällä  1940  teki  juuri  Ase- 
veljien Liitto  tehokasta  työtä  kommunistista  kiihotusta  vastaan 
eikä  liene  yliarviointia,  jos  lausumme,  että  ilman  Aseveljien  Lii- 
ton tarmokasta  ja  arkailematonta  asiaanpuuttumista  kommunis- 
tien kannatus  ei  olisi  jäänyt  niin  pieneksi  kuin  se  nyt  jäi. 

Varsinaiseen  päivän  politiikkaan  ei  Aseveljien  Liitto  ole 
sekaantunut  eikä  se  kuulu  sen  ohjelmaankaan.  Mutta  liitto  tulee 
pelkällä  olemassaolollaankin  vaikuttamaan  tasoittavasti  mahdol- 
listen poliittisten  vastakohtaisuuksien  esiintyessä.  Liiton  piirissä 
oivalletaan  hyvin,  että  sellainen  yksimielisyys,  jonka  vallitessa 
kaikista  asioista  ajateltaisiin  samoin,  ei  ole  terve  eikä  mahdolli- 
nen. Jo  nykyisissä  oloissa  esiintyy  taloudellisia  ja  yhteiskunnalli- 
sia ristiriitoja  ja  etuvastakohtia,  jotka  eivät  aiheudu  ihmisten  pa- 
hasta tahdosta  eivätkä  itsekkyydestä,  vaan  elämänolojen  ja  ase- 
man erilaisuudesta.  Nämä  eturistiriidat  ovat  tällä  tavoin  terveellä 
pohjalla,  mutta  niille  on  löydettävä  ratkaisu,  jonka  on  sanellut 
kokonaisuuden  etu.  Tärkeää  on,  että  taistelu  esimerkiksi  palkka- 
eduista ei  saa  sellaisia  muotoja,  että  se  kävisi  haitalliseksi  yhteis- 
kunnalle. Molemmille  osapuolille  olisi  hyödyllisintä,  jos  erimieli- 
syydet   voitaisiin    sovittaa    keskinäisten     neuvottelujen    avulla. 

Näille  keskinäisille  neuvotteluille  luo  hyvät  edellytykset  se  ase- 
veljeys,  joka  sitoo  toisiinsa  sekä  työnantajien  että  työntekijäin 
edustajat. 

Ennen  talvisotaa  muodosti  puolustuskysymys  vaikeimman  eri- 
mielisyysmomentin  porvarillisten  puolueiden  ja  sosialidemokraat- 
tisen puolueen  välillä.  Rauhanideologiansa  mukaisesti  sosialide- 
mokraattinen puolue  johdonmukaisesti  vastusti  puolustusmäärä- 
rahojen lisäämistä.  Venäjän  hyökkäys  osoitti  tämän  politiikan 
vääräksi.  Aseveljien  Liiton  jäsenet  ovat  sen  itse  kokeneet  talvi- 
sodan päivinä,  jolloin  esim.  tykistön  ja  ammusten  puute  oli  huu- 
tava ja  oli  syynä  tuhansien  tovereiden  kuolemaan.  Aseveljien  Lii- 
ton päämääränä  on  toiminta  maanpuolustuksemme  lujittamiseksi. 
Kun  liitto  jäsenistönsä  kautta  ulottaa  vaikutuksensa  kaikkiin  po- 
liittisiin ryhmiin,  on  uskottavaa,  että  liitolla  tulee  olemaan  hedel- 
mällinen mahdollisuus  vaikuttaa  siihen,  että  kaikki  poliittiset  ryh- 
mät saadaan  yhteisymmärryksessä  työskentelemään  maanpuolus- 
tuksen hyväksi. 

Aseveljien  Liiton  toimintakausi  on  toistaiseksi  ollut  lyhyt. 
Mutta  jos  se  altis  keskinäisen  auttamisen  henki,  vilpitön  pyrki- 
mys sosiaaliseen  oikeudenmukaisuuteen  sekä  voimakas  isänmaal- 
linen mieli,  jotka  ovat  lyöneet  leimansa  liiton  tähänastiseen  toi- 
mintaan, edelleenkin  jatkuu,  tulee  Aseveljien  Liitto  muodosta- 
maan erään  tukikohdan  kansallisen  eheyden  säilymiselle. 


Ruotsinkieliset. 

Emme  halua  laajentaa  esitystämme  ruotsalaisen  kansanainek- 
semme osuuden  kuvaamisella  kansallisen  eheyden  saavuttami- 
sessa. Tyydymme  vain  mainitsemaan,  että  ruotsalaisen  puolueen 
edustajat  tulivat  maan  hallitukseen  Moskovan  neuvottelujen  aat- 
tona syksyllä  1939.  Siitä  lähtien  ovat  ruotsalaiset  olleet  edus- 
tettuina hallituksessa.  Entistä  sovinnollisemman  mielialan  synty- 
misestä suomenkielisen  ja  ruotsinkielisen  kansanaineksen  välillä 

4  _  Eheytynyt  kan^a. 

on  kuvaavana  todistuksena,  paitsi  luottamuksellinen  työ  aseveli- 
järjestöissä,  se  sopimus,  joka  on  saatu  aikaan  Helsingin  yliopis- 
ton ylioppilaskunnassa  suomenkielisten  ja  ruotsinkielisten  yli- 
oppilaiden kesken,  joiden  välillä  1920-luvulta  lähtien  oli  vallin- 
nut sovittamaton  ristiriita.  Sopimus  aikaansaatiin  sellaisella  poh- 
jalla, jonka  hyväksymistä  kunnan  suomenkielinen  enemmistö  oli 
aikaisemmin  jyrkästi  vastustanut. 


Laaja    hallituskokoomus. 

Se  yksimielisyys,  johon  valtiollinen  eheyttämistyö  oli  vuosien 
mittaan  pyrkinyt  ja  jonka  talvisota  laajimmassa  muodossaan  to- 
teutti, on  ollut  suuntaamääräävä  valtiolliselle  elämällemme. 
Talvisodan  puhjettua  muodostettuun  hallitukseen  kuului  edusta- 
jia kaikista  porvarillisista  ryhmistä.  Isänmaallista  Kansanliikettä 
lukuunottamatta,  ja  sosialidemokraattisesta  puolueesta.  Kun  sil- 
loin muodostettu  hallitus  pääministerin  tultua  valituksi  tasaval- 
lan presidentiksi  jätti  paikkansa,  muodostettiin  uusi  hallitus  niin 
laajalle  pohjalle,  että  myös  Isänmaallinen  Kansanliike  tuli  halli- 
tuksessa edustetuksi.  Tämä  hallitus  korosti  useaan  otteeseen  kan- 
sanvaltaista peruskäsitystään.  Kun  vuonna  1943  suoritetun  tasa- 
vallan presidentin  vaalin  jälkeen  hallitus  parlamentaarista  tapaa 
noudattaen  jätti  paikkansa  presidentin  käytettäväksi,  osoittautui 
hallituksen  muodostaminen  pääasiassa  taloudellisten  erimieli- 
syyksien vuoksi  varsin  vaikeaksi.  Mutta  koko  ajan  oli  kuin  itses- 
tään selvänä  asiana  pyrkimys  mahdollisimman  laajalla  pohjalla 
toimivan  hallituksen  aikaansaamiseen.  Tämä  pyrkimys  toteutui- 
kin, vaikka  Isänmaallinen  Kansanliike  erään  henkilökysymyksen 
vuoksi  jättäytyikin  hallituksen  ulkopuolelle. 

7.   TULEVA,  SISÄISESTI  EHYT  SUOMI. 

Edellä  on  pyritty  kuvaamaan  se  kehitys,  mikä  kansamme  kes- 
kuudessa on  tapahtunut,  kehitys,  jonka  loppupäätöksenä  me  nyt 
tapaamme  Suomen  kansan  yksimielisenä  ja  vääjäämättä  taiste- 
lemassa uutta  vapaustaisteluansa  olemassaolonsa  puolesta.  Me 
olemme  tästä  kuvauksesta  nähneet,  kuinka  karuun  maahan  sovin- 
non ja  eheyden  ajatus  oli  kylvettävä.  Me  olemme  samalla  havain- 
neet, kuinka  monia  hallaöitä  sen  piti  läpikäydä  ja  millaisia  vai- 
keuksia sillä  oli  kasvamisensa  tiellä.  Mutta  me  olemme  myös  voi- 
neet nähdä,  kuinka  kansallisen  eheytymisen  ajatus  väkevänä  to- 
teutui siinä  hartaassa  yksimielisyydessä,  joka  innoitti  armeijamme 
sankaritekoihin  talvisodan  aikana  sillä  tavoin  turvaten  isänmaalle 
itsenäisyyden  ja  vapauden.  Sama  yksimielisyys  elähdyttää  koko 
kansaa  nykyisen,  monessa  suhteessa  edellistä  vielä  raskaamman 
sodan  aikana.  Niinkuin  me  nyt  tarvitsemme  kansallista  yksimie- 
lisyyttä suurten  vaikeuksiemme  voittamiseksi,  niin  tarvitsemme 
me  sitä  myös,  ja  vieläkin  tähdellisemmin,  sen  valtavan  sisäisen 
rakennustyön  aikana,  jonka  tuleva  rauha  meidän  eteemme 
asettaa. 

Kansallisen  politiikkamme  ylin  päämäärä  on  maan  itsenäisyy- 
den turvaaminen.  Me  tiedämme  nyt,  kovien  opetusten  jälkeen 
paremmin  kuin  aikaisemmin,  että  tämä  vaatii  tehokasta  maan- 
puolustusta. Mutta  kansallisella  politiikallamme  on  tämän  ohella 
kaksi  suurta  tehtävää,  nimittäin  maan  riippumattomuuden  ja  kan- 
sallisen vapauden  suojeleminen  sekä  kansan  sisäisen  eheyden  säi- 
lyttäminen. 

Suomen   ulkopoliittinen    asema. 

Me  emme  vielä  osaa  kuvitella,  millaisena  maailma  selviytyy 
siitä  valinkauhasta,  jossa  se  parhaillaan  on.  Mutta  sen  perus- 
teella, mitä  jo  nyt  tiedämme,  voimme  pitää  uskottavana,  että  pie- 
net valtiot  tulevat  olemaan  enemmän  kuin  tähän  asti  organisoi- 

dussa  yhteistyössä  toisten  valtioiden  kanssa.  Nimenomaan  Suo- 
men osalta  voi  vaaranalainen  asemamme  sitä  suorastaan  vaatia. 

Mutta  tällainen  tehostettu  yhteistyö  voimasuhteiltaan  ja  maail- 
manpoliittiselta merkitykseltään  erivertaisten  kansojen  kesken  si- 
sältää pienelle  valtiolle  sen  vaaran,  että  maan  riippumattomuus 
ja  sisäinen  vapaus  saattavat  joutua  uhanalaisiksi.  Tämä  vaara 
on  aina  sitä  suurempi,  jos  valtiossa  esiintyy  vastakkaisia  mieli- 
piteitä noudatettavan  ulkopolitiikan  suunnasta.  Meidän  onne- 
namme on  talvisodan  aattopäivistä  lähtien  ollut,  että  koko  kansa 
on  yksimielisenä  seurannut  maan  ulkopoliittista  johtoa.  Se  on 
ollut  osoitus  järkevästä,  kurinalaisesta  ajattelutavasta,  joka  on 
vetistelemättä  karistanut  pois  entiset  sympatiat  samoin  kuin  anti- 
patiatkin ja  asettanut  tosiasioiden  osoittaman  valtakunnan  edun 
kaiken  toisarvoiseksi  jätettävän  yläpuolelle.  Rauhankin  tultua 
meidän  on  säilytettävä  sama  reaalisiin  tosiseikkoihin  nojautuva, 
kurinalainen  katsomustapamme,  niin  että  yksityisten  kansalaisten 
subjektiiviset  käsitykset  eivät  muodosta  haittaa  maan  ulkomais- 
ten suhteiden  menestykselliselle  hoitamiselle. 

Mutta  tämä  kurinalaisuus  ja  kansan  luottamus  ovat  lujalla 
pohjalla  vain  sillä  edellytyksellä,  että  maan  poliittinen  johto  suo- 
jelee valtakunnan  riippumattomuutta  ja  kansan  oikeutta  itse  mää- 
rätä omista  asioistaan.  Suomen  taistelu  itää  vastaan  on  tapahtu- 
nut sen  ideologian  elähdyttämänä,  että  me  itse  haluamme  päät- 
tää, miten  valtiolliset  ja  yhteiskunnalliset  olosuhteet  maassa  on 
järjestettävä.  Taistelun  kestäessä  tämä  ideologinen  pohja  on 
maassamme  entisestään  voimistunut.  Sen  voidaan  katsoa  jo  ole- 
van osa  sitä  henkistä  pääomaa,  jonka  avulla  me  selviydymme 
sodan  meille  aiheuttamien  haavojen  parantamisesta.  Mutta  on 
pidettävä  mielessä,  että  meidän  osuutemme  sodanjälkeisessä  ra- 
kennus- ja  uudistustyössä  ei  jää  ainoastaan  omien  rajojemme 
sisäpuolelle,  vaan  meidän  tulee  kyetä  edellytystemme  mukaan 
auttamaan  myös  muualla  maailmassa  suoritettavaa  työtä  sodan 
jälkien  hävittämiseksi  ja  uuden  elämän  herättämiseksi.  Tällä  ta- 
voin kytkeytyy  muiden  valtioiden  intressi  meidän  sisäiseen  suori- 

tuskykyymme.  Ei  voine  olla  epäilystä  siitä,  etteikö  meidän  kan- 
samme rauhanaikainen  suorituskyky  olisi  riippuvainen  samoista 
tekijöistä,  jotka  ovat  luoneet  pohjan  kansamme  kyvylle  sodan 
töissä.  Juuri  tästä  näkökulmasta  asioita  tarkasteltaessa  voidaan 
havaita,  että  mikäli  Suomen  kansan  osuus  oman  maan  ja  muiden, 
meidän  taloudellisia  voimavarojamme  tarvitsevien  maiden  jäl'een- 
rakennustyössä  halutaan  saada  mahdollisimman  tehokkaaksi,  on 
vahvistettava  sitä  henkistä  pohjaa,  jolta  pitäen  tuo  tehokkuus  on 
saavutettavissa  ja  jatkuvasti  ylläpidettävissä.  Sillä  niin  kuin.  tois- 
tamme sen  vielä,  kansamme  kokosi  voimansa  hyökkäävää  vihol- 
lista vastaan  maan  itsenäisyyden  ja  riippumattomuuden  sekä  kan- 
san sisäisen  vapauden  puolustamiseksi,  niin  se  tulee  antamaan 
kaiken  työtehonsa  rauhan  päivinä  uusien  taloudellisten  arvojen 
luomiseksi,  jos  sillä  säilyvät  ne  henkiset  arvot,  jotka  se  tuntee 
taistelullaan  pelastaneensa  ja  joiden  puolesta  sen  kodit  ovat  kal- 
liit uhrinsa  antaneet.  Huomaamme  tästä,  että  niiden  valtioiden 
etu,  jotka  tarvitsevat  suomalaisen  työn  saavutuksia,  on  suoras- 
taan siinä,  että  ne  lujittavat  meidän  riippumattomuuttamme  ja 
vapauttamme. 

Talonpoikaisdemokratia. 

Mainitsimme  edellä,  että  kansallisen  politiikkamme  toisena 
suurena  tehtävänä  on  kansan  sisäisen  eheyden  säilyttäminen. 
Eräs  tämän  sisäisen  eheyden  edellytys  on  juuri  maan  ulkonaisen 
ja  sisäisen  riippumattomuuden  ylläpitäminen.  Toisena  edellytyk- 
senä näyttäytyy  meille  valtiollisen  järjestyksemme  historialliseen 
traditioon  perustuvan  kansanvaltaisen  pohjan  säilyttäminen,  so. 
kansalaisten  vapaan  osanotto-oikeuden  säilyttäminen  valtiotah- 
don  muodostamiseen.  Tätä  on  joskus  nimitetty  talonpoikais- 
demokratiaksi.  Tässä  nimityksessä  on  määräävänä  juuri  kansa- 
laisvapauksiemme historiallinen  pohja,  joka  ulottuu  aina  muinais- 
suomalaiseen käräjähallintoon  ja  Ruotsin  maakuntalakien  sekä 
Maunu  Eerikinpojan  maanlain  luomaan  järjestykseen,  jonka  mu- 

kaan  lakia  ei  saanut  rahvaalle  tyrkyttää  ilman  sen  suostumusta. 
Tämä  pohja  on  Suomessa  säilynyt  terveenä  ja  elinvoimaisena 
yhtäjaksoisesti  yli  kuuden  vuosisadan  ajan,  ja  jos  yhdensuuntai- 
nen historiallinen  kehitys  koskaan  kykenee  vaikuttamaan  kansan 
luonteeseen,  tapoihin  ja  katsomuksiin,  niin  on  sen  täytynyt  opet- 
taa meidän  kansallemme  kansalaisten  valtiolliseen  vapauteen  pe- 
rustuvan yhteiskuntajärjestelmän  arvo. 


Uudistuksista    valtioelämässämme. 

Meidän  on  avoimesti  myönnettävä,  että  itsekurin  puute  ja 
edesvastuuttomuus  ovat  johtaneet  monen  demokraattisen  maan 
sellaiseen  sisäiseen  hajaannukseen,  että  ne  eivät  ole  kyenneet 
tehokkaasti  turvaamaan  olemassaoloaan,  kun  vaikeudet  ovat  koh- 
danneet niitä.  Mutta  omasta  maastamme  me  voimme  todeta,  että 
meidän  valtiojärjestyksemme  on  osoittanut  voimansa  juuri  vai- 
keuksien aikana.  Sen  edellyttämin  keinoin,  so.  vapaan  mieli- 
piteenmuodostuksen tietä,  on  saatu  aikaan  luja  yksimielisyys 
ja  sisukas  päättäväisyys  kaikessa  siinä,  mikä  on  kansan  ole- 
massaololle olennaista.  Meidän  on  valittava  sama  tie  silloin,  kun 
haluamme  säilyttää  jatkuvasti  tämän  yksimielisyyden. 

Me  tiedämme,  kuinka  vaikeaa  sisäisen  eheyden  saavuttami- 
nen meillä  on  ollut,  mutta  samalla  me  vaistoamme,  että  se  on 
tullut  meille  onnellista  tietä,  kun  se  on  pakottoman  mielipiteen- 
kehittymisen  tulos.  Saavutettu  sisäinen  eheys  on  säilytettävä, 
ja  ne  edellytykset,  jotka  ovat  olleet  sen  syntymisen  todistajina, 
on  pidettävä  voimassa.  Se,  joka  kuluneista  vuosista  ei  ole  tätä 
oppinut,  vaan  käy  repimään  rikki  valtakunnalle  voitettua  sisäistä 
eheyttä,  toimii  vastoin  valtakuntamme  elinetuja. 

Tähän  voidaan  vastata,  että  valtioelämässämme  on  epäkoh- 
tia, jotka  ovat  maan  edun  nimessä  poistettava.  On  totta,  että 
kansanvaltaisella  systeemillä  on  omat  sairautensa.  Mutta  ne  ovat 
parannettavissa   itse   järjestelmän   kannattavaan   periaatteeseen, 

kansalaisten  valtiolliseen  täysi-ikäisyyteen  ja  toimintavapauteen 
puuttumatta. 

Voimme  sanoa,  että  me  tarvitsemme  entistä  määrätietoisem- 
paa ja  lujempaa  johtoa  valtiossa.  Tämä  on  saavutettavissa  eri 
ryhmien  välisen  yhteistyön  lujittamisella,  valtiollisten  toimihen- 
kilöiden vahvistetulla  itsekurilla  ja  itsekkäiden  ryhmäpyyteiden 
hävittämisellä.  Jos  aiomme  säilyttää  omaksumamme  valtiollisen 
järjestelmän  sellaisena  aikana,  jolloin  sen  olemassaoloa  ei  puo- 
lusta muu  kuin  oma  sisäinen  terveys,  tehokkuus  ja  voima,  silloin 
meidän  on  kyettävä  antamaan  valtiolle  koko  vaalikauden  ajan 
kestävä  hallitus,  joka  saattaa  määräsuuntaisesti  ja  voimakkaasti 
toteuttaa  omaksumansa  ohjelman.  Jos  palaamme  1920-Iuvun  10 
kuukauden  hallituksiin  ja  välistä  kahden  kuukauden  ajan  kestä- 
viin hallituskriiseihin,  olemme  itse  kaivaneet  pohjan  järjestel- 
mämme jalkojen  alta.  Mutta  tämä  kaikki  tietää  sitä,  että  sen- 
kaltaisen parlamentarismin,  jonka  poliittinen  taidonnäyte,  har- 
jaantumisen avulla  taiteeksi  kehitetty,  oli  omien  ja  vieraitten 
hallitusten  nurinsaattaminen,  aika  on  auttamattomasti  ohi. 

Voimme  sanoa,  että  me  tarvitsemme  entistä  enemmän  henkilö- 
kohtaista vastuuta  sekä  politiikassa  että  hallinnossa.  Meillä  on 
tullut  tavaksi  sanoa,  että  politiikassa  menestyy  millä  paikalla 
tahansa  »tavallinen  suomalainen  mies».  Tässä  on  kyllä  paljon 
totta.  Mutta  parhaiten  on  meillä  menestynyt  tavallinen  kiltti 
mies,  joka  ei  tee  kenellekään  pahaa,  mutta  ei  hyvääkään.  Tule- 
vaisuudessa maa  vaatii  poliitikoiltaan  suunnittelevaa,  päättävää 
ja  johtavaa  työtä,  se  vaatii  heiltä  päätöksiä,  jotka  ovat  joskus 
vaaraankin  osuneina  parempia  kuin  päättämättömyys.  Mutta 
tämän  mukana  astuu  etualalle  myöskin  poliitikkojen  henkilökoh- 
tainen vastuu. 

Hallinnon  alalla  virkamiesten  henkilökohtaista  vastuuta  on 
suorastaan  kiireellisesti  tehostettava.  Suomalainen  nuhteeton 
virkamies  on  kasvatettu  siihen,  että  hänen  ei  tule  ottaa  mitään 
asiallista  vastuuta  virkatoimistaan.  Ja  niin  voidaankin  sanoa, 
että  meillä  lienee  asiallinen  vastuu  ainoastaan  veturinkuljettajilla 

]a  junanlähettäjillä.  Olisi  välttämätöntä  saada  virkatoimintaan 
asiallinen  vastuunalaisuus  tosiasiassa  olevan  muodollisen  vas- 
tuunalaisuuden asemesta.  Eräs  tätä  reformia  edistävä  keino 
mahtaisi  olla  virkamiesten  erottamattomuuden  rajoittaminen. 
Kuvaavana  esimerkkinä  vallitsevista  olosuhteista  voidaan  mainita, 
että  maassa  on  parhaillaankin  kahdessa  korkeassa  virastossa 
päällikön  paikalla  henkilöt,  jotka  joko  täydellisen  työkyvyttö- 
myyden tai  vähemmän  onnellisten  henkilökohtaisten  ominai- 
suuksiensa vuoksi  haluttaisiin  saada  pois  viroistaan.  Kun  minis- 
terin antama  ja  toistettu  kehoitus  ei  ole  johtanut  eronpyyntöön, 
ei  edessä  liene  muuta  tietä  kuin  asettaa  komitea  suunnittelemaan 
viraston  uudelleenjärjestelyä,  jossa  yhteydessä  sitten  viraston 
päällikön  virka  voitaisiin  lakkauttaa,  mies  panna  lakkautuspal- 
kalle, ja  uusi  mies  määrätä  tilalle. ^  Tämä,  jos  mikään,  on  leikit- 
telyä vakavilla  asioilla,  mutta  virkamiesoloillemme  se  on  kieltä- 
mättä luonteenomaista. 

Voimme  edelleen  sanoa,  että  me  tarvitsemme  entistä  terveem- 
pää sosiaalista  suhtautumista  työhön  ja  työntekijään.  Se  mer- 
kitsee työväestön  ammatillisen  yhteenliittymisen  tunnustamista, 
näiden  yhteenliittymien  hyväksymistä  tasavertaisiksi  neuvottelu- 
kumppaneiksi työoloja  koskevissa  asioissa,  valistuneempaa  käsi- 
tystä sosiaalista  lainsäädäntöä  kohtaan  kuin  tähän  saakka,  työn 
tulosten  tasaisemman  jaon  järjestämistä  työnantajain  ja  työn- 
tekijäin kesken  jne.,  kaikki  asioita,  joissa  porvariston  on  otettava 
ensimmäinen  ja  vaikea  askel  lähentymisen  tiellä. 

Me  voisimme  luetella  joukon  muitakin  asioita,  joissa  muu- 
toksia on  aikaansaatava.  Mutta  nämä  mielestämme  periaatteessa 
tärkeimmät  jo  ovat  toivottavasti  kyenneet  osoittamaan,  että  vält- 


^  Ensimmäisen  painoksen  julkaisemisen  jälkeen  on  toisen  viraston  osasta 
näin  tapahtunut.  Virasto  on  järjestetty  uudelleen  ja  viraston  päälliköltä 
päästy.  Toinen  virastopäällikkö  kesti  urhoollisesti  kaikki  eroamiskäskyt, 
kunnes  kerran  heikolla  hetkellä  hairahtui  pyytämään  eroa.  Se  kiirehdit- 
tiin antamaan.  Mies  katuu  nyt  erehdystään,  sillä  ilman  sitä  hän  olisi  yhä 
korkea  virastopäällikkö! 


57 

tämättömät  uudistukset  eivät  kaipaa  revoluutiota  valtiollisen 
järjestelmämme  muuttamiseksi,  ne  ovat  toteutettavissa  evoluution 
avulla,  niiden  yhteiskunnallisten  voimatekijöiden  hyväksikäyttä- 
misellä, jotka  sisältyvät  voimassaolevaan  kansalaisten  valtiolli- 
sen ja  yhteiskunnallisen  vapauden  pohjalle  rakennettuun  järjes- 
telmään. Sen  vallitessa  on  aikaansaatu  jo  tähän  mennessä  mer- 
kittäviä muutoksia  yhteiskunnassamme,  joista  itsenäisyytemme 
säilymiselle  on  merkityksellisin  ollut  kansamme  eheytyminen. 

Se  toteutti  Snellmanin  kerran  lausuman  toivomuksen:  Kunpa 
paha  päivä,  kun  se  meidät  kerran  kohtaa,  tapaisi  täällä  yksi- 
mielisen kansan. 


KANSA  TAISTELEE  ELÄMÄSTÄÄN 


1.    KANSAN  VASTARINTATAHTO. 

1 1 1  vuotta  sitten  ilmestyneessä  nerokkaassa  sodan  teoriaa 
käsittelevässä  tutkimuksessaan  »Vom  Kriege»,  sodasta,  Clause- 
>Witz  esitti,  että  kansan  sotilaallinen  vastustuskyky  perustuu  kah- 
(teen  tekijään,  jotka  eivät  ole  toisistaan  erotettavissa,  nimittäin 
käytettävissä  olevien  välineiden  määrään  ja  tahdonvoiman  vah- 
vuuteen. Hän  jatkoi:  edellinen  tekijä,  sodassa  tarvittavien  väli- 
neiden määrä,  on  jotenkuten  määrättävissä,  koska  se  voidaan 
osittain  ilmaista  luvuilla.  Tahdonvoiman  vahvuutta  sitä  vastoin 
ei  ole  helppoa  määrätä,  vaikka  siitä  voidaankin  tehdä  päätelmiä 
sen  perusteella,  millaisia  arvoja  kansa  sodalla  pyrkii  varjelemaan 
iaikka  tavoittelemaan. 

Nykypäivien  lukijalle  ei  CIausewitzin  määritelmässä  ole  mi- 
tään uutta,  mutta  se  erikoinen  korostus,  jonka  Clausev/itz  antaa 
kansan  tahdonvoiman  merkitykselle,  on  hänen  omana  aikanaan 
varmaankin  ollut  uutta.  Napoleon  oli  tosin  jo  tehnyt  sodan  koko 
kansan  asiaksi,  mutta  vasta  nykypäivien  totaalinen  sota  on  saat- 
tanut täyteen  arvoonsa  kansan  henkisen  vastustuskyvyn  merkityk- 
sen. Totaalisessa  sodassa  ei  lopputulosta  määrää  yksinomaan 
aseellinen  taistelu.  Sotavoimat  saattavat  seisoa  voittamattomina 
suojaamassa  maan  rajoja,  mutta  jos  siviiliväestön  taistelutahto 
on  lamaantunut,  jos  sen  moraalinen  vastustuskyky  on  murtunut, 
silloin  ei  mikään  sotilaallinen  voima  ja  menestys  kykene  takaa- 
maan valtakunnalle  voittoa.  Käytettävissä  olevat  välineet,  so. 
sotaväki  ja  sen   aseistus,   maan   teollisuus,   elintarviketuotanto. 


62 

kulkuneuvot  jne.,  kukin  näistä  osaltaan  ovat  tärkeitä  tekijöitä 
sodan  voittamiseksi,  mutta  täysin  niiden  rinnalle  kohoaa  merki- 
tyksessä kansan  sisäinen  kestävyys.  Ja  kun  otetaan  huomioon, 
että  vahvinkin  on  vain  niin  vahva  kuin  sen  vastustuskyvyltään 
heikoin  osa,  »locus  minoris  resistentiae»,  silloin  saamme  oikean 
kuvan  kansan  vastustuskyvyn  eri  tekijöiden  keskinäisestä  arvosta. 

Kansan  aineellinen  vastustuskyky  on  —  kuten  Clause.witz 
esittää  —  edeltäkäsin  jotenkuten  määrättävissä.  Kun  tunnemme 
maan  ihmismateriaalin,  armeijan  organisaation,  koulutuksen  ja 
moraalin,  aseistuksen  laadun  ja  määrän,  puolustuslinjat  tai  hyök- 
käyksen maantieteelliset  edellytykset,  kotimaiset  raaka-aineläh- 
teet  ja  -varastot,  maan  teollisuuden  suorituskyvyn,  ulkomailta 
saatavan  avun  ja  monet  muut  samaan  luokkaan  kuuluvat  asiat, 
voimme  jonkinlaisella  likimääräisyydellä  arvioida  maan  aineelli- 
sen vastustuskyvyn.  Mutta  onko  edeltäkäsin  määrättävissä  kan- 
san henkisen  vastustuskyvyn,  kansan  puolustus-  tai  vastarinta- 
tahdon  voimakkuus? 

Mikäli  tämä  haluttaisiin  etukäteen  määrätä,  voisivat  tällöin 
tulla  lähinnä  kysymykseen  sotilasmenojen  suuruudesta  tehtävät 
johtopäätökset.  Kansan  puolustustahdon  voimakkuus  olisi  siis 
määriteltävä  sen  nojalla,  kuinka  suuret  maan  puolustusmenot 
ovat  niin  hyvin  absoluuttisesti  kuin  varsinkin  suhteellisesti,  siis 
maan  kokonaismenoihin  verrattuna,  so.  kuinka  suuren  osan  tu- 
loistaan kansa  on  valmis  uhraamaan  maansa  ja  asemansa  aseelli- 
seen turvaamiseen. 

Kieltämättä  puolustusmenot  näyttävät  suuntaa  kansan  puo- 
lustustahdon voimakkuutta  arvioitaessa.  Mutta  mitään  ehdotto- 
man oikeaa  kuvaa  ei  noiden  lukujen  perusteella  kansan  puolus- 
tustahdosta kuitenkaan  saada.  Varsinkin  eri  kansojen  kesken 
tehtävät  vertailut  puolustusmenojen  suuruuden  perusteella  voivat 
antaa  suorastaan  kieron  kuvan  kansojen  puolustustahdosta.  Eri 
maissa  on  maata  uhkaavan  ulkonaisen  vaaran  suuruus  erilainen, 
kaikkialla  ei  naapurin  taholta  ole  lainkaan  pelättävissä  hyök- 
käystä.    Köyhällä,    pienellä    taikka    teollisuuden    raaka-aineita 

vailla  olevalla  maalla  ei  ole  taloudellisia  edellytyksiä  varustaa 
armeijaansa  sellaisella  aseistuksella,  jota  nykyinen  sodankäynti 
vaatii  ja  mihin  vain  rikkaat  teollisuusmaat  kykenevät.  Maantie- 
teelliset olosuhteet  sallivat  joidenkin  maiden  suunnata  huomionsa 
muille  aloille  kuin  maan  puolustuksen  kehittämiseen.  Hyökkäystä 
valmisteleva  maa  uhraa  varoja  aseelliseen  varustautumiseen 
enemmän  kuin  asemiaan  puolustava  jne.  Tämäntapaiset  näkö- 
kohdat osoittavat  meille,  että  puolustustarkoituksiin  käytettyjen 
rahamäärien  johdolla  emme  voi  saada  luotettavaa  kuvaa  kansan 
puolustustahdon  voimakkuudesta.  Eipä  edes  se  seikka,  että  jokin 
kansa  on  tiettynä  ajanjaksona  miltei  tyystin  laiminlyönyt  sota- 
laitoksensa, oikeuta  päättelemään,  että  tältä  kansalta  puuttuu 
vastarintatahto  vihollisen  hyökkäyksen  torjumiseksi.  Kulumassa 
oleva  maailmansota  tarjoaa  esimerkkejä  maista,  joissa  sotalaitos 
on  vuosikausia  kestäneen  laiminlyönnin  johdosta  jäänyt  kehityk- 
sestä jäljelle,  mutta  jotka  juuri  horjumattoman  henkisen  vastus- 
tuskykynsä, taipumattoman  vastarintatahtonsa  turvin  ovat  seiso- 
neet vaaraa  vastassa,  joka  näytti  vastustamattomalta. 

Edellä  esitetyistä  huomautuksista  huolimatta  jää  maan  puo- 
lustuslaitoksen voimakkuus  sittenkin  parhaimmaksi  ulkonaiseksi 
tunnusmerkiksi  kansan  henkisen  vastustuskyvyn  voimakkuudesta. 
Sellaisilla  ulkonaisilla  seikoilla  kuin  esim.  isänmaallisten  järjes- 
töjen olemassaololla  tai  niiden  jäsenmäärän  suuruudella,  kansan 
mieltymyksellä  paraateihin,  univormuihin  jne.  ei  sitä  vastoin  ole 
sanottavaa  todistusarvoa.  Ja  esim.  valtiomiesten  julistuksissa, 
puolueohjelmissa  ja  suurissa  isänmaallisissa  puheissa  käytettyjen 
valojen  ja  fraasien  määrä  on  useinkin  kääntäen  verrannollinen 
ylivoimaa  uhmaavaan  taisteluhenkeen. 

Mutta  jos  kerran  kansan  tekemät  aineelliset  uhraukset  maan 
vapauden  turvaamiseksi  eivät  anna  luotettavaa  kuvaa  kansan 
henkisestä  vastustuskyvystä,  onko  olemassa  mitään  seikkoja,  joi- 
den perusteella  todellinen,  vaaran  edessä  seisova  ja  kestävä  puo- 
lustustahto voitaisiin  voimaltaan  määritellä? 

Olettakaamme,  että  jokin  vieras  valtio  esittää  maalle  vaati- 


muksia,  jotka  horjuttavat  sen  itsenäisyyden  perusteita.  Kansa  on 
tällöin  kohtalokkaassa  tienhaarassa:  toinen  tie  merkitsee  taipu- 
mista vastustajan  tahtoon  ja  täysin  epävarmaa  tulevaisuutta,  toi- 
nen tie  merkitsee  sotaa,  ehkä  tappiota,  ehkä  kansallista  tuhoa. 
Voidaanko  mistään  seikoista  etukäteen  päätellä,  tuleeko  kansa 
alistumaan  vai  onko  se  ase  kädessä  puolustava  vapauttaan? 

Monet  ulkonaiset  seikat  saattavat  tällaisessa  tapauksessa  vai- 
kuttaa kansan  suorittamaan  tien  valintaan,  yllätys,  petturuus, 
ulkomailta  saatava  apu  tai  sen  kieltäminen  yms.  Mutta  sokean 
sattuman  varassa  valinta  ei  ole.  Silloinkin  kun  siihen  näyttävät 
ratkaisevasti  vaikuttaneen  jotkin  metafyysilliset  seikat,  on  sen 
takana  kuitenkin  reaalisia  tekijöitä,  joiden  alkuperä  on  selvitet- 
tävissä kansan  historian  ja  sen  luoman  tradition,  kansan  elämän- 
tapojen, mentaliteetin  yni.  seikkojen  perusteella.  Voidaan  sanoa, 
että  valinnan  taustalla  ovat  kansansielua  hallitsevat  tekijät,  jotka 
voidaan  pikemminkin  vaistota  kuin  tarkkarajaisesti  määrätä.  Se, 
joka  on  tuntenut  nämä  tekijät,  on  saattanut  etukäteen  joltisella- 
kin varmuudella  päätellä,  miten  kansa  reagoi  sille  esitettyyn  alis- 
tumisvaatimukseen. 

Eräät  uusimman  historian  tapahtumat  valaisevat  esittä- 
määmme  väitettä. 

Suomella  oli  syksyllä  1939  valittavanaan  joko  suostuminen 
Venäjän  esittämiin  alueellisiin  vaatimuksiin  tai  sodan  uhallakin 
niiden  hylkääminen.  Vaatimuksiin  myöntyminen  ei  vielä  sillä  het- 
kellä olisi  sellaisenaan  merkinnyt  maan  vapauden  tuhoa,  mutta 
Suomen  kansan  keskuudessa  oltiin  täysin  selvillä  —  ehkä  enem- 
mänkin aavistuksen  kuin  vielä  sinä  ajankohtana  varman  tiedon 
varassa  —  mille  tielle  silloin  olisi  lähdetty.  Suomi  valitsi  Venä- 
jän vaatimusten  hylkäämisen  ja  sai  sodan.  Tämä  valinta  perus- 
tui maan  historiaan,  joka  seitsemän  viime  vuosisadan  ajalla  on 
antanut  meille  sata  sodan  vuotta  Venäjää  vastaan,  siis  joka  seit- 
semännen vuoden  sotaa  idässä.  Tämä  traditio,  tai  sanommeko 
sitä  veren  ääneksi,  oli  tahtoen  tai  tahtomatta,  tietoisena  tai  salat- 
tuna, kansan  yksimielisen  valinnan  pohjana.    Alistuminen  ilman 

taistelua,  vaikkapa  kyseessä  olisi  ollut  musertava  ylivoimakin, 
on  ollut  suomalaisille  tuntematon  vaihtoehto.  Se  on  ollut  vierasta 
suomalaiselle  mentaliteetille.  Sen  vuoksi  Suomi  antautuessaan 
syksyllä  1939  epätoivoiseen  taisteluun  neuvostojättiläistä  vastaan 
toimi  täysin  uskollisena  luonteelleen  ja  kulki  sisäisten  edellytys- 
tensä viitoittamaa  tietä. 

Tähän  on  lisättävä,  että  Suomi  ei  suinkaan  ollut  valmistautu- 
nut tähän  taisteluun.  Ensiksikin  suomalaiset  ovat  sotaisesta  his- 
toriastaan huolimatta  rauhan  kansaa.  Vuosien  1809 — 1918  vä- 
lillä oli  omakohtainen  maanpuolustusintressi  miltei  tyystin  loppu- 
nut, sillä  maan  puolustus  ei  ollut  ensi  sijassa  suomalaisten  vas- 
tuulla, jos  lainkaan.  Itsenäisyysvuosinakaan  ei  maassa  ollut  tar- 
peellisessa määrässä  otettu  sitä  mahdollisuutta  huomioon,  että 
maahan  hyökättäisiin.  Suuri  osa  työväestöä  ajatteli,  että  eihän 
työläisten  oma  valtio,  Neuvostoliitto,  haudo  imperialistisia  suun- 
nitelmia vieraiden  kansojen  tuhoksi,  joten  aseelliseen  varustautu- 
miseen uhratut  varat  ovat  hukkaanheitettyjä,  tuottamattomaan 
tarkoitukseen  käytettyjä,  kuten  tavattiin  sanoa.  Ja  rauhan  ideolo- 
gia oli  levinnyt  laajalle  kansan  muihin  kerroksiin.  Seurauksena 
oli,  että  puolustuslaitoksen  kehittäminen  oli  osittain  lyöty  laimin. 

Jos  joitakin  ulkonaisia  seikkoja,  kuten  maanpuolustusmeno- 
jen  suuruutta,  mieltymystä  univormuihin  ja  paraateihin,  kansan 
halua  kuulla  agressiivisia  puheita  jne.  pidettäisiin  oikeina  puo- 
lustustahdon tunnusmerkkeinä,  olisi  suomalaisten  puolustustahto 
tällä  perusteella  pitänyt  noteerata  verrattain  alhaiseksi.  Ilmeistä 
onkin,  että  venäläiset  arvioidessaan  suomalaisten  henkistä  vastus- 
tuskykyä panivat  pääpainon  juuri  niihin  maanpuolustuksemme 
puutteellisuuksiin,  jotka  olimme  antaneet  syntyä  ja  jotka  olivat 
kiinnostuneille  sivullisillekin  nähtävissä.  Mutta  venäläiset  unoh- 
tivat ne  psykologiset  tekijät,  joiden  voimasta  ja  voimalla  kansa 
kävi  puolustamaan  oikeuttaan  ja  vapauttaan  ja  jotka  monelle 
suomalaisellekin  olivat  jääneet  tuntemattomiksi.  Palaamme  tä- 
hän kysymykseen  seuraavassa  luvussa. 

Veljeskansamme  Viro  eli  syksyllä   1939  samanlaisen  kohta- 

5  —  Eheytynyt  kansa. 

lokkaan  ajanjakson  kuin  me.  Venäjä  esitti  sille  vaatimuksensa 
»keskinäisen  avunantosopimuksen»  hyväksymisestä.  Sopimus 
merkitsi,  kun  otetaan  kaikki  jo  silloin  tiedossa  olleet  seikat  huo- 
mioon, Viron  itsenäisyyden  alttiiksipanoa.  Viro  taipui  sopimuk- 
seen, luovutti  venäläisille  tukikohtia  alueeltaan  ja  päästi  viholli- 
sen maahan.  Me  kaikki  tiedämme,  että  puolustukselliset  ja  muut 
reaalipoliittiset  tekijät  olivat  Virolle  epäedullisemmat  kuin  Suo- 
melle. Mutta  ratkaiseva  tekijä  oli  sittenkin  Viron  historian  kan- 
salle antama  perinne.  Viro  on  ollut  vuosisatojen  mittaan  sotien 
ja  hävityksen  näyttämönä  monin  verroin  runsaammin  kuin  Suomi. 
Se  on  useat  kerrat  tuhottu  niin  perusteellisesti  ja  niin  lyhyin  väli- 
ajoin, että  elämän  puhkeaminen  uuteen  kukkaan  on  tuhojen  jäl- 
keen ollut  kuin  ihme.  Venäläiset  ovat  hävittäneet  Viroa  seitse- 
mättäkymmentä  kertaa.  Itse  Viron  kansa  ei  näiden  raskaiden 
vuosisatojen  aikana  ole  koskaan  kansana  voinut  nousta  aktiivi- 
sesti määräämään  kohtaloistaan;,  se  ei  ennen  vapaussotaansa  ole 
taistelemalla  puolustanut  maataan  venäläisiä  vastaan.  Virolaiset 
ovat  näissä  oloissa  kuitenkin  säilyttäneet  asuinsijansa,  kielensä 
ja  kansallisen  erikoislaatunsa,  mutta  se  on  ollut  mahdollista  ai- 
noastaan alistumisen  tietä.  Virolaiset  ovat  oppineet  vetämään 
päänsä  hartioiden  väliin  pahimman  sorron  ja  hävityksen  ohi- 
menoa odottaen.  Täten  oli  Viron  kansa  selviytynyt  niin  suurista 
vaikeuksista,  että  se  oli  siitä  saanut  veriinsä  uskon  kansalliseen 
säilymiseensä  missä  oloissa  tahansa,  kunhan  elämä  säästyy.  Ja 
tämä  historian  antama  opetus  oli  sen  valinnan  pohja,  jonka  Viron 
hallitus  ja  Viron  kansa  omaksuivat  hyväksyessään  epätoivoisen 
sodan  asemesta  »avunantosopimuksen»  ja  päästäessään  puna- 
armeijan  maahan.  Pyrkiessään  vapaaehtoisella  alistumisella  pe- 
lastamaan, mikä  oli  pelastettavissa,  oli  Viron  kansa  menetellyt 
sisäisten  edellytystensä  mukaisesti.  Valintaa  tehdessään  se  ei 
ollut  voinut  aavistaa,  että  tällä  kertaa  oli  bolshevistinen  Venäjä 
valmistautunut  Viron  kansan  fyysilliseen  hävittämiseen. 

Vaikka  esittämissämme  tapauksissa  voidaankin  vastaansano- 
mattomasti osoittaa  kansan  henkisen  asennoitumisen  olleen  rat- 

kaisevana  tekijänä  valintaa  tehtäessä,  eivät  kaikki  kansat  joudu 
suorittamaan  vastaavanlaista  valintaa  ulkonaisesti  näin  yksinker- 
taisissa olosuhteissa.  Viron  tapauksessa  oli  vastarinta  alusta  al- 
kaen tuomittu  epäonnistumaan,  Suomen  tapauksessa  sen  menes- 
tys silloisissa  olosuhteissa  oli  suurelta  osalta  illusorinen.  Jos 
halutaan  väittää,  että  luvut  puhuivat  Viroa  vastaan,  niin  sama  oli 
Suomenkin  laita.  Mikään  vertailu  Venäjän  voimavaroihin  ei  voi- 
nut antaa  sellaista  lopputulosta,  jonka  mukaan  yksikseen  jätetyn 
maan  vastarinnalla  olisi  ollut  pitemmän  päälle  mahdollisuuksia, 
ei  enempää  Suomessa  kuin  Virossakaan.  Kyseessä  oli  ratkaisu, 
jonka  yksinomaan  määräsivät  ne  puolustustahdon  tekijät,  joita 
ei  voida  merkitä  luvuilla  eikä  vertailuprosenteilla.  Valinta  voitiin 
tehdä  ja  oli  tehtävä  vapaana  kaikista  voitonlaskelmista. 

Harvoin  esiintyykin  tapauksia,  joissa  kansan  henkinen  puo- 
lustustahto ikäänkuin  alastomaksi  riisuttuna  kaikista  ulkonaisista 
tekijöistä  yksinomaisesti  määrää,  suostuuko  kansa  vieraan  val- 
tion esittämiin  antautumisvaatimuksiin  vaiko  ei.  Suomen  tapaus 
syksyllä  1939  oli  tällainen.  Useimmiten  sen  sijaan  kansan  puo- 
lustustahto ja  ulkonaiset  tekijät  yhdessä  sanelevat  ratkaisun. 
Mutta  silloinkaan  ei  voida  sanoa,  että  ratkaisu  olisi  ollut  ulko- 
naisten seikkojen  määräämä,  sillä  monessa  tapauksessa  kansan 
vastustustahto  olisi  johtanut  vastarintaan  ilman  ulkonaisten  seik- 
kojen myötävaikutustakin. 

Riidattomasti  ei  voida  sanoa,  oliko  Puola  syksyllä  1939  siinä 
asemassa,  että  se  olisi  valinnut  sodan  ilman  ulkonaisia  tekijöitä, 
ilman  Englannin  ja  Ranskan  lupaamaa  apua.  Mutta  siinä  emme 
erehtyne,  jos  oletamme  Puolan  silloin  omaksuman  tien  vastan- 
neen kansan  puolustustahtoa.  Taistelu  itsenäisyyden  puolesta, 
joka  puolalaisten  mielestä  olisi  Saksan  esittämiin  vaatimuksiin 
suostumisen  kautta  joutunut  uhatuksi,  vastasi  tämän  kansan  his- 
toriaa, jonka  varrella  on  nähty  suuruutta  ja  kurjuutta,  mutta 
myös  uhrauksia  karttamatonta  taisteluhenkeä,  mistä  1800-luvun 
kapinat  tsaari-Venäjää  vastaan  ovat  jääväämättömänä  todistuk- 
sena. Mutta  syksyllä  1939  tekivät  onnettoman  valinnan  Puolalle 

helpoksi  sen  liittolaisvallat,  jotka  lupauksillaan  ja  kehoituksillaan 
suorastaan  ajoivat  Puolan  sotaan.  Tässä  yhtyivät  kansan  henki- 
nen asenne  ja  ulkonaiset  olosuhteet  samansuuntaisesti  vaikutta- 
viksi tekijöiksi. 

Monessa  tapauksessa  ovat  ulkonaiset  seikat  olleet  merkityk- 
seltään niin  painavat,  että  ne  ovat  vaikuttaneet  lopputulokseen 
enemmän  kuin  kansan  tietoinen  ja  päättävä  henkinen  asennoi- 
tuminen. Tällaisista  tapauksista  tarjoaa  havainnollisen  kuvan 
Tshekkoslovakia. 

Tällöin  on  ensiksikin  pidettävä  mielessä,  että  ei  voida  puhua 
yhtenäisestä  tshekkoslovakialaisesta  vastustustahdosta.  Tshekko- 
slovakia oli  monikansainen  valtio,  jonka  eri  kansallisia  element- 
tejä ei  ollut  saatu  sopuisaan  yhteistyöhön  keskenään  valtion  hy- 
väksi. Maan  pääkansallisuutta,  tshekkejä,  elähdytti  niin  voima- 
kas kansallistunto,  että  sen  perusteella  olisi  voinut  olettaa  heidän 
ryhtyvän  epätoivoiseltakin  näyttävään  taisteluun  maan  itsenäisyy- 
den puolesta.  Tshekkien  puolustustahto  tulee  esille  myöskin 
valtakunnan  rajaseutujen  voimakkaassa  linnoittamisessa  ja  niin- 
hyvin  nykyaikaisen  aseistuksensa  kuin  myöskin  koulutustasonsa 
puolesta  erittäin  vahvan  armeijan  luomisessa. 

Mutta  näiden  puolustustahtoon  positiivisesti  vaikuttavien  seik- 
kojen vastapainona  oli  se  heikkousmomentti,  minkä  muodosti 
maan  muiden  kansallisuuksien  suhtautuminen  tshekkeihin  ja 
Tshekkoslovakian  valtioon.  Slovakit,  valtion  toinen  virallinen 
pääkansallisuus,  olivat  tshekkien  harjoittaman  politiikan  vuoksi 
vihamielisessä  asenteessa  tshekkiläisiä  vastaan,  mistä  ajan  oloon 
kehittyi  separatistinen  mieliala  ja  aktiivinen  valtionvastainen  toi- 
minta slovakkien  parissa.  Tällä  tavoin  oli  kadonnut  pohja 
tshekkoslovakialaisen  valtioliiton  alta,  minkä  seikan  turmiollista 
vaikutusta  tshekkien  johtajat  eivät  ottaneet  riittävällä  todellisuus- 
tajulla  varteen.  Mutta  Tshekkoslovakiassa  oli  slovakien  vasta- 
rintaa vakavampikin  yhtenäisyyttä  hajoittava  tekijä,  nimittäin 
maan  saksalainen  asujaimisto.  Se  muodosti  lukumäärältään  noin 
neljänneksen  koko  valtion  asukasluvusta,  siis  varsin  huomattavan 

kansallisen  vähemmistön.  Tshekkoslovaician  saksalaisilla  ei  ollut 
mitään  sisäistä  yhteenkuuluvaisuutta  siihen  valtioon,  jonka 
alueella  he  asuivat,  vaan  he  näkivät  tuon  valtion  olemassaolossa 
esteen  liittymiselle  omaan  isänmaahansa,  Saksaan.  Vastaavanlai- 
sessa suhteessa  Tshekkoslovakiaan  olivat  sen  alueella  asuvat  un- 
karilaiset, joiden  lukumäärä  kohosi  lähelle  miljoonaa.  Havait- 
semme täten,  että  mistään  valtakunnallisesta  vastustustahdosta  ei 
Tshekkoslovakiassa  voida  puhua,  ja  että  tshekkien  kieltämättä 
voimakasta  puolustustahtoa  oli  sisästä  päin  heikentämässä  maan 
vähemmistökansallisuuksien  ja  toisen  virallisen  pääkansallisuu- 
den  peittelemättömät  separatistiset  pyrkimykset. 

Tshekkoslovakian  ulkopolitiikka  oli  maan  koko  itsenäisyyden 
ajan  pyrkinyt  eri  puolilla  solmituilla  sopimuksilla  ja  eri  tahoilta 
hankituilla  vakuuksilla  turvaamaan  valtakunnan  olemassaolon. 
Kansainliiton  aikaisessa  Euroopassa  oli  Tshekkoslovakian  pitkä- 
aikainen ulkoministeri,  sittemmin  tasavallan  presidentti,  tohtori 
Benes,  ollut  eräs  taitavimpia  sekä  poliittisten  konstellaatioiden  että 
vastakohtaisuuksien  hyväksikäyttäjiä.  Hän  oli,  etupäässä  Rans- 
kan politiikkaa  seuraten,  solminut  maansa  turvaksi  liittoja  ja  teh- 
nyt sopimuksia,  niin  että  maan  olemassaolon  olisi  käytännöllisesti 
katsoen  pitänyt  olla  jonkin  valtioyhtymän  takaama,  nousipa  vaara 
miltä  taholta  tahansa.  Tämä  takuusysteemin  moninaisuus  ja  — 
niinkuin  uskottiin  —  lujuus  oli  antanut  tshekeille  ja  Tshekkoslo- 
vakian valtiolle  varman  turvallisuuden  tunteen.  Mutta  juuri  tämä 
ehdoton  luottamus  eritoten  Ranskan,  Englannin  ja  Venäjän  puo- 
lelta juhlallisesti  luvattuun  apuun  tuli  muodostumaan  tshekkien 
vastustustahdon  haudaksi.  Kun  näet  Ranska,  Englanti  ja  Venäjä 
syksyllä  1938  kieltäytyivät  täyttämästä  antamiaan  sitoumuksia, 
hajosi  kuin  yhdellä  iskulla  se  luottamuksen  varustus,  jonka  suo- 
jassa Tshekkoslovakian  politiikka  oli  toiminut.  Seurauksena  ei 
voinut  olla  muu  kuin  alistuminen,  sillä  kansa  ei  koskaan  ollut  voi- 
nut kuvitella,  että  se  olisi  vastustajiensa  miltei  piirittämässä 
maassa  jätetty  yksikseen  taistelemaan  ylivoimaa  vastaan.  Ulko- 
mainen apu  oli  valtakunnan  sotilaalliselle  vastustuskyvylle  muo- 

dostanut  niin  rati<aisevan  osan,  että  sen  poisjääminen  riisti  kan- 
salta uskon  menestykselliseen  puolustautumiseen.  Kansa  havaitsi 
yhtäkkiä  voitolliseksi  kuvittelemansa  sodan  asemesta  olevansa 
väistämättömään,  hirvittävään  tappioon  tuomittu  niinkuin  nyky- 
aikainen armeija,  joka  taisteluun  lähdettyään  huomaa  menettä- 
neensä tykistönsä.  Katkera  alistuminen  oli  ainoa  tie.  Se,  mitä 
keväällä  1939  tapahtui,  kun  Saksa  vastarintaa  kohtaamatta 
marssi  Tshekkoslovakiaan,  oli  syksyn  1938  tapahtumien  loogilli- 
nen seuraus. 

Tshekkoslovakian  vastarintatahto  luhistui  ulkonaiseen  teki- 
jään, apuaan  luvanneiden  suurvaltojen  petokseen.  Puolustustah- 
don sisäiset  edellytykset  olisivat  maassa  olleet,  niin  suuressa  mää- 
rin kuin  kansallisuuksien  välinen  vastakohtaisuus  sitä  heikensikin. 

Olemme  edellä  pyrkineet  havainnollistamaan  väitettämme, 
että  kansan  henkinen  vastustuskyky,  kansan  vastarintatahto  on 
suuressa  määrin  riippuvainen  siitä  perinnöstä,  minkä  historialli- 
set vaiheet  ovat  kansalle  antaneet,  sekä  kansan  luonteesta.  Tästä 
on  samalla  tehtävissä  se  johtopäätös,  että  kansaan  ei  ole  yhtäkki- 
sesti luotavissa  sellaista  vastarintatahtoa,  joka  seisoo  ylivoimai- 
seltakin näyttävää  uhkaa  vastaan.  Kaikkensa  uhraava,  kestävä 
puolustustahto,  jota  historiallinen  traditio  ei  ole  tukemassa,  vaa- 
tii pitkäaikaisen,  johdonmukaisen  työn,  jota  muualla  maailmassa 
ja  varsinkin  lähimmässä  ympäristössä  vallitsevat  olosuhteet  joko 
edistävät  taikka  vaikeuttavat. 

Meidän  suomalaisten  kannalta  tämä  tarkastelu  todistaa,  että 
sotien  aikana  voimakkaaksi  osoittautunut  kansamme  henkinen 
vastustuskyky  rakentuu  luonnollisille  perusteille.  Se  ei  olisi  voi- 
nut reagoida  muulla  kuin  vastarinnalla  vihollisen  esittämiin  vaati- 
muksiin v.  1939  ja  vihollisen  aloittamaan  hyökkäykseen  v.  1941, 
jos  se  halusi  olla  uskollinen  kansamme  menneisyydelle  ja  sisäi- 
selle luonteelle.  Jos  jokin  tilapäinen,  vieras  tekijä  olisi  aikaan- 
saanut sen,  että  meillä  olisi  omaksuttu  alistumisen  tie  Venäjältä 
kohdistetun  uhkan  edessä,  olisi  seurauksena  ollut  kansallinen  ha- 

jaantuminen  ja  sekasorto,  mikä  nykyisenä  aikana  —  sen  on  koke- 
mus osoittanut  —  olisi  johtanut  myös  kansalliseen  tuhoon. 

Mutta  taistelumme  ei  ole  vielä  lopussa.  Saattaa  olla,  että 
meillä  on  pahin  vielä  jäljellä.  Miten  varustaudumme  henkisesti 
siltä  varalta?  Miten  kykenemme  silloin  säilyttämään  henkisen 
vastustuskykymme?  Tämäntapaiset  kysymykset  nousevat  yhä 
vaativampina  esille.  Seuraavissa  luvuissa  pyritään  tarkastele- 
maan henkisen  vastustuskykymme,  vaikeudet  voittavan  vasta- 
rintatahtomme  tekijöitä  ja  edellytyksiä. 

2.    KANSAMME  YKSIMIELISYYS. 

Suomen  kansan  luonteesta  on  meille  historiasta,  kansatie- 
teestä ja  kirjallisuudesta  syntynyt  sellainen  kuva,  että  kansamme 
on  riitainen  ja  eripurainen.  Varsin  voimakkaana  tämä  erimieli- 
syys on  esiintynyt  poliittisella  alalla.  Routavuodet  osoittivat,  että 
suomalaiset  osaavat  riidellä  keskenään  ja  vihata  vastapuoltaan. 
Ja  vuodet  1917 — 18  osoittivat,  kuinka  hirvittävään  mittaan  tämä 
veljesviha  saattaa  kohota.  Itsenäisyysvuosina  ovat  poliittiset 
vastakohtaisuudet  samaten  olleet  voimakkaat.  Kansamme  viime- 
aikaisessa historiassa  on  ollut  ajanjaksoja,  jolloin  poliittiset  into- 
himot ovat  suorastaan  antaneet  leimansa  julkiselle  elämällemme. 
Turhaan  ei  Linnankoski  ole  puhunut  sukumme  perintökiroista, 
eripuraisuudestamme. 

Tämän  kaiken  vastakohtana  havaitaan  syksystä  1939  lähtien 
maassa  kansallinen  yksimielisyys.  Ilman  pienintäkään  soraääntä 
Suomen  kansa  nousi  ase  kädessä  puolustamaan  oikeuttaan  ja  va- 
pauttaan, ja  yhtä  yksimielisenä  se  taipui  raskaaseen  rauhaan,  kun 
se  oli  tehty.  Sen  yksimielisyys  säilyi  kesän  1940  vaikeuksissa, 
kun  Nevostoliitto  pyrki  räjäyttämään  suomalaisen  yhteiskunnan 
sisältäpäin.  Yksimielisenä  taistelee  kansa  uuden  sodan  alettua 
vapautensa  ja  turvallisuutensa  puolesta.  Voidaan  sanoa,  että 
kansa  on  ollut  yksimielinen  sodassa  ja  rauhassa. 

Miten  tämä  muutos  on  selitettävissä?  Mistä  on  johtunut,  että 

kansa,  jonka  eri  ryhmien  välillä  vallitseva  epäluulo  oli  niin  suuri, 
että  merkittävää  osaa  kansasta  katsottiin  voitavan  väittää  isän- 
maallisesti  epäluotettavaksi,  epäisänmaalliseksi,  sodan  uhatessa 
ja  sodan  aikana  kokoontui  yhteisten  tunnusten  alle,  epäröimättä, 
entisiä  epäluuloja  muistamatta? 

Ennen  kuin  tähän  kysymykseen  vastaamme,  on  meidän  todet- 
tava, että  tälle  yhteenliittymiselle  on  ollut  leimaa-antava  maan 
työväestön  kannanotto.  Kaksi  vuosikymmentä  sitten  olivat  työ- 
väenluokan miehet  tehneet  kapinan  laillista  hallitusvaltaa  vastaan 
ja  vieraan  maan  aseitten  avulla  yrittäneet  ottaa  valtiovallan  kä- 
siinsä. Syntynyt  verinen  kansalaissota,  jonka  kukistamiseen  sii- 
henkin osaksi  käytettiin  vieraan  maan  aseellisia  voimia,  ja  sen 
päätyttyä  tapahtunut  kapinallisten  ankara  rankaiseminen,  olivat 
jakaneet  kansan  kahteen  leiriin,  joiden  välillä  näytti  olevan  vai- 
kea aikaansaada  sovintoa.  Osa  kapinallisia  asettui  omaa  maa- 
taan vastaan  sen  »työläisten  valtion»  aatteelliseksi  kannattajaksi, 
josta  käsin  alku  kapinaan  oli  lähtenyt.  Juuri  tämä  sama  »työläis- 
ten valtio»  esitti  syksyllä  1939  Suomelle  alueelliset  vaatimuk- 
sensa. Kun  Suomi  silloin  mobilisoi  armeijansa  rajojensa  suojaksi, 
olivat  parhaissa  miehuutensa  voimissa  kymmenettuhannet  suoma- 
laiset miehet,  jotka  olivat  joutuneet  kapinallisina  häviölle  ja  ran- 
gaistuiksi. Silloin  oli  elossa  kymmeniätuhansia  naisia,  joiden  mie- 
het tai  pojat  kapina  tai  sen  kova  jälkiselvittely  oli  vienyt  ennen- 
aikaiseen hautaan.  Ja  silloin  joutuivat  suomalaista  asetakkia  kan- 
tamaan kymmenettuhannet  nuoret  miehet,  joiden  isät  tai  vanhem- 
mat veljet  olivat  kaatuneet  kapinassa  tai  kuolleet  vankileireillä, 
luonnollisella  tavalla  nälkään  tai  valtiorikosoikeuden  päätöksen 
nojalla  ammuttuina.  Näiden  miesten  korvissa  soivat  vielä  tuoreel- 
taan, kesän  1939  vaalitaistelun  ajoilta,  poliittisten  vastustajien 
syytökset  vanhoista  rikoksista  ja  epäisänmaallisuudesta.  Ja  he 
tiesivät  itse,  että  heidän  huuliltaan  ei  todellakaan  ollut  kuultu 
sanaa  isänmaa. 

Tällaisiin  ulkonaisiin  puitteisiin  syntyi  Suomen  kansan  eheys 
ja  yksimielisyys  talvisodan  alla  ja  aikana. 

Sille,  joka  näkee  vain  nämä  ulkonaiset  puitteet,  näyttäytyy 
Suomen  kansan  eheytyminen  ihmeenä.  Ja  yhä  vieläkin  esitetään 
eräillä  tahoilla  Suomen  kansan  yhteenliittyminen  talvisodan  ai- 
kana yksinomaan  ulkoa  uhanneen  vaaran  aikaansaamaksi.  Koh- 
talon käsi,  Deus  ex  machina,  puuttui  asiaan  ja  pelasti  Suomen 
valitun  kansan. 

Mutta  Suomen  kansan  yhteenliittyminen  taisteluun  maan  va- 
pauden puolesta  ei  ollut  sodan,  ei  minkään  ulkonaisen  onnetto- 
muuden tuoma,  se  ei  ollut  mikään  ihme.  Se  oli  vuosikausien  mit- 
taan tapahtuneen  henkisen  tervehtymisen  tulos.  Kapinallisen  ja 
kapinoitsevan  mielen  tilalle  oli  Suomen  työväestön  keskuudessa 
kasvanut  itsenäinen,  itsetietoinen,  oman  arvonsa  tunteva  mieliala. 
Menestyksellinen  taistelu  valtiollisesta  ja  yhteiskunnallisesta  ase- 
masta oli  opettanut  suomalaisen  työmiehen  tuntemaan  tämän 
maan  omanaan,  niin  omana,  että  jokainen  tungettelija  oli  häädet- 
tävä pois.  Niin  kuin  suomalainen  työmies  oli  kerääntynyt  omien 
johtajiensa  ja  omien  poliittisten  järjestöjensä  ympärille  silloin, 
kun  valtiolliset  vastustajat  halusivat  riistää  häneltä  valtiolliset 
oikeudet  omassa  maassa,  niin  kerääntyivät  he  maan  muiden  kan- 
salaisten rinnalle,  kun  ulkonainen  vihollinen  halusi  riistää  kan- 
salta vapauden. 

Suomalainen  työmies  oli  ollut  sydämeltään  isänmaallinen,  mo- 
nesti tietämättään  ja  vasten  tahtoaankin.  Taistelu  valtiollisista 
oikeuksista  oli  johtanut  hänet  sellaiseen  henkiseen  kehitysvaihee- 
seen, että  hän  heräsi  tuntemaan  rakastavansa  isänmaata.  Ja  sota 
poisti  viimeisetkin  esteet.  »Vielä  muutamia  viikkoja  sitten  olisin 
ehdottomasti  varustanut  isänmaa  sanan  lainausmerkeillä,  mutta 
en  enää  nyt ...  Ei  siksi,  että  mielipiteet  olisivat  muuttuneet,  vaan 
sen  vuoksi,  että  nämä  tuskalliset  viikot  ovat  polttaneet  tuon  sa- 
nan ympäriltä  sen  kuonan,  jolla  poroporvarilliset  puhujat  ja  pie- 
net runoilijat  olivat  sen  ympäröineet.  Nyt  voin  kuiskata  tuon 
sanan  pää  pystyssä,  epäröimättä,  pelkäämättä,  että  se  saa  koo- 
millisen sävyn.»  Nämä  sanat  ovat  Olavi  Siippaisen,  kirjailijan, 
joka  on  syvällisellä  tavalla  kuvannut  nuoren  työmiehen  kehitystä. 

Sen  aikana  pojasta,  joka  päätti  tulla  samanlaiseksi  kuin  kapinassa 
ammuttu  isänsä,  ja  nuorukaisesta,  joka  kirosi  isänmaan,  mutta 
tunsi  kuitenkin  olevansa  suomalainen:  ei  mitään  kumarruksia, 
vaan  pää  pystyssä,  oli  kasvanut  mies,  jolle  isänmaa  ei  tosin  ole 
merkinnyt  eikä  tule  merkitsemäänkään  mitään  hurmioitunutta 
aatetta,  vaan  ainoastaan  yksinkertaista,  vakaata  tietoisuutta,  että 
kiintymys  sitä  kohtaan  on  ehdoton  ja  että  sen  kohtalo  on  myös 
jokaisen  suomalaisen  kohtalo. 

Tällä  tavoin  oli  tapahtunut  kapinan  jättämien  sielullisten  haa- 
vojen paraneminen.  Mutta  se  ei  ollut  minkään  yhtäkkisen  herää- 
misen kivuton  tulos,  vaan  se  oli  vaatinut  pitkän  ajan,  jonka  ku- 
luessa työväestö  oli  joukkotoiminnallaan  ja  joukkovoimallaan 
taistellut  itselleen  aseman  yhteiskunnassa.  Vasta  sitten  kun  kapi- 
nan jälkeen  kirouksenalaiseksi  itsensä  tuntenut  luokka  oli  vähin 
erin  saanut  kestävän  otteen  suomalaisesta  valtiosta,  jonka  asioi- 
hin se  saattoi  vaikuttaa  lukumääränsä  ja  merkityksensä  antamalla 
panoksella,  vasta  sitten  oli  syntynyt  kestävä  pohja  työväenluokan 
uhrautumistahdolle  oman  maan  puolesta,  isänmaan  puolesta, 
jonka  se  tunsi  omakseen  ja  johon  toisetkin  tunnustivat  sille  osuu- 
den. Tämä  kehitys  oli  ollut  pitkäaikainen,  se  ei  ollut  tapahtunut 
yhtämittaisesti  edeten,  sen  varrella  oli  esiintynyt  kovia  takaisku- 
jakin. Mutta  luonteenomaista  sille  oli  ollut  se,  että  tuo  voitto, 
tunnustettu  osuus  valtiovaltaan  ja  isänmaahan,  oli  saavutettu 
omin  voimin,  työväestön  oman  valtiollisen,  yhteiskunnallisen  ja 
sivistyksellisen  toiminnan  perustuksella.  Mikään  vieras  apu  tai 
vastapuolen  armo  ei  ollut  tuota  asemaa  luonut,  vaan  oma  perään- 
antamaton sitkeys  ja  työ.  Ja  kaiken  edellytyksenä  oli  ollut,  että 
maassa  oli  vallinnut  kansanvaltainen  valtiojärjestys,  joka  oli  suo- 
nut työväestölle  toimintavapauden,  mahdollisuuden  omien  voi- 
mien kehittämiseen. 

Kun  tarkastelemme  maamme  valtiollista  kehitystä  itsenäisyy- 
'ernme  kahtena  ensimmäisenä  vuosikymmenenä,  voimme  todeta, 
että  kansallisen  yksimielisyyden  perusedellytykset  olivat  kasva- 
neet täysin   luonnollisella  tavalla.    Yksimielinen   nousu  vapaan 

suomalaisen  valtion  puolesta  vieraan  uhkaa  vastaan  ei  ollut  ollut 
mikään  ihme  niille,  jotka  olivat  voineet  ennakkoluulottomasti  seu- 
rata työväestön  parissa  tapahtunutta  kehitystä.  Maan  kannalta 
onkin  pidettävä  suurena  onnena,  että  kansallinen  yksimielisyy- 
temme ei  ollut  hetken  mielialan  mukanatuoma,  ei  lahja  eikä  ihme, 
sillä  jos  sota  sen  ihmeen  olisi  aikaansaanut,  olisi  Moskovan  rauha 
ja  kesä  1940  tuon  yksimielisyyden  hajoittanut.  Kansamme  henki- 
nen vastustuskyky  joutui  talvisodan  jälkeen  niin  kovalle  koetuk- 
selle, että  yhteenkuuluvaisuuden  piti  olla  pitkäaikaisen,  kivulla 
sekä  vaivannäöllä  syntyneen  kasvamisen  ja  kehityksen  tulos, 
muutoin  se  ei  olisi  kestänyt.  Saksalainen  oikeusoppinut  Ihering 
on  aikoinaan  maailmanmielipiteeseen  vaikuttaneessa  kirjassaan 
»Taistelu  oikeudesta»  kuvannut  oikeuden  syntymisen  taistelusta, 
usein  ankarien  synnytystuskien  jälkeen.  Ja  sitä  parempi,  hän  jat- 
kaa, jos  oikeus  on  syntynyt  vaikeasti  ja  kärsimyksillä,  sillä  hel- 
posti syntynyt  oikeus  on  kuin  haikaran  tuoma  lapsi.  Minkä  hai- 
kara tuo,  sen  voi  susi  viedä.  Suomalaisessa  yhteiskunnassa  kehit- 
tynyttä kansallista  eheyttä  voidaan  verrata  vaivalla  syntyneeseen 
oikeuteen,  joka  on  luonteeltaan  luja  ja  pysyvä.  Jos  tuo  eheys 
olisi  ollut  sodan  tuoma,  olisi  se  todellakin  ollut  kuin  haikaran 
meille  tipauttama  lapsi,  jonka  Moskovan  rauhan  synnyttämä  susi 
olisi  kesällä  1940  meiltä  riistänyt. 

Tietty  poliittinen  katsomustapa,  joka  näkee  itsenäisyysvuo- 
siemme  valtiollisessa  kehityksessä  ainoastaan  sen  puutteet,  yhä 
edelleenkin  haluaa  kuvata  kansallisen  eheytemme  sodan  tuomaksi. 
Ulkonainen  vaara  muka  puristi  riitaisen  kansan  yhteen  ja  teki 
isänmaalle  nurjamielisistäkin  pakosta  isänmaan  puoltajat.  Esityk- 
semme tarkoitus  ei  ole  lainkaan  puuttua  tähän  käsitykseen.  Kun 
pyrimme  osoittamaan,  että  eheytyminen  on  ollut  seuraus  siitä 
sisäisestä  kehityksestä,  mikä  suomalaisessa  yhteiskunnassa  oli 
tapahtunut  itsenäisyysvuosien  mittaan,  on  tarkoituksena  ollut  to- 
distaa, että  saavutettu  kansallinen  yksimielisyys  on  riittävän  lu- 
jalla ja  kestävällä  pohjalla.  Me  saamme  lähteä  siitä,  että  kan- 
samme edessä  on  vielä  monia  arvaamattomia  vastuksia  ja  vaa- 

roja.  Olemme  tähän  mennessä  selvinneet  vaikeuksista,  jotka  ovat 
näyttäneet  voittamattomilta.  Mutta  meille  ei  voi  kukaan  antaa 
varmuutta  siitä,  eikö  tulevaisuus  tarjoa  meille  yhä  samanlaisia 
vaikeuksia.  Nekin  ovat  voitettavissa  ainoastaan  samalla  voimalla, 
joka  meidät  on  tähän  mennessä  pitänyt  pinnalla,  kansan  ehdot- 
tomalla yksimielisyydellä.  Se  on  ollut  ja  se  on  kansan  henkisen 
vastustuskyvyn  edellytys. 

Mutta  jos  yksimielisyydeltä  puuttuvat  luonnolliset  sisäiset  edel- 
lytykset, jos  se  perustuu  vain  ulkonaiseen  aiheeseen,  vaaraan  ja 
uhkaan,  silloin  ei  voida  olla  varmoja  sen  kestämisestä.  Käsitys 
ulkonaisen  uhkan  merkityksestä  saattaa  joissakin  kansalaispii- 
reissä propagandan  tms.  vaikutuksesta  näet  ajanoloon  muuttua 
ja  silloin  on  pohja  yksimielisyydeltä  poissa.  Mutta  kun  eheys  pe- 
rustuu luonnollisen  kehityksen  tietä  syntyneeseen  kansalliseen 
mieleen,  silloin  ovat  jatkuvan  yksimielisyyden  edellytykset  ole- 
massa. Tältä  kannalta  katsoen  on  kansamme  henkisen  vastus- 
tuskyvyn säilymiselle  tärkeää,  että  kansan  eheytyminen  on  ollut 
tulos  suomalaisessa  yhteiskunnassa  tapahtuneesta  käymisestä  ja 
kehittymisestä.  Vapaa  suomalainen  yhteiskuntaelämä  on  sisäl- 
tänyt sen  terveen  itsesäilytysvoiman,  joka  on  kyennyt  assimilee- 
raamaan  yhteiskunnassa  esiintyvät  ainekset  kokonaisuuden  hy- 
väksi, kyennyt  alistamaan  valtiossa  syntyneet  vastakohtaisuudet- 
kin työskentelemään  kokonaisuuden  eduksi.  Jos  siis  haluamme 
säilyttää  yksimielisyytemme,  tulee  meidän  myös  säilyttää  ne  olo- 
suhteet, jotka  ovat  auttaneet  kansallisen  eheytemme  syntymistä. 
Meidän  on  säilytettävä  kansanvaltainen  valtio-  ja  yhteiskuntajär- 
jestyksemme,  sillä  se  on  osoittanut  voimansa,  kun  on  kysymys 
kansakunnan  kokoamisesta  maan  oikeuksien  ja  vapauden  ympä- 
rille. Suomalainen  kansanvalta  on  ollut  sydämeltään  terve.  Siinä 
on  yhdistynyt  laaja  henkilökohtainen  vapaus  kansalliseen  itse- 
kuriin. Ja  samalla  pohjalla  voimme  säilyttää  henkisen  vastustus- 
kykymme edelleenkin.  Mutta  meidän  on  välttämätöntä  kaikissa 
vaiheissa  erikoisesti  korostaa  sitä,  että  kaikkien  väestönpiirien, 
jokaisen   kansalaisen  on   epäitsekkäästi  työskenneltävä  kansal- 

lisen  yhtenäisyyden  hyväksi,  sillä  vaikkapa  se  olisi  syntynyt- 
kin terveesti,  oikealla,  kestävällä  pohjalla,  sitä  ovat  aina  uhkaa- 
massa hajoittavat  tekijät.  Niitä  tulee  sisästä  päin  ja  niitä  koh- 
distetaan sodan  vallitessa  meihin  ulkoa  käsin.  Tällaisena  aikana 
on  jokaisen  ajateltava  vähemmän  oikeuksiaan  kuin  velvollisuuk- 
siaan. Siinä  tulee  ilmi  oikea  itsekuri.  Ja  kun  tuo  itsekuri  antaa 
leimansa  koko  yhteiskunnalle,  on  se  kaunis  todistuskappale  suo- 
malaisen kansanvallan  terveydestä  ja  elinvoimasta. 


3.    YKSIMIELISYYS  JA  ULKOPOLITIIKKA. 

Taistelussa  olemassaolomme  ja  vapautemme  puolesta  olemme 
nyttemmin  joutuneet  ajankohtaan,  jolloin  päävastuu  valtakun- 
tamme tulevaisuudesta  näyttää  olevan  siirtymässä  niiden  valtio- 
elinten kannettavaksi,  joiden  tehtävänä  on  maan  ulkopolitiikan 
johtaminen.  Armeijamme  on  tuloksellisella  taistelullaan  luonut 
diplomaattiselle  toiminnalle  pohjan  turvallisen  tulevaisuuden  va- 
kiinnuttamiseksi maallemme.  Sotaa  ei  käydä  vihollisuuksien  ta- 
kia, ei  hävittämisen  eikä  tappamisen  vuoksi.  Sota  on,  tunnetun 
määritelmän  mukaan,  valtiopolitiikan  jatkamista  muilla  keinoin, 
mutta  sotaa  on  jatkettava  vain  niin  pitkälle  ja  siinä  laajuudessa 
kuin  valtiopolitiikan  itselleen  asettamat  päämäärät  vaativat. 
Maamme  sodankäynti  on  ehtinyt  siihen  vaiheeseen,  että  ulkopoli- 
tiikkamme tehtävät  ovat  kohonneet  etualalle.  Jotta  ulkopolitiik- 
kamme kykenisi  tehtävänsä  menestyksellä  täyttämään,  on  kan- 
san annettava  sille  samanlainen  tuki  kuin  se  on  antanut  armei- 
jallemmekin.  Juuri  tämä  tekee  tarpeelliseksi  sen  seikan  tarkaste- 
lun, millä  tavoin  kansan  henkinen  vastustuskyky  voidaan  tehok- 
kaimmin suunnata  maan  ulkopolitiikan  tukemiseen. 

Valtion  ja  yksilön  väliselle  suhteelle  on  luonteenomaista  se, 
että  valtio  turvaa  yksilölle  tietyn  oikeuspiirin.  Sen  sisällä  yksilö 
on  oikeutettu  valvomaan  ja  edistämään  etujaan,  mutta  sen  uiko- 


78 

puolella  hänen  oikeuttaan  ja  vapauttaan  vastassa  ovat  toisten 
yksilöiden  oikeudet  ja  vapaudet.  Kun  valtio  on  turvannut  myös 
ne,  joutuu  oman  oikeuspiirinsä  ulkopuolelle  tunkeutunut  yksilö 
valtion  pakkotoimenpiteiden  alaiseksi,  mikä  tietää  rangaistusta 
ja  horjutetun  oikeustilan  ennalleen  palauttamista. 

Valtion  yläpuolella  ei  ole  vastaavanlaista  oikeuksien  reglee- 
raajaa.  Valtion  toisiin  valtioihin  kohdistamien  toimenpiteiden  ra- 
jan määräävät  viime  kädessä  valtioiden  väliset  voimasuhteet. 
Tiettyinä  ajanjaksoina  tunnustetaan  valtioiden  välisissä  suhteissa 
kansainvälisen  oikeuden  säännökset  enemmän  tai  vähemmän  rik- 
komattomiksi ohjeiksi.  Kun  valtioiden  yläpuolella  ei  kuitenkaan 
ole  voimatekijää,  joka  voisi  pakkotoimenpiteillä  palauttaa  louka- 
tun oikeustilan  ennalleen,  ei  niinäkään  aikoina,  jolloin  periaat- 
teessa tunnustetaan  kansainvälisen  oikeuden  velvoittava  merki- 
tys, sen  takana  ole  kuin  sitä  omankin  etunsa  vuoksi  kannattavien 
valtioiden  yhteinen  voima.  Ei  ole  vaikeaa  huomata,  että  tämä  kan- 
sainvälisen oikeuden  ehdonvaltaisuus  on  pienten  valtioiden  kan- 
nalta erittäin  epäedullista. 

Kun  olosuhteet  ovat  tällaiset,  on  jokaisen  valtion  ulkopolitii- 
kan tehtävänä  ikäänkuin  vartioida  toisia  valtioita  sekä  varjella 
ja  edistää  oman  valtion  etuja.  Olipa  kansainvälisen  oikeuden 
omaksumien  säännösten  tosiasiallinen  valta  suurempi  taikka  pie- 
nempi, joka  tapauksessa  on  lähdettävä  siitä,  että  jokainen  valtio 
noudattaa  politiikkaa,  jonka  päämääränä  on  valtion  oma  etu  ja 
joka  kunnioittaa  kansainvälisen  oikeuden  säännöksiä  vain  niin 
pitkälle  kuin  katsoo  sen  oman  etunsa  kannalta  hyödylliseksi. 
Tämä  sopii  periaatteessa  pieneenkin  valtioon,  vaikka  voidaankin 
helposti  todeta,  että  kun  pienellä  valtiolla  ei  yleensä  ole  varaa 
asettua  kansainvälisen  oikeuden  yläpuolelle,  niin  sen  etu  kieltää 
näin  menettelemästä.  Nimenomaan  rauhattomuustendenssien  ol- 
lessa vallitsevina  kansainvälisessä  elämässä  edelläsanottu  pitää 
paikkansa.  Silloin  kuin  kysymykseen  saatetaan  valtion  olemassa- 
olo ja  tulevaisuus,  eivät  tehdyt  sopimukset  enempää  kuin  solmi- 
tut liitotkaan  merkitse  mitään,  jos  niiden  voimassapitäminen  ei  ole 

sopusoinnussa  valtakunnan  edun  ja  menestyksen  kanssa.  Tämä 
on  hyvin  vähän  romanttista  eikä  ollenkaan  ritarillista  oppia, 
mutta  kuinka  moni  onkaan  erehtynyt,  kun  ei  ole  ymmärtänyt 
sitä,  että  valtion  moraali  on  toista  kuin  yksilön  moraali.  Niin 
ehdottomasti  kuin  pidämmekin  kiinni  siitä,  että  miehen  tulee  vas- 
tata huutonsa,  niin  meitä  on  perin  vaikea  saada  vakuuttuneiksi 
siitä,  että  valtakunnan  etu  vaatii  maan  saattamista  nykyaikaisen 
sodan  aiheuttaman  totaalisen  tuhon  alaiseksi  sen  vuoksi,  että 
ritarillisesti  tahdotaan  pitää  kiinni  aikoinaan  toisissa  olosuhteissa 
annetuista  lupauksista. 

Ulkopolitiikan  tulee  lähteä  siitä,  että  sillä  on  selvillä  kansain- 
välisen politiikan  johtavat  tekijät:  valtioiden  oma  etu  ja  valtioi- 
den väliset  voimasuhteet.  Ulkopolitiikan  ohjeena  tällaisissa  olo- 
suhteissa on  se,  että  sen  tulee  itsekkäästi  valvoa  ja  ajaa  maan 
etuja.  Myötätunnon  etsiminen,  sopimusten  solmiminen,  liittojen 
laatiminen,  niiden  pitäminen  tai  purkaminen,  kukin  niistä  on  eräs 
kulloinkin  vallitsevista  olosuhteista  riippuva  muoto  valtakunnan 
etua  ainoana  silmämääränään  pitävän  ulkopolitiikan  harjoittami- 
seksi. 

Valtion  itsenäisyys  ilmenee  siinä,  että  valtio  on  sisäisesti  ja 
ulkonaisesti  muista  valtioista  riippumaton,  so.  että  valtio  itse 
määrää  lainsäädännöstään,  oikeudenhoidostaan  ja  hallinnostaan. 
Erityisesti  ulkopolitiikan  toimintavapaus  on  luonteenomainen 
itsenäisyyden  tunnusmerkki. 

Demokraattisessa,  parlamentaarisesti  hallitussa  maassa  mää- 
rää ulkopolitiikan  suunnasta  viime  kädessä  kansanedustuslaitos. 
Vaikka,  niinkuin  Suomen  hallitusmuodossa  on  säädetty,  valtion 
päämies  määrää  maan  suhteista  ulkovaltoihin,  ei  hänellä  kuiten- 
kaan ole  tosiasiallista  valtaa  toimia  parlamentin  ja  kansan  vakiin- 
tunutta, kestävää  tahtoa  vastaan. 

On  kuitenkin  huomattava,  että  parlamenttien  mielenkiinto 
yleensä  kohdistuu  ensi  sijassa  sisäpoliittisiin  kysymyksiin.  Vielä 
suuremmassa  määrin  näin  on  yksityisten  kansanedustajien  laita. 
Poliittiset    vastakohtaisuudet,     yhteiskunnalliset     erimielisyydet 

sekä  taloudelliset  eturistiriidat  ovat  jokapäiväisen  parlamentaa- 
risen elämän  kohteina  enemmänkin  kuin  ulkopolitiikka,  joka  ai- 
noastaan levottomina  aikoina  kohoaa  ensiarvoiselle  tilalle  parla- 
mentaarisessa elämässä. 

Normaalisena  aikana  parlamentti  käsittelee  ulkopoliittisia  ky- 
symyksiä tärkeimpinä  pidettyjen  sisäpoliittisten  asioiden  ohella 
ikäänkuin  jonkinlaisena  niihin  liittyvänä  täydennyksenä.  Tästä 
seuraa,  että  sisäpoliittiset  ja  ulkopoliittiset  kysymykset  sekoittuvat 
toisiinsa.  Tällöin  on  suorastaan  sääntönä,  että  maan  ulkopoli- 
tiikkaa käsitellään  parlamenteissa  sisäpoliittisten  näkökohtien 
mukaan.  Siinä  tulevat  silloin  ensi  sijassa  esille  ne  maailmankatso- 
mukselliset seikat,  jotka  ovat  eräältä  osalta  vedenjakajina  sisä- 
politiikassa. Mutta  kun  maan  ulkopolitiikan  tehtävänä  tulee  olla 
kaikin  keinoin  varjella  ja  edistää  maan  etuja,  silloin  ei  ole  syytä 
eikä  varaa  antaa  aatteellisten  sympatioiden  ja  antipatioiden  vai- 
kuttaa ulkopolitiikan  yleisiin  suuntaviivoihin.  Tätä  ohjetta  on 
erityisesti  pienen  valtion  noudatettava,  sillä  tällaisen  valtion  an- 
tama kannatus  demokratian  tai  diktatuurin,  liberalismin  tai  kom- 
munismin jne.  aatteille  ja  sen  mukaan  suoritettu  epäitsenäinen  ja 
epäitsekäs  ulkopoliittinen  orientaatio  ei  totisesti  merkitse  mitään 
maailman  historiassa,  jolle  antavat  leimansa  suurten  kansojen 
taistelut  vallasta.  Mutta  niin  tärkeää  kuin  edellä  esitettyä  ohjetta 
onkin  noudattaa,  voidaan  sanoa  sen  olevan  myöskin  erittäin  vai- 
keaa. Siinä  suhteessa  ovat  virheitä  tehneet  niin  pienet  kuin  suu- 
retkin valtiot.  Poikkeuksen  muodostavat  autoritääriset  valtiot, 
joissa  valtion  johto  saattaa  ainakin  rajoitetun  ajan  toimia  suh- 
teellisesti vapaasti  kansan  ja  kansanedustuslaitoksen  mielialoista 
piittaamatta,  noudattaen  kulloinkin  sitä  politiikkaa,  jota  pitää 
valtiolle  edullisimpana.  Tässä  yhteydessä  ansaitsee  valaisevana 
esimerkkinä  palauttaa  mieliin,  että  kansallissosialistinen  Saksa 
piti  jyrkästä  aatteellisesta  vihamielisyydestä  huolimatta  yllä  lähei- 
siä kaupallisia  suhteita  Neuvostoliittoon,  tekipä  syksyllä  1939 
tunnetun  hyökkäämättömyyssopimuksensakin  Neuvostoliiton 
kanssa.  Edelleen  on  syytä  mainita,  että  Saksa  solmi  vuonna  1934 

Puolan  kanssa  hyökkäämättömyyssopimuksen,  jossa  Puolalle 
vakuutettiin  sellaisia  etuja,  että  mikään  demokraattinen  halli- 
tus Saksassa  ei  olisi  voinut  siihen  mennä  kansan  mielipiteen 
vuoksi.  Sillä  vaikka  jokin  parlamentaarinen  hallitus  olisi  voinut 
ryhmäkurin  turvin  saada  suunnitelmansa  läpi,  piti  sen  samalla 
ottaa  huomioon  vastustuspuolueiden  mahdollisuus  saada  kansalle 
vastenmielisen  ulkopoliittisen  yhteistoiminnan  vuoksi  aikaan  voi- 
miensiirto  sisäpolitiikassa.  Näin  perästä  päin  voidaan  havaita, 
että  pitkällä  tähtäimellä  ajatellun  aktiivisen  politiikan  valossa 
Saksan  sopimukset  niinhyvin  Neuvostoliiton  kuin  Puolankin 
kanssa  ovat  olleet  Saksan  noudattaman  politiikan  kannalta  ei 
vain  edulliset  vaan  suorastaan  tarpeelliset.  —  Samansuuntaisen 
kuvan  antaa  myös  Neuvostoliiton  ulkopolitiikka,  joka  on  kieltänyt 
bolshevistiset  aatteensa  —  ainakin  julkisuudessa  ja  sopimuksissa 
—  milloin  se  on  osoittautunut  tarpeelliseksi  valtapoliittisten  las- 
kelmien vuoksi. 

Jos  voidaan  todeta,  että  johdonmukainen  ulkopolitiikka  on 
tärkeää  rauhan  aikana,  on  ymmärrettävissä,  kuinka  välttämätön 
se  on  sodassa  olevalle  maalle.  Kun  on  kyseessä  kansanvaltainen 
maa,  ei  riitä,  että  valtionjohto  tietoisesti  ylläpitää  johdonmukaista 
ulkopolitiikkaa,  vaan  maan  noudattaman  ulkopolitiikan  puolelle 
on  saatava  koko  kansan  mielipide.  Kansan  henkiselle  vastustus- 
kyvylle saattaa  muodostua  kohtalokkaaksi  erimielisyys  seuratta- 
van ulkopolitiikan  suunnasta.  Tällainen  erimielisyys  voi  johtua 
joko  siitä,  että  ulkopoliittinen  suuntautuminen  on  määrätty 
maailmankatsomuksellisten  sympatioiden  mukaan,  jolloin  sitä 
myös  vastustetaan  samalla  perusteella,  taikka  siitä,  että  sisä- 
poliittiset etulaskelmat  ovat  sanelleet  ulkopolitiikan  suunnan. 
Mutta  erimielisyyttä  on  saattanut  syntyä  sellaisessakin  maassa, 
jossa  ulkopoliittiset  kannanotot  ovat  tapahtuneet  yksinomaan 
valtion  etua  itsekkäästi  silmälläpitäen.  Erimielisyyden  aiheena 
on  silloin  ollut  se,  että  eri  ryhmät  tai  henkilöt  ovat  päätyneet  vas- 
takkaisiin lopputuloksiin  eri  valtaryhmitysten  voiman  ja  mahdol- 
lisuuksien   ja   siitä   johtuen    tulevan    valtapoliittisen    kehityksen 

6  —  Eheytynyt  kansa. 

arvioimisessa.  Nimenomaan  pienelle  valtiolle,  joka  on  ilman 
illusioneja  selvillä,  että  se  ei  voi  omalla  kannanotollaan  kallistaa 
vaakaa  puolelle  enempää  kuin  toisellekaan,  on  elämäntärkeää, 
että  se  osaa  hyvissä  ajoissa  oikein  käsittää  niiden  reaalisten 
tekijäin  voiman,  joista  tulevainen  kehitys  sotilaallisella  ja  poliit- 
tisella alalla  riippuu.  Kun  ratkaisu  tehdään  tällaisten  laskelmien 
mukaan,  on  se  sillä  egoistisella  pohjalla,  jonka  nykyaika  on  osoit- 
tanut ainoaksi  luotettavaksi  perustaksi  olemassaoloaan  puolusta- 
valle pienelle  valtiolle.  Nehän,  kuten  sanottu,  eivät  yleensä  voi 
kannanotoillaan  vaikuttaa  maailmanhistorian  suurten  ratkaisujen 
kulkuun,  sen  vuoksi  niiden  tulee  tyytyä  pitämään  silmällä  yksin- 
omaan kansallisen  olemassaolonsa  ja  vapautensa  säilyttämistä. 
Kun  niistä  on  kysymys,  silloin  valtionjohdon  on  kyettävä  elimi- 
noimaan kaikki  henkilökohtaiset  sympatiansa  ja  antipatiansa, 
kaikki  tunneperäiset  vaikuttimet  jne.  Ainoaksi  ohjenuoraksi  jää 
se,  että  on  onnistuttava  löytämään  tie,  joka  ei  vain  hetkellisesti 
vaan  myös  pitempää  kehitystä  silmälläpitäen  kykenee  turvaamaan 
valtakunnan  vapauden.  Jos  tämä  tie  on  aseistettu  puolueetto- 
muus, on  jo  sen  omaksumisen  hetkellä  oltava  selvillä,  että  valta- 
kunnalla on  puolueettomuuden  varjelemiseksi  tarpeelliset  aineel- 
liset ja  henkiset  voimakeinot  käytettävissä.  Sillä  puolueettomuus, 
se  on  havaittu,  voi  seisoa  valtaryhmitysten  etuja  vastaan  ainoas- 
taan tunnetun  ja  tunnustetun  potentiaalisen  voimansa  avulla.  Jos 
tämä  tie  taas  on  liittyminen  leikkiin,  asettuminen  toisen  taistele- 
van valtaryhmän  puolelle,  on  valintaa  tehtäessä  oltava  selvillä, 
että  on  liitytty  voittavalle  puolelle.  Poikkeuksen  tästä  muodos- 
taa tietenkin  sellainen  tapaus,  että  kansan  edessä  on  välitön  fyy- 
sillinen  tuho,  jonka  välttäminen  ei  myönnä  mahdollisuutta  sellais- 
ten näkökohtien  huomioonottamiseen,  jotka  kansan  tosiasiallisen 
säilymisen  kannalta  katsoen  ovat  cura  posterior. 

Tämä  on  kaikista  Illusioneista  vapaata  realistista  oppia. 
Tämä  on  epäritarillista,  kovaa,  tunteilematonta  oppia,  jota  hen- 
kilökohtainen kunniantunto  ehkä  kavahtaa  ja  jolle  se  helposti 
antaa  kyynillisyyden  nimen.    Mutta  niillä  miehillä,  jotka  pitävät 

käsissään  maansa  kohtaloa  ja  kansansa  tulevaisuutta,  ei  ole  va- 
raa kunniallisuuteensa  kompastuvaan  hempeilyyn.  Heillä  ei  ole 
oikeutta  johdattaa  kansaansa  perikatoon,  jotta  heidän  henkilö- 
kohtainen kunniallisuutensa  säilyisi.  Sillä  mitä  on  yksilön  nimi, 
maine,  kunnia,  omatunto,  itsekunnioitus  kansan  olemassaolon  ja 
menestyksen  rinnalla? 

Mutta  tällä  perusteella  tapahtunut  ratkaisu  voi  koitua  maan 
onneksi  ainoastaan  sillä  edellytyksellä,  että  kansa  seuraa  tätä 
politiikkaa  yksimielisenä.  Se  voi  tapahtua  joko  niin,  että  kansa 
todella  on  mukana  hyväksymässä  omaksutun  ulkopoliittisen  suun- 
tauksen taikka  niin,  että  kansa  käsittäen  maan  arkaluontoisen 
aseman  noudattaa  niin  lujaa  itsekuria,  että  ei  päästä  eriävää  käsi- 
tystään julkisuuteen.  Ja  jollei  kansan  parissa  vallitse  tällaista 
joko  todellista  tai  virallista  yksimielisyyttä,  silloin  kansan  on  vai- 
kea välttyä  joutumasta  eri  suuntiin  tempoilevien  voimien  leikki- 
kaluksi, jonka  osa  saattaa  loppujen  lopuksi  olla  tarkoitukseton 
tuhoutuminen. 

Jotta  konkreettisten  tapausten  valossa  kävisi  selväksi,  mitä 
edellä  olevalla  tarkoitamme,  lienee  paikallaan  esittää  muutama 
valaiseva  esimerkki  viime  aikojen  historiasta.  Jugoslavian  halli- 
tus oli  keväällä  1941  nähnyt  tarpeelliseksi  suostua  yhteistyöhön 
akselivaltojen  kanssa.  Mutta  kun  tämä  kannanotto  ei  ilmeisesti- 
kään vastannut  maan  serbialaisen  pääväestön  tahtoa,  suorittivat 
eräät  upseeripiirit  vallankaappauksen.  Sen  välttämätön  seuraus 
oli  Saksan  ja  Italian  yhteinen  hyökkäys  Jugoslaviaa  vastaan. 
Maan  sotilaallinen  vastarinta  luhistui  lyhyessä  ajassa  ja  valta- 
kunta hajaantui.  Serbialaisten  omaksuman  politiikan  ymmärtä- 
miseksi on  tarpeen  muistaa,  että  Jugoslavia  oli  Versaillesin  rau- 
hassa luotu  valtio,  joka  yhdessä  Tshekkoslovakian  ja  Romanian 
kanssa  oli  muodostanut  ns.  pikku  ententen.  Sen  poliittinen  toi- 
minta 1930-luvun  viime  vuosina  kohdistui  akselivaltoja  vastaan. 
Edelleen  on  muistettava,  että  Jugoslavialla  ja  Italialla  oli  keske- 
nään riitakysymyksiä  mm.  eräiden  Dalmatian  rannikkoalueiden 
omistamisesta.  Jugoslavia  oli  aina  kulkenut  enemmän  tai  vähem- 

män  Ranskan  ja  Englannin  vanavedessä,  ja  kun  ei  ollut  syntynyt 
mitään  aatteellista  yhtymäkohtaa  enemmän  kuin  aineellistakaan 
etujen  yhteisyyttä  akselivaltojen  kanssa,  oli  kansan  parissa  ollut 
helposti  nostettavissa  reaktio  akselivaltioihin  liittymistä  vastaan. 
Mutta  nekään  piirit,  jotka  olivat  puoltaneet  yhteistoimintaa  akseli- 
valtojen  kanssa,  eivät  ilmeisesti  olleet  tehneet  sopimusta  muuta 
kuin  siinä  tarkoituksessa,  että  olivat  nähneet  siinä  ainoan  keinon 
valtakunnan  pysyttämiseksi  sodan  ulkopuolella  ja  valtakunnan 
olemassaolon  säilyttämiseksi.  Mutta  he  olivat  laskeneet  väärin 
olettaessaan  kansan  seuraavan  heidän  ulkopolitiikkaansa.  Syn- 
tynyt erimielisyys  maan  ulkopoliittisesta  suuntauksesta  oli  johta- 
nut maan  tuhoon. 

Suorastaan  vastakkainen  on  Bulgarian  tapaus.  Kun  Bulgaria 
oli  joutunut  vaaravyöhykkeeseen,  solmi  se  yhteistyösopimuksen 
akselivaltojen  kanssa.  Siihen  aikaan  tiedettiin  kertoa,  että  n. 
80  ä  90  %  kansasta  oli  venäläismielistä  ja  siis  vastusti  solmittua 
sopimusta.  Kuningas  oli  kuitenkin  nähnyt,  että  poliittinen  viisaus 
ja  välttämättömyyskin  vaativat  yhteisymmärrystä  akselivaltojen 
kanssa,  ja  maan  ulkopoliittinen  johto  sai  kansan  seuraamaan  kan- 
nanottoaan. Mutta  todistukseksi  siitä,  että  tilanne  ei  Bulgariassa- 
kaan ole  ollut  yksinkertainen,  voidaan  mainita,  että  Bulgaria  ei 
vieläkään  ole  katkaissut  diplomaattisia  suhteitaan  Neuvostoliit- 
toon. 

Kolmantena  mainitsemme  Suomen,  jossa  kansan  suhtautumi- 
nen Moskovan  rauhaan  olisi  saattanut  aiheuttaa  vakavan  erimieli- 
syyden, niin  masentava  ja  niin  vähän  Suomen  armeijan  tekojen 
arvoinen  tuo  rauha  oli.  Tottahan  on,  että  niinhyvin  hallituksessa 
kuin  myöskin  eduskunnassa  oli  ollut  huomattavaa  mielipiteiden 
eroavaisuutta,  oliko  rauha  tarjotuilla  ehdoilla  tehtävä  vaiko  ei. 
Mutta  kun  rauha  suuren  enemmistön  kannatuksella  oli  solmittu, 
käsitettiin  kaikissa  rauhaa  vastustaneissakin  piireissä,  että  rau- 
hansopimuksen arvosteleminen  taikka  sen  sabotoiminen  olisi  vain 
ollut  omiaan  heikentämään  taistelua  maan  olemassaolosta,  joka 
rauhan  jälkeen  oli  tullut  vaaranalaisemmaksi  ja  heikommin  turva- 

tuksi  kuin  koskaan  aikaisemmin.  Ainoastaan  yksimielinen  kansa 
saattoi  kestää  sen  painon,  jonka  alaiseksi  maan  tiedettiin  joutu- 
van, ja  ainoastaan  yksimielisinä  voitiin  selviytyä  niistä  jättiläis- 
tehtävistä,  jotka  rauha  typistetylle,  köyhtyneelle  maalle  oli  an- 
tanut. 

Jos  Suomi  olisi  alkukesästä  1940,  suursodan  riehuessa  län- 
nessä, joutunut  Venäjän  uuden  hyökkäyksen  kohteeksi  ja  sortu- 
nut, olisi  Moskovan  rauhanteko  voitu  osoittaa  vääräksi  alistumi- 
seksi. Siitä  vältyttiin  kahdesta  syystä.  Toinen  oli  kesällä  1940 
osoittamamme  valppaus  ja  itsekuri,  siis  horjumaton  henkinen  vas- 
tustuskykymme. Toinen  oli  sotatointen  yllättävän  nopea  päätty- 
minen lännessä  kesällä  1940  Ranskan  luhistumiseen.  Kun  Suomi 
siis  selviytyi  kesään  1941  saakka,  ja  on  selviytynyt  senkin  jälkeen, 
voidaan  Moskovan  rauhantekoa  pitää  valtioviisaana  tekona.  Siitä 
vastuussa  olevat  valtiomiehet  ja  sotilaat  olivat  suorittaneet  vai- 
kean ratkaisun.  He  olivat  vaientaneet  kaikki  persoonalliset  tun- 
teensa, he  olivat  tappaneet  tahtonsa  taistella  loppuun  saakka  ja 
lopun  jälkeenkin,  he  olivat  kieltäneet  kunnian  käskyn  seurata 
uljaasti  aloitettua  tietä,  he  olivat  alistumisessaan  olleet  rohkeam- 
pia kuin  taistellessaan.  Heidän  valintansa  oli  määrännyt  tunteile- 
maton,  kovan  todellisuuden  sanelema  pyrkimys  pelastaa  se,  mikä 
vielä  oli  pelastettavissa.  Ja  kansa  seurasi  heitä  kirvelevin,  pelok- 
kain sydämin. 

Yksimielisenä  on  Suomen  kansa  seisonut  siitä  lähtien  valtion- 
johtonsa takana.  Se  tuki  hallitusta  Venäjän  kiristyspolitiikan 
aikana  kesällä  1940,  se  hyväksyi  helpotuksen  tuntein  saksalais- 
ten läpikulun  Pohjois-Norjaan  syksyllä  1940  ja  se  on  seurannut 
mukana  siinä  taistelussa,  joka  kesällä  1941  alkoi  Moskovan  rau- 
han tyhjäksitekemiseksi  ja  turvallisten  rajojen  luomiseksi  idässä. 
Mutta  yhtä  vähän  kuin  kansalla  oli  muita  vaihtoehtoja  kuin  hy- 
väksyä Moskovan  rauha,  ei  sillä  ole  ollut  muita  vaihtoehtoja  kuin 
hyväksyä  se  ulkopoliittinen  suuntaus,  jota  sen  jälkeen  on  nouda- 
tettu. Maa  on  ollut  pakkotilassa,  josta  pääsemiseksi  on  ollut  kul- 
loinkin ainoastaan  yksi  —  ja  joka  kerta  luonnollinen  —  vaihto- 

ehto  tarjolla.  Mutta  kansan  voima  on  esiintynyt  siinä,  että  se  on 
kulloinkin  voinut  hylätä  mahdolliset  persoonalliset  sympatiansa, 
milloin  ne  ovat  olleet  maan  edun  vastaiset. 

Sellaisen  maailmanpoliittisen  tilanteen  aikana,  joka  vallitsee 
suursodan  kestäessä,  on  kysymyksellä  kansan  yksimielisyydestä 
ulkopoliittisen  suuntauksen  suhteen  suorastaan  kansan  olemassa- 
oloon vaikuttava  merkitys.  Paradoksaalisesti  voitaisiin  sanoa, 
että  kansalle  on  parempi  olla  sisäisesti  yksimielisenä  väärällä 
puolella  kuin,  keskinäisesti  ilmiriidassa  taistellen  oikealla  puolella. 
Jos  kansa  kykenee  näet  säilyttämään  kaikissa  vaiheissaan  yksi- 
mielisyytensä ulkopoliittisen  suuntauksen  suTiteen,  on  sen  vasta- 
rintatahto  riittävän  luja  kestämään  kaikki  onnen  vaihtelut.  Ulko- 
poliittisessa suhteessa  tapahtunut  virhelaskelma  —  minkä  tule- 
vaisuus vasta  saattaa  osoittaa  —  on  perustunut  poliittiseen  vält- 
tämättömyyteen, milloin  maan  ulkopolitiikan  takana  on  ollut  koko 
kansa.  Mikään  parempi  valinta  ei  näin  ollen  silloisissa  oloissa 
olisi  edes  ollut  mahdollinen.  Kansa  voi  luottavaisin  mielin,  katu- 
mattomana, ottaa  vastaan  kohtalonsa. 

Yksimielisyys  noudatettavan  ulkopolitiikan  suhteen  edellyttää 
lisäksi,  että  ulkopoliittisia  seikkoja  ei  katsella  sisäpoliittisten  etu- 
laskelmien  valossa.  Kannanoton  ulkopoliittisiin  kysymyksiin  tu- 
lee perustua  yksinomaan  siihen,  mikä  suorastaan  itsekkäästi  aja- 
tellen on  koko  valtakunnan  etu,  ja  silloin  ei  sisäpoliittisille  hyöty- 
näkökohdille ole  varaa  jättää  mitään  tilaa.  Pienten  kansojen 
osalta  ulkopolitiikka  ratkaisee  niiden  olemassaolon.  Sisäpolitii- 
kan tulee  sen  vuoksi  mukautua  ulkopolitiikan  sanelemiin  tosiasioi- 
hin eikä  päinvastoin. 

Autoritäärisessä  valtiossa,  jonka  ei  tarvitse  ulkopolitiikassaan 
yleensä  ottaa  tunneseikkoja  enempää  kuin  epäolennaisia  sivuteki- 
jöitäkään  huomioon,  eivät  sisäpoliittiset  seikat  pääsekään  vaikut- 
tamaan haitallisesti  ulkopoliittisiin  toimenpiteisiin.  Sitä  vastoin 
parlamentaarisesti  hallitussa  maassa,  jossa  puolueet  taistelevat 
vaikutusvallasta  ja  äänestäjistä,  saattavat  puoluepoliittiset  näkö- 

kohdat  aiheuttaa  paitsi  epäjohdonmukaisuuden  ja  horjuvaisuu- 
den  mukanaan  tuomia  haittoja  myöskin  välitöntä  vahinkoa  maan 
ulkopoliittisille  eduille.  Ei  ole  mikään  harvinaisuus,  että  jokin 
poliittinen  puolue  on  käynyt  vastustamaan  ulkopoliittista  toimen- 
pidettä, vaikka  on  käsittänytkin  sen  valtakunnalle  hyödylliseksi, 
yksinomaan  siitä  syystä,  että  on  laskenut  tuon  toimenpiteen  on- 
nellisen päättymisen  tuottavan  hyötyä  ja  menestystä  poliittiselle 
vastustajalle.  Pienissä  ja  nimenomaan  nuorissa  valtioissa,  joissa 
sisäpoliittiset  vastakohtaisuudet  ovat  olleet  suurimmat,  on  tässä 
suhteessa  tehty  eniten  syntiä.  Mutta  myös  eräissä  suurvalloissa 
on  katsottu  olevan  varaa  tällaiseen. 

Valaisevan  esimerkin  siinä  suhteessa  tarjoaa  nimenomaan 
1930-luvun  Ranska.  Sisäpoliittiset  riidat  ja  rivaliteetti  äänestä- 
jien kannatuksesta  ulottivat  turmiollisen  vaikutuksensa  maan 
ulkopolitiikkaan.  Hyvin  ajatellut  yritykset  lujittaa  Ranskan  ase- 
maa käymistilaan  saatetussa  maailmassa  suistuivat  kerta  toisensa 
perästä  sisäpoliittisten  kilpailijain  juonitteluihin.  Seurauksena  oli, 
että  tämä  Versaillesin  rauhansopimuksen  jälkeen  kiistämättä  Eu- 
roopan johtava  mannermaavalta  vähin  erin  menetti  sekä  arvon- 
annon vastustajiensa  parissa  että  luottamuksen  ystäviensä  sil- 
missä. Vuonna  1939,  jolloin  uusi  voimainmittely  oli  käsillä,  oli 
Ranska  kadottanut  sen  koskemattomuuden  kehän,  jonka  se  oli 
Versaillesin  rauhanteossa  ja  sen  jälkeisten  vuosien  liittopolitiik- 
kansa  avulla  itselleen  luonut.  Tähän  oli  ajauduttu  ehkä  eniten 
sen  vuoksi,  että  maassa  oli  vuosikaudet  keskeytymättä  vallinnut 
mitä  täydellisin  sisäpoliittinen  epävakaisuus,  joka  oli  kehittynyt 
niin  kaaosmaiseksi,  että  ei  voitu  enää  puhua  määrätietoisella  oh- 
jelmalla toimivasta  valtionjohdosta.  Mutta  sen  ohella  olivat  hyvin 
suurta  osaa  näytelleet  puolue-  ja  henkilöpoliittiset  etulaskelmat 
ulkopoliittisista  toimenpiteistä  päätettäessä. 

Ken  on  selvillä  politiikanteon  tekniikasta  oivaltaa  kyllä,  että 
milloin  ulkopoliittista  toimenpidettä  on  vastustettu  puoluelaskel- 
mien  perusteella,  sitä  ei  suinkaan  ole  esitetty  vastustuksen  syyksi. 
Isänmaan  etu  siinä  on  tietenkin  vyörytetty  esille.  Loistavan  poik- 

keuksen  naiivissa  avomielisyydessään  muodostaa  Englannin  pää- 
ministeri Baldv^in,  joka  vaalivoittonsa  jälkeen  1935  lausui  häneen 
kohdistettujen  hyökkäysten  johdosta:  »Jos  olisin  vaalien  alla  ju- 
listanut tietäväni,  että  Saksa  varustautuu  ja  sen  johdosta  vaatinut, 
että  meidän  tulee  myös  varustautua,  luuleeko  joku  todellakin,  että 
tämä  rauhaarakastava  demokratia  olisi  taipunut  kuuntelemaan 
minua.  Ei  mikään  ole  varmempaa  kuin  se,  että  tällainen  menet- 
tely olisi  aiheuttanut  minulle  vaalitappion.»  Tämä  on  järkyttävä 
todistuskappale  motiiveista,  jotka  osaltaan  ovat  olleet  viemässä 
ihmiskuntaa  sen  suurinta  kärsimystä  kohti. 

Jonkinlaisena  johtopäätöksenä  siitä,  mitä  edellä  on.  sanottu 
maan  noudattaman  ulkopolitiikan  tarvitsemasta  kansan  yksimieli- 
sestä tuesta,  voidaan  lopuksi  todeta,  että  parlamentaarisessa 
maassa  asettaa  valtiojärjestyksen  luonne  tiettyjä  vaikeuksia  valta- 
kunnan etua  itsekkäästi  seuraavan  ulkopolitiikan  harjoittamiselle. 
Monta  kertaa  saattaa  avoimen  ja  peittelemättömän  propagandan 
tekeminen  ja  valtionjohdon  tarkoitusten  selvittämineui  kansan  pa- 
rissa olla  ulkopoliittisista  syistä  vaikeaa  ja  mahdotontakin.  Sel- 
laisissa tapauksissa  siirtyy  sitä  suurempi  vastuunalaisuus  valtiol- 
lisille puolueille  ja  valtioelämässä  toimiville  yksityisille  henkilöille. 
Kun  maa  on  raskaassa  sodassa,  on  vähintä  mitä  kansalainen  voi 
uhrata,  että  hän  pidättäytyy  vaatimasta  omien  yleisesti  hyväksy- 
tystä suunnasta  eriävien  mielipiteittensä  päästämistä  julkisuu- 
teen. Niillä  saattaisi  hänelle  henkilökohtaisesti  olla  sielullisesti 
vapauttava  merkitys,  mutta  monesti  niiden  julkisuuteentulo  voisi 
haitata  niitä  pyrkimyksiä,  joiden  tarkoituksena  on  maan  vapauden 
ja  olemassaolon  turvaaminen. 

Kuten  edellä  on  mainittu,  kansaneduskunta  joutuu  parlamen- 
taarisessa maassa  viime  kädessä  määräämään  ulkopolitiikankin 
suunnasta.  Eduskunnan  vastuu  kokonaisuutena  mutta  myöskin 
yksityisten  kansanedustajien  vastuu  on  näin  ollen  suuri.  Itsekurin 
merkitys  ulkopoliittisissa  kysymyksissä  pitäisi  sopivin  esimerkein 
valaistuna  kirjoittaa  parlamentaarisesti  hallitun  maan  kansan- 
edustajien lakikirjan  ensimmäiselle  sivulle,  jotta  he  voisivat  antaa 

ulkopolitiikan  johdolle  sen  sivuilleen  vilkuilemattoman,  tunteile- 
mattoman  voiman,  mikä  niillä  presidenttivaltaisissa  ja  autoritää- 
risissä maissa  on. 


4.    SUHTEEMME  ULKOVALTOIHIN  JA  ISMIMME. 

Olemme  edellä  koettaneet  piirrellä  suuntaviivoja  määrätietoi- 
sen ulkopolitiikan  tarpeellisuudesta  ja  edellytyksistä.  Siinä  yhtey- 
dessä jo  viittasimme  sellaisiin  epätarkoituksenmukaisiin  ulko- 
poliittisiin kannanottoihin,  jotka  suoritetaan  maailmankatsomuk- 
sellisten näkökohtien  perusteella.  Kun  tämä  kysymys  varsinkin 
pienessä  maassa  on  erittäin  tärkeä  ja  on  meille  vieläkin  tietyssä 
määrin  ajankohtainen,  on  tarpeen  käsitellä  yksityiskohtaisemmin 
aatteellisten  näkökohtien  vaikutusta  maan  noudattamaan  ulko- 
politiikkaan. 

Eräitten  kansojen  välillä  vallitseva  perinteellinen  vihamieli- 
syys vaikuttaa  näiden  valtioiden  ulkopolitiikkaan  niin  sanoak- 
semme luonnollisella  tavalla,  sillä  kansojen  välinen  vihamielisyys 
useimmiten  liittyy  valtioiden  välillä  vallitsevaan  etujen  ristiriitaan. 
Mutta  etujen  yhteisyyden  taikka  vastakkaisuuden  ulkopuolelle  jää 
se  vaikutus  ulkopoliittisiin  kannanottoihin,  mikä  on  aatteellisilla, 
maailmankatsomuksellisilla  näkökohdilla. 

Inhimilliset  aatteet  ovat  luonteeltaan  kansainvälisiä.  Ne  eivät 
tunne  valtioiden  rajoja.  Periaatteet,  joiden  mukaan  valtiolliset  ja 
yhteiskunnalliset  olosuhteet  jossakin  maassa  on  järjestetty,  ovat 
tietenkin  aiotut  alunperin  toteutettavaksi  vain  tässä  maassa. 
Mutta  saavutusten  kiertokulkua  henkisen  elämän  alalla  ei  voida 
rajoilla  ja  tullimuureilla  ehkäistä,  ja  niin  leviävät  valtiolliset  ja 
yhteiskunnalliset  uudistusaatteet  —  samaten  kuin  taantumukselli- 
setkin virtaukset  —  maasta  toiseen.  Ne  saavat  kannattajia  ulko- 
puolella syntymämaansa,  niistä  taistellaan  ja  ne  joko  toteutetaan 
taikka  hylätään.    Näin  ovat  syntyneet  demokratia,  liberalismi, 

parlamentarismi,  fascismi,  kansallissosialismi  yms.  ja  monissa 
maissa  on  niiden  ympärillä  käyty  taistelua.  Kommunismi  eroaa 
näistä  siinä,  että  se  on  alusta  alkaen  ollut  luonteeltaan  kansain- 
välinen, se  on  tarkoituksellisesti  ollut  eksporttitavaraa. 

Henkilö,  joka  sanokaamme  teoreettisten  pohdiskelujen  tai  aat- 
teellisen heräämisen  jälkeen  taikka  syntyneen  joukkoliikkeen  in- 
noittamana on  omaksunut  jonkin  ulkomailla  alullepannun  valtiol- 
lisen uudistusliikkeen  periaatteet  ja  katsoo  ne  joko  sellaisinaan 
taikka  sovellettuina  olevan  toteutettavissa  omassa  maassaan,  nä- 
kee ihanteensa  sen  maan  valtiollisissa  oloissa,  jossa  hänen  omak- 
sumansa valtiollinen  oppi  on  puhtaimpana  ja  parhaiten  viety  pe- 
rille. Kun  pyrkimys  tällaisen  ulkoa  saadun  ohjelman  toteuttami- 
seen omassa  kotimaassa  usein  on  saanut  alkunsa  tyytymättömyy- 
destä kotoisiin  olosuhteisiin,  käsityksestä,  että  oman  maan  val- 
tiollisissa ja  yhteiskunnallisissa  oloissa  esiintyy  heikkouksia,  joita 
ei  tähänastista  tietä  noudattaen  saada  korjatuksi,  syntyy  pakos- 
takin vertailua  oman  maan  ja  vieraan  maan  välillä,  ja  siinä  tie- 
tenkin oma  maa  jää  heikommalle  puolelle.  Kun  sitten  tällaisen 
henkilön  kotimaan  suhteet  muihin  valtakuntiin  ja  valtaryhmityk- 
siin  ovat  kyseessä,  hän  helposti  asettaa  etualalle  sen  valtion  tai 
ne  valtiot,  joihin  hän  on  aatteellisessa  sukulaissuhteessa.  Tämän- 
laisessa suhtautumistavassa  on  monia  voimakkuusasteita  mie- 
dosta myötätunnosta  aina  kommunismin  kannattajien  parissa 
yleiseen  asettumiseen  suorastaan  vieraan  valtakunnan  kannalle 
omaa  isänmaata  vastaan. 

Mutta  samaten  kuin  maailmankatsomukselliset  sympatiat  voi- 
vat johtaa  liioiteltuun  myötätuntoon  jotakin,  vierasta  maata  koh- 
taan, samaten  voi  henkilön  tuntema  antipatia  jotakin  ulkovaltiota 
kohtaan  synnyttää  hänessä  suhtautumistavan,  joka  oman  maan 
intressejä  silmälläpitäen  ei  ole  maalle  hyödyllinen.  Vieraan  maan 
valtiojärjestelmä,  valtiovallan  suhtautuminen  kansalaisten  oikeuk- 
siin ja  vapauteen,  sen  kannanotto  uskontoon  ja  sen  harjoittami- 
seen, sen  omaksuma  talousjärjestelmä,  vieläpä  monet  vähäisem- 
mätkin  seikat  asetetaan  silloin  mittapuuksi  omalle  suhtautumisel- 

lemme  tähän  valtioon.  Sanotaan,  että  ihmisyys  ei  tunne  valta- 
kuntien rajoja  ja  että  jokaisen  ihmisen  velvollisuus  on  huutaa  tuo- 
miota, jos  ihmisyyttä  on  missä  tahansa  loukattu.  Tämäa  vapau- 
den ottavat  suurvallat  ja  niiden  kansalaiset  itselleen  mielellään. 
Mutta  kuohunta-aikoina  ja  niihin  johtavina  ajanjaksoina  on  pie- 
nen valtion  kansalaisten  oman  isänmaansa  menestyksen  kannalta 
viisainta  olla  kiduttamatta  itseään  huolilla  tapahtumien  johdosta 
vieraissa  maissa.  Jos  niillä  ei  ole  suoranaista  tai  välitöntä  merki- 
tystä omalle  maallemme,  ei  meidän  ole  syytä  yksin  niiden  perus- 
teella asettua  vastustamaan  ulkopoliittista  yhteistyötä  tällaisen 
maan  kanssa,  milloin  maamme  etu  sitä  vaatii. 

Jokaisen  kansainvälisiä  tapahtumia  seuraavan  kansalaisen 
kohdalla  esiintyy  luonnollisesti  kysymys  siitä,  minkä  valtion  ulko- 
poliittisille toimenpiteille  hän  kussakin  tapauksessa  antaa  ajatuk- 
sissaan ja  toiveissaan  hyväksymisensä.  Tällaista  kannanottoa 
tehtäessä  on  lähellä  se  mahdollisuus,  että  kansalainen  ei  tarkas- 
tele kysymystä  oman  maansa  näkökulmasta,  vaan  antaa  aatteelli- 
sen hengenheimolaisuuden  vaikuttaa  ratkaisuunsa.  Jo  tällöin 
olemme  enemmän  tuon  sittenkin  abstraktisen  ismin  vaikutuksen 
alaisena  kuin  oman  maan  kannalta  on  luvallista.  Kaikissa  olo- 
suhteissa on  näet  jaksettava  muistaa,  että  jokainen  valtakunta 
ajattelee  ensi  sijassa  omaa  kansallista  etuaan,  joka  on  sille  tär- 
keämpi kuin  maailman  parantaminen  jonkin  poliittisen  uskon- 
kappaleen levittämisen  avulla.  Suurvalta  saattaa  tuntea  jotakin 
sekundääristä  myötätuntoa  maata  kohtaan,  jossa  on  hyväksytty 
sen  omaksuma  uusi  valtiollinen  elämänjärjestys  tai  jossa  sen  vas- 
tustama järjestelmä  on  hylätty.  Mutta  jollei  suurvalta  voi  käyt- 
tää tällaista  opinottanutta  maata  omien  tarkoitustensa  hyväksi, 
silloin  ei  samansuuntaisella  maailmankatsomuksella  ole  merki- 
tystä, sillä  suurvallalle  on  arvoa  pienistä  valtakunnista  ainoastaan 
siinä  mitassa  kuin  niiden  politiikka  palvelee  suurvallan  pyrki- 
myksiä. 

Nykyisen  maailmansodan  aikana  niin  valtavasti  harjoitetun 
propagandan  arsenaalista  ei  suinkaan  puutu  sen  motiivin  ympä- 

rillä  liikkuvaa  aineistoa,  että  taistelu  koskeekin  eräiden  henkisten 
arvojen  kunniassapitämistä  tai  kunniaansaattamista.  Mutta  tosi- 
asia on,  että  esittivätpä  suurvallat  mitenkä  voimakkaasti  tahansa, 
kuinka  niiden  tarkoituksena  on  jonkin  valtiollisen  tai  yhteiskun- 
nallisen opin  turvaaminen  taikka  voimaansaattaminen  kaikkialla 
maailmassa,  siihen  ei  ole  syytä  eikä  varaa  kiinnittää  huomiota. 
Eikä  sellaisen  parollin  nojalla  enää  yksikään  valtio  määrää  suh- 
dettaan taisteleviin  puoliin.  Historia  niin  hyvin  viime  vuosilta 
kuin  aikaisemmilta  vuosisadoilta  on  opettanut,  että  suurvalta, 
joka  taistelee  omasta  asemastaan  ja  maailmanherruudesta,  käyt- 
tää pienempiä  valtioita  hyväkseen,  tukee  niitä  tai  kukistaa  ne, 
auttaa  niitä  tai  luopuu  niistä,  aina  sen  mukaan,  miten  sen  oma 
etu  kulloinkin  näyttää  vaativan.  Tätä  opetusta  ovat  tarvinneet 
erityisesti  ne  nuoret  valtiot,  jotka  eivät  ole  voineet  omasta  valtiol- 
lisesta historiastaan  saada  oikeaa  kuvaa  kansallisen  itsekkyyden 
perustaa  antavasta  merkityksestä  kansojen  välisessä  politiikassa 
ja  jotka  tämän  puutteessa  ovat  olleet  liian  herkät  uskomaan  pu- 
heita maailmankatsomuksellisten  ja  aatteellisten  seikkojen  yhdis- 
tävästä merkityksestä. 

Me  suomalaiset  olemme  kuuluneet  näihin  nuoriin  kansoihin. 
Meillä  oli  ennen  nykyistä  maailmansotaa  jos  jonkinlaista  aatteel- 
lisuutta, jos  minkäkin  nimistä  ismiä,  jonka  päälle  monet  meistä 
olivat  vannoutuneet.  He  seurasivat  maailmanpolitiikkaa  oman 
isminsä  näkökulmasta  ja  sen  mukaisesti  elivät  toivossa  tai  tunsi- 
vat pettymystä,  sen  mukaisesti  jakoivat  ilonsa  ja  surunsa.  Tie- 
tenkin he  muistivat  kaiken  ohella  oman  maansa  aseman,  mutta 
he  kuvittelivat,  että  heidän  isminsä  menestys  maailmalle  takaa 
varmimmin  myös  heidän  oman  maansa  turvallisuuden  ja  hyvin- 
voinnin, sillä  he  samastivat  maansa  edun  isminsä  voiton  kanssa. 
Tosiasiat  saattoivat  toisinaan  puhua  tällaista  käsitystä  vastaan, 
mutta  luottavaisina  he  ajattelivat  vain,  että  sen  pahempi  tosi- 
asioille. Ismien  ympärillä  käynnissä  oleva  sisäpoliittinen  tiimellys 
piti  heitä  lujasti  kiinni  omassa  opissaan,  josta  luopuminen,  niin 
he  olettivat,  olisi  pahoin  horjuttanut  koko  heidän  poliittisen  toi- 

mintansa  perustaa,  suorastaan  riistänyt  oikeutuksen  iieidän  sii- 
henastiselta poliittiselta  toiminnaltansa. 

Mutta  näiden  vuosien  jälkeen  on  maailma  opettanut  meille 
paljon.  Olemme  saaneet  nähdä  ismimme  ulkomaisen  alkuperä- 
maan asettuvan  vihollisemme  kannalle,  solidaariseksi  sen  kanssa 
tai  suorastaan  viholliseksemme,  mitä  täydellisimmässä  sekamels- 
kassa, niin  että  minkään  ismin  meikäläiset  uskovaiset  eivät  ole 
jääneet  vaille  katkeria  pettymyksiä.  Ja  nämä  pettymykset  sekä 
lisääntynyt  poliittinen  kokemuksemme  ovat  meille  osoittaneet,  että 
olemme  olleet  väärällä  tiellä  arvostellessamme  maailmantapahtu- 
mia inhimillisten  tunteittemme  ja  sympatioittemme  tai  persoonal- 
listen taipumustemme  ja  harrastustemme  tahikka  omaksumamme 
maailmankatsomuksen  perusteella  taikka  oikeudentuntomme 
ohjenuoraa  seuraten.  On  tietenkin  luonnollista,  että  monet  maail- 
man tapahtumat  viime  vuosien  aikana  ovat  järkyttäneet  miel- 
tämme ja  nostaneet  esille  suuttumuksen  tunteet,  mutta  meidän  on 
muistettava  vanha  hokemainen,  kuinka  köyhän  täytyy  olla  nöyrä. 
Meidän  henkilökohtainen  asenteemme  ei  näet  muuta  tapahtumien 
kulkua.  Sen  julkituomisella  voimme  ehkä  viihdyttää  omantun- 
tomme ääntä  taikka  tuntea  hetkellistä  itseihailua  pelottomuu- 
temme vuoksi,  mutta  se  jääkin  siitä  ainoaksi  voitoksi.  Tappioksi 
siitä  voidaan  pahimmassa  tapauksessa  merkitä  valtiotamme  koh- 
taan ulkomailla  syntyvä  närkästys,  josta  suorastaan  saattaa  seu- 
rata vaikeuksia  maallemme.  Pienellä  valtiolla,  jonka  oma  ole- 
massaolo on  veitsen  terällä,  ei  ole  varaa  mennä  väliin  silloin  kun 
leijonat  tappelevat. 

Näin  olemme  oppineet,  että  meillä  on  ulkopoliittisessa  asen- 
noitumisessamme otettava  ainoaksi  ohjenuoraksi  oman  maan  etu 
ja  eliminoitava  sen  ympäriltä  kaikki  oman  henkilömme  tuomat 
epäolennaiset  näkökohdat.  Me  lähdemme  siitä,  että  jokainen 
muu  maa  ajattelee  itsekkäästi  omaa  etuaan.  Olisi  mieletöntä,  jos 
me  ryhtyisimme  oman  tulevaisuutemme  hinnalla  pitämään  huolta 
muiden  kansojen  menestyksestä.  Me  olemme  nähneet  kyllä  ja 
näemme  vieläkin,  kuinka  monelta  taholta  mitä  epäitsekkäimmin 

elein  tarjoudutaan  meidän  auttajaksemme,  mutta  vaikka  emme 
yksityiskohtaisesti  aina  tuoreeltaan  voisikaan  osoittaa,  missä 
kohti  he  puhuvat  omaan  pussiinsa,  niin  me  tiedämme  sen  olevan 
asianlaidan.  Meille  kyllä  sanotaan,  että  me  olemme  historiasta 
vertojaan  etsivällä  taistelullamme  saavuttaneet  erikoisaseman 
kansojen  joukossa  ja  että  tämän  erikoisasemamme  ansiosta  mei- 
dän itsenäisyytemme  kyllä  taataan  uudessa  maailmassa  taikka 
että  valtiojärjestyksemme  sallitaan  säilyä  uudessa  Euroopassa. 
Varmaa  onkin,  että  meitä  kohtaan  on  miltei  kaikilla  maailman 
kulmilla  osoitettu  epäitsekästä,  pyyteetöntä  myötätuntoa.  Mutta 
kun  tulee  ratkaisun  hetki,  jolloin  reaaliset  edut  asetetaan  vaaka- 
laudalle, silloin  meitä  ei  tuo  myötätunto  sanottavasti  auta.  Mei- 
dän on  ratkaisua  odotettaessa  lujina  ja  kovina  ajateltava  vain 
omaa  etuamme  ja  luotettava  ainoastaan  omaan  voimaamme  ja 
omiin  neuvoihimme. 

Tässä  yhteydessä  lienee  paikallaan  mainita,  että  ei  voida 
odottaa  pienten  kansojen  taholta  saatavan  suosionosoituksia  sel- 
laisille suunnitelmille  valtiollisten  olojen  uudelleenjärjestämiseksi, 
jotka  tietävät  kielteistä  kannanottoa  pienten  kansojen  itsenäi- 
syyttä kohtaan.  Jos  tiettyyn  maantieteelliseen  tilaan  kuuluvat 
kansat  alistetaan  suureen  valtiolliseen  yhteenliittymään,  kokonai- 
suuteen, ja  siihen  joutuneille  pienille  kansoille  varataan  vain 
rajoitetut  kansainväliset,  valtio-oikeudelliset,  sotilaalliset  ja 
taloudelliset  oikeudet,  merkitsee  se  tosiasiassa  pienten  kansojen 
omintakeisen  ja  omavastuisen  valtioelämän  loppua.  Nykyinen 
sota  on  tosin  jokaiselle  pienvallalle  osoittanut,  että  tähänastinen 
anarkiaa  muistuttava  tila  kansainvälisissä  suhteissa  ei  ole  nimen- 
omaan pienten  valtojen  kannalta  onnellista,  ja  että  välttämättä 
tarvitaan  organisoitua  yhteistyötä  niin  hyvin  suurten  ja  pienten 
valtioiden  kesken  kuin  myös  pienten  valtioiden  välillä  toistensa 
kanssa.  Mutta  se  on  aikaansaatava  ilman  pienten  kansojen  vai-» 
tiollisen  ja  taloudellisen  itsenäisyyden  riistämistä.  Sillä  se  omin- 
takeinen valtioelämä,  jota  itsenäiset  kansakunnat  ovat  harjoitta- 
neet, yksin  kykenee  antamaan  kansan  henkisille  ja  aineellisille 

kyvyille  voiman  rikastuttaa  maailman  sivistystä  ja  taloutta  kan- 
sallisilla saavutuksilla  ja  kansan  työllä.  Kansalta,  joka  kerran 
on  nauttinut  itsenäisyyden  onnea  ja  joka  on  vasten  tahtoaan 
itsenäisyytensä  kadottanut,  ei  voida  koskaan  sammuttaa  itsenäi- 
syyden tahtoa.  Sille  voidaan  suoda  vaaraton  ja  taloudellisesti 
huoleton  elämä,  siltä  voidaan  riistää  kaikki  aineelliset  mahdolli- 
suudet toimintaan  itsenäisyyden  hyväksi,  mutta  sen.  henkeä  ei 
voida  kahlita.  Jos  tältä  kansalta  toivotaan  sen  kykyjä  ja  edelly- 
tyksiä vastaavaa  panosta  ihmiskunnan  henkisen  ja  aineellisen 
kehityksen  edistämiseksi,  on  kansalle  annettava  kadotettu  vapaus. 
Se  muodostaa  ainoan  oikean,  hedelmällisen  maaperän  kansa- 
kunnan itsensä  toteuttamiselle.  Ja  ellei  jokin  kansa  näin  ajattele, 
vaan  on  arkuudesta  tai  mukavuudenhalusta  valmis  luopumaan 
itsenäisyydestään,  valmis  hävittämään  itsestään  itsenäisyystah- 
don,  se  ei  ole  kansana  elinkelpoinen,  vaan  tulee  sulautumaan 
voimakkaampaan  valloittajakansallisuuteen. 

Kun  on  puhe  siitä  propagandasta,  jota  suurvallat  tekevät 
eri  maissa  valtiollisten  aatteittensa  puolesta,  on  paikallaan  avoi- 
mesti kosketella  sitä  vaaraa,  minkä  tällaiseen  propagandaan 
uskominen  saattaa  valtiolle  aiheuttaa. 

Sodan  aikana  on  kansan  koko  voima  kohdistettava  ulko- 
naista vihollista  vastaan.  Tasaväkinen  taistelu,  saatikka  sitten 
taistelu  ylivoimaa  vastaan,  voidaan  voittaa  ainoastaan,  sillä  edel- 
lytyksellä, että  sen  taakse  on  saatu  koko  kansa  sisäisesti  ehjänä 
ja  oikeuteensa  luottavaisena.  Jokainen  poikkeaminen  tästä  yhte- 
näisyydestä on  omiaan  heikentämään  kansan  taistelutahtoa.  Sen 
vuoksi  onkin  täysin  luonnollista,  että  jokainen  taisteleva  maa 
yrittää  aikaansaada  sisäistä  hajaantumista  vihollistensa  parissa. 
Varsin  yleistä  tällöin  on,  että  vihollismaiden  taholta  ryhdytään 
harjoittamaan  yllytystä  maan  valtiojärjestelmän  muuttamiseksi. 
Tällaisen  propagandan  päämääränä  on  pyrkimys  valtiollisten 
erimielisyyksien  ja  puolueriitojen  virittämiseen,  kansan  yhtenäi- 
sen vastustustahdon  murentamiseen  ja  sitä  tietä  edellytysten  hä- 
vittämiseen aseellisen  vastarinnan  tekemiseltä. 


96 

On  selvää,  että  milloin  maan  valtiojärjestykseen  kohdistuva 
propaganda  tulee  avoimesti  jonkin  vihollisvaltion  taholta,  silloin 
siihen  osataan  suhtautua  kaikella  varovaisuudella,  eikä  se  voi 
sanottavasti  vaikuttaa  todella  yhtenäiseen  kansalaismielipitee- 
seen. Mutta  eräissä  olosuhteissa  saattaa  suorastaan  turmiolli- 
seksi koitua  maan  omien  kansalaisten  suorittama  valtiollinen 
propaganda,  jota  harjoitetaan  tai  luullaan  harjoitettavan  jonkin 
liittolaismaan  intressissä.  Sotaan  joutuneessa  maassa  saattaa 
näet  esiintyä  henkilöitä,  poliittisia  idealisteja  tai  itsekkäitä  las- 
kelmoitsijoita,  jotka  tekevät  kiihotustyötä  oman  maansa  valtiol- 
lista ja  yhteiskunnallista  järjestelmää  vastaan  ja  vaativat  sen 
perinpohjaista  muuttamista.  Kun  he  esittävät  uudistuksensa 
suuntaviivat  samoiksi,  jotka  on  toteutettu  jossakin  yhteistä  vihol- 
lista vastaan  taistelevassa  suurvallassa,  olettavat  he  toiminnal- 
laan palvelevansa  oman  maansa  suhteiden  parantamista  tuohon 
suurvaltaan,  kuvittelevatpa  he  valtiollisen  toimintansa  voivan 
herättää  liittolaismaassa  lisättyä  mielenkiintoa  maataan  kohtaan. 
Saattaa  ollakin,  että  tällainen  toiminta  otetaan  joissakin  Ulkolai- 
sissa piireissä  tietyllä  suosiolla  vastaan,  mutta  tämäntapaiset 
piirit  jaksavat  ilmeisesti  yhtä  vähän  kuin  uudistuspropagandan 
tekijät  itse  käsittää,  että  moisella  toiminnalla  vain  heikennetään 
rintamaa  yhtenäistä  vihollista  vastaan. 

On  näet  lähdettävä  siitä,  että  jossakin  maassa  voimassa  oleva 
valtiojärjestys,  nimenomaan  silloin  kun  sillä  on  voimakkaat  his- 
torialliset perinteet,  ei  ole  joidenkin  tilapäisten  tekijäin  sanelema, 
vaan  tulos  pitkäaikaisesta  kehityksestä,  johon  ovat  vaikuttaneet 
kansan  luonne  ja  taipumukset,  maan  luonto  ja  ihmisten  suhde 
siihen,  historialliset  vaiheet,  yhteydet  vieraisiin  yhteiskuntiin 
yms.  Tällaisissa  tapauksissa  on  omaksutun  valtio-  ja  yhteis- 
kuntajärjestyksen olennaisten  periaatteiden  takana  kansan  val- 
tavan enemmistön  sekä  tietoinen  että  vaistonvarainen  kannatus 
ja  kiintymys.  Suomen  kohdalta  on  asia  kiistämättä  näin.  Vuosi- 
satainen historia,  kansan  luonne,  maan  luonto  ja  sen  ihmisille 
asettamat  elämänehdot,  nämä  ja  monet  muut  samansuuntaisesti 

vaikuttavat  tekijät  ovat  luoneet  täällä  edellytykset  kansanvaltai- 
selle valtioelämälle,  mikä  antaa  jokamiehelle  ja  jokanaiselle  ei 
vain  muodollisen  vaan  myöskin  tosiasiallisen  oikeuden  olla  mu- 
kana päättämässä  maan  kohtaloista.  Kun  meidän  kansamme  on 
ahdistettu  sotaan  valtiollisen  vapautensa  ja  kansallisen  olemassa- 
olonsa puolesta,  tuntevat  suomalaiset  taistelevansa  myöskin  val- 
tiollisten vapauksiensa  puolesta,  oikeuksiensa  puolesta  vapaan 
valtion  vapaina  kansalaisina.  Valtion  taisteluun  itsenäisyytensä 
puolesta  yhdistyy  kansalaisten  käsityksessä  heidän  taistelunsa 
henkilökohtaisten  oikeuksiensa,  kansalaisvapauksiensa  puolesta. 
Tällä  tavoin  taistelu  tulee  jokaiselle  yksityiselle  läheiseksi,  jol- 
lakin tavoin  henkilökohtaiseksi,  omaksi. 

Jos  tällaisessa  maassa  sodan  parhaillaan  riehuessa  ryhdytään 
harjoittamaan  valtiollista  propagandaa  kansanvaltaista  järjes- 
telmää vastaan,  on  se  tietenkin  tuomittu  epäonnistumaan,  mutta 
se  saattaa  siitä  huolimatta  saada  aikaan  sekaannusta  yleisessä 
mielipiteessä.  Jos  propagandanteko  rajoittuu  joihinkin  vanhas- 
taan tiettyihin  piireihin,  ei  sillä  yleensä  ole  sanottavaa  merkitystä, 
mutta  hämmennystä  ei  voida  välttää,  jos  sille  kyetään  antamaan 
se  kuva,  että  se  olisi  jossakin  suhteessa  valtiovallan  suosima  ja 
suojelema.  Kun  tuota  propagandaa  tehdään  valtiollisten  olojen 
muuttamiseksi  samanlaiselle  pohjalle  kuin  maan  suuressa  aseveli- 
valtiossa  on  omaksuttu,  silloin  taistelu  yhteistä  vihollista  vas- 
taan voi  joissakin  kansalaispiireissä  saada  sen  leiman  kuin  sen 
voitolliseen  päättymiseen  liittyisi  myöskin  niiden  valtiollisten  aat- 
teiden levittäminen  kaikkiin  maihin,  jotka  on  toteutettu  johtavassa 
asevelimaassa.  Mutta  kiintymys  omaan  valtiomuotoon  saattaa 
jossakin  maassa  olla  kansan  parissa  niin  voimakas,  että  maassa 
sallittu  valtiollinen  kiihotus  jonkin  vieraan  valtiojärjestyksen 
hyväksi  on  omiaan  heikentämään  kansan  vastarintatahtoa.  Jos 
kansan  keskuuteen  pääsee  valtiollisen  toiminnan  johdosta,  joka 
mielellään  antaa  ymmärtää  olevansa  asevelivaltion  erikoisessa 
suojeluksessa,  leviämään  käsitys,  että  yhteinen  voitto  johtaa 
vuosisataisista   valtiollisista    periaatteista    luopumiseen,    on    täl- 

7  —  Eheytynyt  kansa. 


lainen  propaganda  ollut  vahingollista  kansan  taistelutahdolle, 
jonka  loppuun  saakka  kestävän  lujuuden  ja  uskollisuuden  pe- 
rusta on  siinä,  että  se  tietää  suojelevansa  omia  elämänarvojaan, 
ulkonaista  ja  sisäistä  vapauttaan. 

Pitkää,  raskasta  taistelua  käyvän  kansan  mieliala  on  sekä 
herkkä  että  turtunut.  Se  saattaa  osoittaa  verraten  pientä  iloa  voi- 
toista, se  saattaa  olla  turta  vastoinkäymisille.  Mutta  jos  sen  käy- 
män taistelun  tarkoitus  tehdään  epäilyksen  alaiseksi,  jos  voidaan 
kansan  parissa  saada  leviämään  sellainen  käsitys,  että  maa  ei 
taistele  yksinomaan  omaa  taisteluaan  oman  asiansa  puolesta, 
vaan  että  sen  liepeillä  on  olemassa  ystävien  taholta  suunniteltua 
tai  suosittua  toimintaa  maan  valtiollisten  olojen  muuttamiseksi, 
silloin  kansa  voi  reagoida  hyvin  herkästi.  Ja  sellainen  reaktio 
johtaa  kansallisen  vastarintatahdon  heikentymiseen. 

Havainnollisen  kuvan  siitä  käsityksestä,  mikä  ulkomailla  on 
vallalla  Suomen  kansan  kiintymyksestä  kansanvaltaiseen  valtio- 
järjestykseensä,  antaa  vihollismaittemme  Suomeen  kohdistama 
propaganda.  Vaikkapa  Neuvostoliiton  radiossa  jossakin  määrin 
tehdäänkin  Suomeen  käsin  kommunistista  propagandaa,  niin  tun- 
tuu siltä  kuin  sen  tekijät  itsekin  olettaisivat,  että  sillä  ei  ole  täällä 
juuri  mitään  kaikupohjaa.  Mutta  niinhyvin  Venäjän  radio  kuin 
muualtakin  suunnalta  Suomeen  kohdistettu  propaganda  puuhai- 
levat innokkaasti  meidän  kansanvaltamme  nykyisyyden  ja  tule- 
vaisuuden kimpussa.  Nimenomaan  pyritään  meille  uskottele- 
maan, että  taistelumme  Saksan  aseveljenä  on  sinetöinyt  kansan- 
valtaisen valtiojärjestyksemme  tuhon,  jos  Saksa  voittaa  sodan. 
Tällainen  vihollispropaganda  vetää  aivan  oikeasta  narusta. 
Se  lähtee  siitä  tosiasiasta,  että  Suomen  kansa,  joka  talvisodassa 
puolusti  itsenäisyyttään  ja  vapaata  valtiojärjestystään  neuvosto- 
diktatuuria  vastaan,  tuntee  nytkin  taistelevansa  sekä  itsenäisyy- 
tensä että  myös  perityn  oikeusjärjestyksensä  puolesta.  Jos  suu- 
reen osaan  kansasta  onnistuttaisiin  propagandan  tietä  istutta- 
maan käsitys,  että  meidän  ja  meidän  puolellamme  taistelevien  val- 
tioiden voitto  toisi  mukanaan  vapaan  valtiojärjestyksemme  kuole- 

man,  olisi  silloin  saatu  aikaan  vakavaa  laatua  oleva  repeämä  kan- 
san siihen  saakka  yhtenäiseen  vastarintatahtoon.  Mutta  nyt  sat- 
tuu niin  omituisesti,  että  tähän  vihollispropagandan  virittämään 
virteen  kansanvaltamme  tuhosta  yhtyvät  myöskin  ne  »uudistus- 
miehet»,  jotka  työskentelevät  kotimaassa  valtiojärjestyksemme 
perusteellisen  remontteeraamisen  merkeissä.  Hehän  vakuuttavat, 
että  voitollisen  sodan  jälkeen  kansanvaltainen  valtiojärjestys  joka 
tapauksessa  lopetetaan,  ja  kyselevät  sekä  innokkaina  että  kärt- 
tyisinä, jotta  miksi  sitä  sitten  ei  tehdä  jo  nyt.  Heidän  luomansa 
kuva  kansanvaltamme  tulevasta  kohtalosta  on  sama  kuin  vihollis- 
propagandankin.  He  tuskin  huomaavat,  että  jos  heidän  aloitta- 
mansa ajatuksenjuoksu  kuljetaan  päähän  saakka,  tapaa  meidät 
siellä  sellainenkin  käsitys,  että  kansanvaltaisen  järjestelmämme 
tuhon  voi  torjua  vain  asevelimaamme  häviö.  Normaalisesti  ajat- 
televa suomalainen  välttyy  tällaisesta  päätelmästä  sen  vuoksi,  että 
me  tiedämme  bolshevismin  voiton  sataprosenttisesti  merkitsevän 
kansanvaltamme  raakaa  kukistamista.  Mutta  siitä  ei  pääse  mi- 
hinkään, että  tällainen  ymmärtämättömyydestä  johtunut  propa- 
ganda voi  vahingollisen  vaikutuksensa  vuoksi  saada  valtiolle  vaa- 
rallisen luonteen. 

Voidaanko  toivoa,  että  tämä  antaisi  isänmaallisesti  ajattele- 
ville kansalaisille  itsetutkistelun  aihetta? 


5.    LÖYSIN  RANTEIN. 

Kaikesta  siitä,  mitä  edellä  on  esitetty,  olisi  tehtävissä  kenties 
se  johtopäätös,  että  kansan  henkinen  vastustuskyky  on  ylläpidet- 
tävissä kansalaisten  itsekurilla  ja  pidättyväisyydellä,  siis  passiivi- 
sesti vaikuttavilla  ominaisuuksilla.  Mutta  voiko  pelkkä  passiivi- 
suus olla  riittävä,  kun  kysymyksessä  on  kansan  taistelu  olemassa- 
olonsa puolesta?  Tällainen  taistelu  edellyttää,  että  kansa  kestää 
kaikki  ne  henkiset  tappiot  ja  aineelliset  menetykset,  suuret  vas- 

toinkäymiset  ja  pienet  vastukset,  koskaan  unohtumattomat  kärsi- 
mykset ja  päivittäin  toistuvat  puutteet,  jotka  sota  tuo  tullessaan. 
Ja  siihen  ei  riitä  tuskan  passiivinen  sietäminen,  apaattinen  alistu- 
minen, siihen  vaaditaan  aktiivisia  toimenpiteitä,  siihen  vaaditaan 
kansan  oikeaa  henkistä  asennoitumista. 

Emme  puutu  tässä  niihin  toimenpiteisiin,  joihin  valtiovallan 
ja  yhteiskunnan  taholta  on  ryhdyttävä  kansan  kestämiskyvyn 
ylläpitämiseksi  ja  lujittamiseksi.  Sen  kysymyksen  pohdinta  vaa- 
tisi valtion  ja  kansalaisten  välisten  suhteiden  yksityiskohtaista 
tarkastelua  mitä  erilaisimpien  asioiden  kohdalta,  joista  jokainen 
tavallaan  edellyttää  perusteellista  erikoiskäsittelyä,  kuten  esim. 
kansanhuolto,  verotus,  palkkakysymykset,  sosiaalinen  huolto 
yms.  Y;htenäisen  käytännöllisen  ohjelman  luominen  kaikilla 
asiaan  kuuluvilla  elämänaloilla  on  mahdotonta,  joten  esitys  pian 
alkaisi  muistuttaa  vastaamatonta  kysymystä:  Mihin  menet.  Suo- 
man kansa?  Sen  sijaan  on  paikallaan  tarkastella,  mikä  merkitys 
kestämiskyvyn  säilymiselle  on  kansan  oikealla  henkisellä  asen- 
noitumisella ja  millainen  henkinen  asennoituminen  parhaiten  tur- 
vaa Suomen  kansan  vastarintatahdolle  voiman  kestää  loppuun 
saakka. 

Kuta  pitemmän  aikaa  sota  jatkuu,  sitä  enemmän  joutuvat  kan- 
san kaikki  voimavarat  käytäntöön.  Parhaitenkin  sotaa  varten  va- 
rustautuneessa maassa  aiheuttaa  sodan  pitkittyminen  sen,  että 
valtakunnan  sotilaallinen  voima  ja  sen  taloudellinen  kantokyky, 
nuo  tekijät,  joista  sodan  tuloksen  katsotaan  ensisijaisesti  riippu- 
van, asetetaan  ankaralle  koetukselle.  Mutta  samanaikaisesti  siir- 
tyy yhä  enemmän  etualalle  kysymys  kansan  taistelumoraalista, 
kansan  kyvystä  kestää  sodan  painetta  ja  sen  vaikeuksia.  Kun- 
nes vihdoin  tullaan  siihen  ajankohtaan,  jolloin  sodan  tulos  ei  enää 
ensisijassa  riipukaan  kansan  aineellisesta  vastustuskyvystä,  mie- 
histä ja  aseista  ynnä  kaikesta  siitä,  mitä  näiden  voimassapitämi- 
nen  vaatii,  vaan  kansan,  siviiliväestön  niinkuin  sotaväenkin,  mo- 
raalista, kyvystä  kestää  murtumatta  näköpiirin  ulkopuolella  ole- 
vaan loppuun  saakka.   Tämä  moraali  merkitsee  samaa  kuin  että 

ei  väsytä,  ei  kyllästytä,  ei  herpaannuta,  ei  turruta,  ei  käydä  pen- 
seiksi,  ei  tynipeennytä,  ei  menetetä  hennoja,  ei  kadoteta  uskoa, 
sanalla  sanoen:  että  jaksetaan  kestää.  Ja  mikäli  mahdollista:  että 
jaksetaan  kestää  iloisella  mielellä. 

Kun  kansa  on  sodassaan  ehtinyt  tähän  saakka,  silloin  astuu 
etualalle  kysymys  kansan  elämäntyylistä,  kansalaisten  tavasta 
suhtautua  onneen  jos  onnettomuuteenkin. 

Mikä  on  suomalainen  elämäntyyli,  miten  suomalainen  ottaa 
asiat,  vakavat  ja  vähemmän  vakavat,  voitot  ja  vastoinkäymiset? 

Kun  tämä  kysymys  joutuu  pohdittavaksi,  näyttää  olevan  tar- 
peellista tehdä  ero  suomalaisen  välillä  toiselta  puolen  yksityis- 
elämässä ja  toiselta  puolen  julkisuudessa.  Sillä  varmaa  on,  että 
yksityinen  suomalainen  mies  tai  suomalaiset  keskenään  yksityis- 
elämän piirissä  ovat  jotakin  aivan  toista  kuin  julkisuudessa  esiin- 
tyvä suomalainen  mies  tai  virallinen  suomalainen  yhteiskunta. 
Ratkaisevaksi  eron  perusteeksi  ottaisimme  suhtautumisen  huumo- 
riin. Huumoriin  liittyy  tässä  yhteydessä  olennaisesti  esiintymisen 
luonnollisuus. 

Suomalainen  on  suuri  humoristi  yksityiselämässään,  siitä  an- 
tavat vastaansanomattoman  ja  luotettavan  kuvan  mm.  osakun- 
tien suorittamat  sananparsikeräykset  eri  maakunnista.  Leikinlas- 
kulla on  eri  puolilla  maata  suuresti  toisistaan  eroava  luonne,  se 
voi  olla  nokkelaa  ja  ilveilevää  kuin  Karjalassa,  suulasta  ja  ven- 
koilevasti  tuumailevaa  kuin  Savossa,  ramakkaa  ja  arkailematonta 
kuin  Lapissa,  tuikeaa  ja  syvälle  ottavaa  kuin  Pohjanmaalla,  jäy- 
hää ja  laatuisaa  kuin  Hämeessä  sekä  lyhyttä  mutta  hartaasti  har- 
kittuna joskus  hyvinkin  kirpeää  kuin  Varsinais-Suomessa.  Joka 
puolella  sitä  kuitenkin  riittää  elämän  kaikkinaisiin  tilanteisiin. 
Huumorin  turvin  kestetään  maallisen  vaelluksen  alituiset  vastoin- 
käymiset ja  monet  vaivat,  ja  huumori  estää  menestyksen  harvi- 
naisen päivän  koitumasta  ylpeyden  ja  yltäkylläisyyden  tunteen 
muodossa  lankeemukseksi.  Huumori  kirkastaa  ei  vain  kurjan 
syntymisemme  tähän  murheenlaaksoon  vaan  myöskin  vaivaisen 
poismenomme  ja  kaiken  raadollisuuden,  mikä  näiden  rajapyyk- 

kien  väliin  mahtuu.  Huumori  ryydittää  elämän.  Kapteeni 
Osborne  sanoo  näytelmässä  »Matkan  pää»:  »Sota  on  kauheaa, 
mutta  ilman  pippuria  se  on  sietämätöntä.»  Suomalainen  sanoisi 
siihen  yhtyen,  että  elämä  on  raskasta,  mutta  ilman  huumoria  se 
on  vallan  sietämätöntä. 

No  hyvä.  Suomalainen  on  siis  yksityiselämässään  leikkiä  las- 
keva ja  leikkiä  ymmärtävä  ihminen.  Tästä  olisi  siis  tehtävä  sel- 
lainen johtopäätös,  että  suomalainen  yhteiskunta  on  huumorin 
höystämä  ja  virkistämä.  Mutta  tämä  johtopäätös  on  valitetta- 
vasti kaikkea  perää  vailla.  Suomalainen  yhteiskunta  päinvastoin 
on  täysin  vailla  keveyttä  ja  huumoria. 

Mikä  antaa  luotettavamman  kuvan  kansan  virallisesta  elämän- 
tyylistä kuin  juhlapuheet,  valtiomiesten  julkiset  esiintymiset, 
eduskuntalausunnot  jne.  Juuri  näistä  ja  vastaavanlaisista  »viralli- 
sen tahon»  kääntymisistä  varsinaisen  kansan  puoleen  saadaan 
oikea  kuva  yhteiskunnan  tavasta  suhtautua  esilletuleviin  asioihin. 

Kun  me  täällä  radionappuloiden  vapaan  vääntelyn  maassa 
omia  sinfonioitamme  paetessamme  ja  kevyttä  musiikkia  vieraasta, 
anteliaasta  avaruudesta  etsiessämme  vangitsemme  jonkun  valtio- 
miehen tai  muun  TK-miehen  puheen,  voimme  jo  yksin  puhetyy- 
listä  vaivattomasti  päätellä,  mistä  maasta  lähetys  on  kotoisin. 
Tällä  tavoin  voimme  radion  avulla  muodostaa  jonkinlaisen  käsi- 
tyksen eri  kansojen  elämäntyylistä.  Saksalainen  pitää  kovaa 
ääntä  ja  viljelee  suhteettomasti  paatosta,  sen  saamme  selville, 
vaikka  emme  ymmärrä  puheesta  sanaakaan.  Ruotsalainen  vai- 
kuttaa ehkä  laulavan  puhetapansakin  vuoksi  pehmeältä  ja  sanoi- 
simmeko jossakin  määrin  makealta.  Amerikkalainen  on  kiireinen 
business-mies,  huumorissaan  hieman  groteski  ja  tungetteleva. 
Englantilainen  puhuu  yleensä  luonnollisesti,  tuntuu  karttavan 
paatosta  ja,  mikäli  puhetta  ymmärtäisimme,  voisimme  ehkä  ha- 
vaita todeksi,  että  englantilaisen  puheessa  pitää  olla  ainakin  yksi 
hyvä  vitsi  ja  sen  säestykseksi  jokunen  sutkaus.  Ryssän  molotus 
on  taas  asia  erikseen. 

No  entäs  suomalainen  puhe?  Sen  tunnemme  toki  ilman  radion 

apuakin.  Suomalainen  puhe  on  ensiksikin  pitkä  kuin  nälkävuosi 
(radiossa  kaikki  eivät  onneksi  saa  puhua  niin  kauan  kuin  jaksa- 
vat), se  on  parhaassa  tapauksessa  täynnä  kovaa  asiaa,  mutta 
miltei  poikkeuksetta  se  on  kuiva,  kuiva.  Siinä  on  yleensä  enem- 
män kuin  kylliksi  paatosta,  mutta  huumorista  se  on  kemiallisesti 
vapaa.  Ja  jos  esim.  valtiollisessa  puheessa  on  jotakin  kevyem- 
pään käsittelytapaan  viittaavaa,  on  se  pistävää  ja  pistättävää 
satiiria,  poliittisen  vastustajan  naurunalaiseksi  saattamista  tai  pa- 
himmassa, ja  useammassa,  tapauksessa  suoraa  haukkumista.  Va- 
pauttavaa huumoria,  itseivaa,  leppoisaa  leikinlaskua,  niitä  saa 
suomalaisista  puheista,  virallisista  ja  virattomistakin,  turhaan 
hakea.  ^ 


^  Kirjoittaja  ei  tässä  yhteydessä  malta  olla  tekemättä  eräitä  lainauksia 
äskettäin  ilmestyneestä  suomalaisia  sosialisteja  käsittelevästä  teoksesta. 
Ne  koskettelevat  kahta  jo  manalle  mennyttä  poliitikkoa  ja  parlamentaarik- 
koa, Eetu  Salinia  ja  Taavi  Tainiota,  miehiä,  jotka  uskalsivat  tunnustaa 
puuttuvaisuutensa  ja  jotka  uskalsivat  huumorissaan  edetä  aina  itseivan 
korkeuksiin,  joissa  matalamielinen  arvostelu  auttamattomasti  tukehtuu 
hapen  puutteeseen. 

Eetu  Salin  edusti  sos.dem.  puolueen  ylimääräisessä  puoluekokouksessa 
V.  1904  jyrkästi  sitä  kantaa,  että  sääty  valtiopäivien  vaaleihin  ei  työväestön 
olisi  otettava  osaa.  Hän  osoitti  lukuisilla  esimerkeillä  ulkomailta,  että  her- 
rojen parlamentissa  mies  pilaantuu,  kuten  Ranskassa  Millerand,  josta  sitten 
tuli  hallituksen  jäsenkin.  Ja  Salin  jatkoi:  »Miten  käykään  meidän  pienille 
sosialistintaimille,  jos  meillä  lasketaan  miehiä  herrojen  seuraan?  Se  on  sel- 
vää, että  porvarit  veisivät  meistä  parhaan  —  ehkäpä  minut,  ja  eikö  se  olisi 
vahinko  puolueelle?» 

Vielä  toinen  juttu  Salinista.  Kerromme  sen  tässä  asianomaisen  kirjoit- 
tajan sanoilla: 

»Monille  senaikaisille  puoluetovereille  ei  ollut  lainkaan  tuntematonta,  että 
Eetu  mielellään  viihtyi,  joskus  liiaksikin,  lasin  ääressä,  mutta  siinäkin  suh- 
teessa hän  oli  harvinaisen  rehellinen,  aina  irtisanoen  itsensä  'kaappijuopoista', 
joita  hän  kuulemma  ei  voinut  edes  sietää.  Salinin  suhtautumistavalle  luon- 
teenomaisena kerrottakoon  eräs  tapaus.  Tampereen  kokouksen  aikana  oli 
Tampereen  Teatteri  järjestänyt  ensimmäisen  kokouspäivän  illaksi  näytän- 
nön, Maxim  Gorkin  'Pohjalla'.  Kappaleessa  on  kohtaus,  jossa  muuan  itsensä 
rappiolle  juonut  taiteilija  kähisevällä  äänellä  replikoi:    'Minun  organismini  on 

Koko  julkinen  elämämme,  valtio  ja  yhteiskunta,  ne  ovat  juhla- 
puheittemme  uskollinen  peilikuva.  Me  saatamme  olla  yksityis- 
elämässämme hupaisia  ihmisiä,  jotka  kaipaamme  iloa  ja  kyke- 
nemme verrattomaankin  leikinlaskuun.  Mutta  anna  olla,  kun  mei- 
dän tulee  esiintyä  virastomme,  puolueemme,  seuramme  taikka 
minkä  muun  porukan  puolesta  tahansa,  niin  meidät  valtaa  jäy- 
kistävä juhlallisuus  ja  tärkeys.  Puhummepa  me  vaivattomasti  tai 
änkyttäen,  vapaasti  taikka  paperista,  me  olemme  aina  yhtä  muo- 
dollisia ja  yhtä  ikäviä.  Luonnollisen  vapaata,  huumorilla  höys- 
tettyä puhetta  kuulee  harvoin  täysin  yksityisluontoisessakaan  seu- 
rassa, ja  kun  koossaololle  on  saatu  jonkinkaanlainen  virallinen 
leima,  tuntuu  siltä  kuin  leikinlasku  asiallista  asiaa  käsiteltäessä 
olisi   kuuntelijain   mielestä   suorastaan   sopimatonta.    Ja    samat 


alkoholi  myrkyttänyt.'  Seuraavana  aamuna,  kun  Eetu  käytti  ensimmäisen 
ja  ainoan  puheenvuoronsa,  huudettiin,  salin  takalistolta:  kovempaa!  Eetu 
yritti  korottaa  ääntänsä,  mutta  ei  kai  se  kuulunut  vieläkään  takalistolle, 
koska  kovempaal-huudot  uudistuivat.  Eetu  keskeytti  hetkiseksi  puheen- 
vuoronsa ja  lausui:  'Minä  en  jaksa  kovempaa,  minun  organismini  on  alkoholi 
myrkyttänyt!'  Kun  suurin  osa  kokouksen  osanottajista  oli  kuullut  saman 
lauseen  edellisiltana  teatterilavalta,  nousi  Eetun  repliikistä  suuri  riemu, 
naurua  ja  kättentaputuksia.» 

Ja  lopuksi  Taavi  Tainio.  Hänen  tapaisensa  replikoija  olisi  aarre  minkä 
maan  eduskunnalle  tahansa.  V.  1907  vaalien  alla  tapahtui  hänen  vaalipuhe- 
tilaisuudessaan  jossakin  Turun  puolessa  seuraava  tapaus,  jonka  myös  ker- 
romme asianomaisen  kirjoittajan  suulla: 

»Eräs  vanhasuomalaiseen  puolueeseen  kuuluva  vaaliagitaattori  oli  myös- 
kin saapunut  puhetilaisuuteen  ja  pyysi  puheen  päätyttyä  puheenvuoroa,  kun 
tarjottiin  tilaisuus  keskusteluun.  Saatuaan  pyytämänsä  puheenvuoron  hän 
päätti  iskeä  edellistä  puhujaa  oman  käsityksensä  mukaan  tämän  kaikkein 
heikoimpaan  kohtaan.  Niinpä  hän  puhuttuaan  ensin  jonkin  aikaa  muista 
asioista  lausui  suuren  ihmetyksensä  sen  johdosta,  että  puolue  oli  ottanut  ohjel- 
maansa mm.  kieltolain  toteuttamisen,  vaikka  sen  johtavien  henkilöiden 
joukossa  ja  eduskuntaehdokkainakin  oli  sellaisia  miehiä  kuin  esim.  Taavi 
Tainio,  joka  ei  ollut  tunnettu  kaikkein  innokkaimpana  raittiusmiehenä. 
Sensijaan  hän  luetteli  oman  puolueensa  ehdokkaiden  joukosta  kolme  tunnet- 
tua raittiusmiestä,  jotka  tekevät  hyvinkin  ymmärrettäväksi  sen,  että  vanha- 
suomalainen puolue  ajaa  kieltolakia. 

kuuntelijat  saattavat  omassa  yksityiselämässään  olla  sentään  re- 
päisevän leikinlaskun  miehiä.  Mutta  yhteiskuntamme  rakentuu 
nyt  kerta  kaikkiaan  sille  perustalle,  että  siellä  ei  ole  kevyemmälle 
elämäntyylille  tilaa.  Varsinkin  nyt,  sota-aikana,  on  tullut  tavaksi 
toistaa  toistamasta  päästyäkin,  että  vakava  aika  vaatii  vakavuutta 
ja  arvokkuutta  niin  hyvin  julkisessa  kuin  yksityisessäkin  elä- 
mässä. Ikäänkuin  tuo  murjottaminen  antaisi  kansalle  uutta  voi- 
maa ja  elämänuskoa.  Mutta  yhteiskuntamme  on  kehittynyt  sel- 
laiseksi, että  kansalaisten  henkinen  elämä  on  vapaan  elämänilon, 
virkistävän  huumorin  ja  luonnollisuuden  kohdalta  pantu  yhtä 
tiukkojen  säännöstelymääräysten  pakkopaitaan  kuin  ruumiimme 
ravinto  ja  verhous. 

Tähän  kaikkeen  sanotaan,  että  tuo  yksityiselämän  ja  julkisen 


Kuulijat  olivat  hieman  ihmeissään  ja  odottivat,  mitä  Tainio  voisi  tuol- 
laiseen syytökseen  vastata.  Kuultuaan  vastustajansa  esittämät  väitteet 
pyyhkäisi  tämä  tapansa  mukaisesti  hyvin  rauhallisesti  silmälasejaan  ja  pyysi 
puheenvuoroa.  Sen  saatuaan  katsoi  hän  hyvin  arvostelevasti  edellisen 
puheenvuoron  käyttäjää  ja  lausui,  että  hän  tuli  siihen  käsitykseen,  että 
vanhasuomalainen  puolue  oli  vastaväittäjäksi  lähettänyt  viisaan  ja  asioita 
ymmärtävän  miehen.  Tämä  käsitys  oli  kuitenkin  osoittautunut  ennenaikai- 
seksi, sillä  puheenvuoron  loppu  pilasi  hyvän  alun.  Kun  edellinen  puhuja  oli 
ihmetellyt  sitä,  että  sos.dem.  puolue  oli  ottanut  ohjelmaansa  myöskin  kielto- 
lain, niin  hän  ilmeisesti  tiesi,  että  puolueen  jäsenten  valtava  enemmistö 
oli  kieltolain  kannalla.  Tätä  todisti  Tainion  mielestä  sekin,  ettei  edellinen  puhuja 
pystynyt  koko  sos.dem.  puolueen  riveistä  löytämään  kuin  Tainion  ja  pari 
muuta  ryyppymiestä.  Totta  kai  sellainen  puolue,  jonka  jäsenten  valtava 
enemmistö  on  raittiusmielistä,  tahtoo  ajaa  kieltolakia.  Hieman  toisin  sensijaan 
oli  edellisen  puhujan  oman  puolueen.  Sen  riveistä  ei  puhujakaan  ollut  löytänyt 
kuin  kolme  raitista  miestä.  Kun  sellaisenkin  puolueen  ohjelmassa  on  kieltolaki, 
niin  se  on  pelkkää  farisealaisuutta  ja  kansan  pettämistä.  Eihän  sellainen  puo- 
lue, jossa  ei  ole  kuin  kolme  raitista,  voi  rehellisessä  mielessä  ajaa  kieltolakia.» 

Näin  saattoi  meillä  tapahtua  vuosisadan  alussa.  Itsenäisyysvuosien  aikana 
on  kehitys  kulkenut  jatkuvasti  ikävään  suuntaan.  Onko  syynä  älykkyyden 
puute,  väärä  henkinen  asennoituminen  vai  tekopyhyys,  mutta  valtiollinen 
elämämme  on  surkeasti  vailla  huumoria.  Ehkä  se  sittenkin  on  tekopyhyyttä, 
koska  sen  yläpuolelle  saattoi  kohota  vain  jumaluusopin  professori  Lauri 
Ingman,  josta  sittemmin  tuli  arkkipiispa. 

elämän  vastakohtaisuus  meillä  Suomessa  on  perinteellinen  juttu, 
siihen  on  kansa  totutettu  ja  tottunut,  eikä  siitä  ole  tähän  saakka 
koitunut  mitään  haittaa.  Siinä  havaitaan  sama  ero,  mikä  on  ole- 
massa puhdetöitä  suorittavan  suomalaisen  pirtin  keskustelutyylin 
ja  pyhäasuunsa  pukeutuneen  rahvaan  täyttämän  seuratalon  juhla- 
tyylin  välillä.  Edellisestä  ei  puutu  viihtyisää  leikillisyyttä,  mutta 
jos  samaa  yritettäisiin  viljellä  parhaisiinsa  pukeutuneen  juhla- 
yleisön edessä,  saattaisi  siitä  olla  seurauksena  kuulijain  pahen- 
tuminen, koska  he  eivät  olleet  tulleet  kuuntelemaan  leikkipuheita, 
vaan  totista  totta  ja  vakavaa  asiaa. 

Tässä  väitteessä  lienee  koko  paljon  perää.  Asianlaita  on  to- 
dellakin niin,  että  tavallinen  suomalainen,  joka  omassa  yksityis- 
elämässään antaa  leikinlaskulle  vallan,  saattaa  suorastaan  hävetä 
puhujan  puolesta,  joka  sekoittaa  vakavasta  asiasta  puhuessaan 
huumoria  joukkoon.  Tällaisen  esiintymisen  aiheuttama  pahastu- 
minen saattaa  joskus  aiheutua  tekopyhyydestä,  mutta  useimmi- 
ten se  on  peräisin  siitä  vanhemman  väen  keskuudessa  tavaksi 
tulleesta  käsityksestä,  että  vakavasta  asiasta  pitää  puhua  vaka- 
vasti. Välipä  hänestä,  jos  kuulija  ottaa  pienet  nokkaunet  silloin 
tällöin,  pääasia  on,  että  puhetilaisuus  poikkeaa  mahdollisimman 
paljon  arkielämän  totunnaisesta  vapaudesta. 

Kun  siis  Suomen  kansa  tuntee  olonsa  kotoiseksi,  milloin  viral- 
liset asiat  hoidetaan  juhlallisesti  ja  kuivasti,  niin  miksi  nähdä  tar- 
peetonta ja  hyödytöntä  vaivaa  vakiintuneen  ja  hyväksytyn  olotilan 
muuttamiseksi?  Tämän  kysymyksen  voi  tietenkin  tehdä.  Mutta 
me  kysymme  vastaan:  onko  tämä  arkielämälle  vieras,  jäykkä  ja 
yleensä  persoonaton  juhlatyyli  se,  jonka  avulla  kansa  jaksaa  kes- 
tää sodan  yhä  jatkuessa  kasvavat  vaikeudet  ja  vastoinkäymiset? 
Sillä  nuo  vaikeudet  ovat  yleensä  jokapäiväisen  elämän  piirissä 
esiintyviä,  mahdoton  niitä  on  kenenkään  lähestyä  pateettisen  vuo- 
datuksen fraseologialla,  eikä  niitä  poisteta  korkealentoisen  juhla- 
puheen tavalliselle  kansalle  usein  käsittämättömin  korulausein. 
Ne  ovat  useimmiten  maan  tasalla  olevia  asioita,  joista  on  puhut- 
tava  luonnolliseen,   vapaaseen   tapaan,  jotta   puheesta   saadaan 

selko.  Ja  vaikkapa  esillä  olisi  kysymys,  jota  ej  sovi  käsitellä  arki- 
päiväisin sanankääntein,  onko  silloinkaan  tarpeen,  että  oitis  po- 
sahdetaan korkeaan  tyyliin,  josta  useimmalle  kuulijalle  jää  mie- 
leen vain  se,  että  kyllä  se  oli  kovin  kaunista,  mutta  mitä  siinä 
mahdettiin  sanoa,  sitä  ei  jaksa  muistaa. 

Kotirintama  saisi  monessa  asiassa  ottaa  oppia  pojista  rinta- 
malla. Ja  silloin  eräs  ensimmäisiä  oppeja  varmaan  olisi,  että  vai- 
keudet voitetaan  parhaiten  huumorin,  hyvän  tuulen  ja  vapautta- 
van leikinlaskun  avulla.    Ihan  virallisessakin  elämässä. 

Suomalaisen  sotilaan  voima  on  ollut  hänen  huumorissaan. 
Ramakka  leikinlasku,  siinä  elämäntyyli,  jonka  turvin  suomalai- 
nen sotilas  on  kestänyt  talvisodan  mittaamattomat  kärsimykset 
ja  nyt  käynnissä  olevan  taistelun  edeltäkäsin  aavistamattoman 
raskauden.  Huumori  on  peittänyt  jokapäiväisen  elämän  pikku- 
huolet,  mutta  se  on  antanut  myös  voimaa  ja  sinnikkyyttä  kaikkein 
kovimmankin  paikan  koettelemuksissa  ja  luonut  valoa  niihin 
synkkiin  päiviin,  joita  ilman  ei  parhaintakaan  sotaa  ole  käyty. 
Suomalainen  sotilas  on  oppinut  rintamalla,  että  se  maraton,  jonka 
sota  hänelle  muodostaa,  on  otettava  ilman  jännittämistä,  ilman 
pingoitusta,  irtonaisesti  ja  rennosti.  Esiintymisestä  tosin  puuttuu 
äksiisin  opettama  terävyys  ja  mallikkuus,  se  saattaa  meitä  tunte- 
mattomasta sivullisesta  näyttää  suorastaan  kurittomuudelta, 
mutta  se  vastaa  niin  turkasesti  suomalaista  luonnetta  ja  suoma- 
laista luontoa,  maastoa.  Tämä  olemisen  vapaus  saa  suomalai- 
sessa sotilaassa  täydentäjäkseen  huumorin.  Se  on  arvokas  ase 
sodan  kaikissa  vaiheissa,  mutta  erityisesti  pitkän,  hermoja  kulut- 
tavan asemasodan  aikana  tulee  näkyviin,  mikä  korvaamaton 
voima  suomalaisella  sotilaalla  on  hänen  huumorissaan  ja  hänen 
tavassaan  ottaa  asiat  irtonaisesti  ja  hieman  noin  niinkuin  ren- 
nosti. 

Pyrkiessään  vapautumaan  muodollisen  sotilaskasvatuksen  vä- 
kistenkin  mukanaan  tuomasta  pingoittuneisuudesta  suomalainen 
sotilas  noudattelee  samoja  linjoja,  jotka  suomalainen  urheilukas- 

vatus  on  omaksunut.  Sen  tiedetään  näet  aina  korostavan  irtonai- 
tää  ottaa  ilman  tärkeyttä,  vapaasti  ja  jännittämättä.  Siinä  tun- 
sen  suorituksen  välttämättömyyttä  ja  opettavan,  että  kilpailu  pi- 
nutaan  noudattavan  englantilaista  valmennusohjetta:  take  it  easy, 
ottakaa  se  helposti,  vaivattomasti.  Voidaanpa  havaita  mennyn 
niinkin  pitkälle,  että  esikuvaksi  on  haluttu  korottaa  urheilija,  joka 
ottaa  kilpailun  ikäänkuin  »hällä  väliä»-mielialassa,  sillä  silloin 
voi  säilyttää  huipputuloksen  saavuttamiselle  välttämättömän 
hermovoiman.  Ja  joka  tapauksessa  tuota  »hällä  väliä»-mielialaa 
on  pyritty  ylläpitämään  esim.  moniottelussa  eri  lajien  välillä,  jotta 
hermojännitys  itse  suoritusta  odotettaessa  ei  kuluttaisi  voimia. 
Tähän  voidaan  vielä  lisätä,  että  suomalaisen  naisvoimistelun  yh- 
tenä päämääränä  on  ruumiin  ja  hengen  rentouttaminen. 

Suomalainen  sotilas  on  tuntenut  nahassaan,  että  hermovoi- 
mien  säilyttäminen  edessä  olevien  taistelujen  varalta  vaatii  irto- 
naista, jännittämätöntä  olemista,  pingoittamatonta  vapaa-aikojen 
viettämistä.  Sitä  ei  ole  hänelle  opetettu  missään  ohjesäännöissä, 
päinvastoin  se  saattaa  suorastaan  sotia  ohjesääntöjen  henkeä, 
vieläpä  kirjaintakin  vastaan,  mutta  sen  on  opettanut  hänelle 
luonto,  joka  vetää  tikanpojan  puuhun.  Sota  on  suomalaiselle  kuin 
savotta  ja  savotan  viisaudet  on  siirretty  sodan  souviin.  Eräs  kaik- 
kein suurimmista  viisauksista,  elämänohje,  joka  on  vailla  ver- 
taansa, on  ollut  jätkän  opetus,  että  työ,  jos  aikoo  sen  saada  hyvin 
luistamaan,  on  tehtävä  löysin  rantein.  Jos  mihinkään  niin  sopii 
tämä  ohje  sodan  savottatöihin.  Siellä  on  kaikki  tehtävä  löysin 
rantein  sekä  sanan  tosiasiallisessa  merkityksessä  että  myöskin 
kuvaannollisessa  mielessä. 

Sanoimme  edellä,  että  kotirintama  saisi  ottaa  oppia  rintaman 
elämäntyylistä.  Rintamalla  on  kuukausien  mittaan  kehittynyt  oma 
tapa  suhtautua  asioihin.  Ja  kun  henkinen  kestämiskyky  on  juuri 
siellä  ollut  kaikkein  kovimmalla  koetuksella,  on  luonnollista,  että 
siellä  ovat  vaikeudet  muovanneet  elämäntyylin  sellaiseksi,  jonka 
avulla  läheiset  ja  kaukana  tulevaisuudessa  olevat  vastukset  voi- 
daan parhaiten  voittaa.    Tässä  valossa  rintaman  elämäntyyli  on 

kovien  tosiasioiden  valitsema  ]a  sen  tehokkuus  on  niiden  karai- 
sema. 

Varmaa  on,  että  kotirintaman  olosuhteet,  kun  on  kysymys 
kansan  henkisen  vastustuskyvyn  kestämisestä,  alkavat  sodan  pit- 
kittyessä yhä  enemmän  muistuttaa  varsinaista  tulirintamaa.  Kuta 
kauemman  aikaa  sota  on  kuluttanut  hermoja,  kufa  etäämmäksi 
rauhan  saapuminen  näyttää  häipyvän,  sitä  kireämmälle  ihmiset 
vedetään.  Silloin  tarvitaan  jokainen  keino,  jolla  voidaan  alentaa 
henkistä  painetta.  Silloin  vaaditaan,  että  kansan  mielialan  hoita- 
miseen kiinnitetään  aivan  erikoislaatuista  huomiota  ja  tehdään 
kaikki,  mikä  tehtävissä  on,  mielialan  keventämiseksi,  valoisam- 
man elämänkäsityksen  luomiseksi,  terveen  elämänilon  synnyttä- 
miseksi. Mutta  tätä  ei  saada  aikaan,  jollei  julkisessa  elämässä 
saada  käännöstä  vapaampaan  tyyliin.  Yhtäkkiä  se  ei  tietenkään 
voi  tapahtua,  mutta  olisi  pyrittävä  mahdollisimman  pian  luopu- 
maan ylipingoittuneesta  isänmaallisuudesta,  deklamoivasta  pa- 
teettisuudesta ja  kuivasta  juhlavuudesta.  Tilalle  olisi  saatava 
luonnollisuutta,  irtonaisuutta,  huumoria,  sanalla  sanoen  asiat  olisi 
hoidettava  löysin  rantein. 

Jotta  lukija  saisi  pohdin  siitä,  mitä  tarkoitamme,  saattaa  olla 
paikallaan  suorittaa  esim.  julkisen  propagandamme  lyhyt  tarkas- 
telu. Propagandalla  emme  tässä  tarkoita  virallista  propagan- 
daa, vaan  julkista  sanaa  sekä  puheessa  että  kirjoituksessa. 

Propagandastamme  on  sanottava,  että  se  on  omassa  lajissaan 
kunnon  työtä.  Se  hallitsee  horjahtamatta  ylevän  tyylinsä,  se  on 
tukehtumaisillaan  isänmaallisesta  paatoksesta.  Se  käsittää  teh- 
täväkseen kansan  mielialan  korkealla  pitämisen  ja  se  käsittää 
hyvin  myös  ne  keinot,  joilla  se  tuon  toimen  parhaiten  suorittaa. 
Kaikista  asioista  se  näin  ollen  antaa  mahdollisimman  optimisti- 
sen kuvan,  ja  jotta  kansa  ei  sortuisi  epämiellyttävien  ja  epäsuo- 
tuisien uutisten  alle,  se  ei  niitä  saata  kansan  tietoon  taikka  jos 
se  sen  tekee,  sanoo  se  ne  somasti  koristellen.  Se  pitää  myös  teh- 
tävänään isänmaallisen  intomielen  lietsomisen  kansaan,  jossa  tar- 
koituksessa se  enemmän  kuin  arkiseen  elämään  liittyvistä  asioista 

taikka  päivittäistä  mielenkiintoa  herättävistä  koti-  ja  ulkomaan 
tapahtumista  kirjoittaa  yleisisänmaallisista  aiheista,  kansamme 
raskaista,  mutta  kohtalon  käden  ihmeellisellä  johdatuksella  onnel- 
lisesti päättyneistä  vaiheista,  yksimielisestä  kansastamme,  voit- 
tomme varmuudesta  yms.  Ja  jos  propaganda  joutuu  selvittämään 
mitä  kansalaisille  määrättyä  käytännöllistä  tehtävää  tahansa,  sille 
etsitään  perusta  isänmaallisesta  velvollisuudesta,  kansallisesta 
edesvastuuntunnosta  jne.,  vaikka  tavalliselle  kansalaiselle  isän- 
maallisuus tässä  arkielämän  käytännöllisessä  tehtävässä  näytte- 
lee hyvin  vähän  vaikuttavaa  osaa  sen  välttämättömyyden,  sen 
pakon  rinnalla,  joka  on  määrännyt,  että  työ  on  tehtävä,  ja  joka 
tekemään  velvoitetulle  olisi  hyvin  riittänyt  velvoituksen  perus- 
teeksi. Ei  ihme,  jos  isänmaallisuus  alkaa  saada  epäaidon  sivu- 
maun, kun  se  tungetaan  kaikkialle,  tavallisen  kansalaisen  käsi- 
tyksen mukaan  täysin  tarpeettomiin  ja  sopimattomiin  paikkoihin. 
Kun  esim.  tunnetusti  proosallisia  asioita  käsitteleviin  kansan- 
huoltodekreetteihin  sullotaan  isänmaata  ja  isänmaallisuutta,  tu- 
lee pakostakin  mieleen  vanha  sopivaisuussääntö,  joka  kieltää 
valtakunnan  lippua  käyttämästä  ikkunanverhona  tai  pöytälii- 
nana. 

Tietenkin  voidaan  vastata,  että  meidän  on  syytä  pyrkiä  säi- 
lyttämään talvisodan  aikana  omaksuttu  korkean  isänmaallinen 
henki  ja  sen  mukainen  tyyli  julkisessa  elämässämme.  Silloin  se 
kelpasi  jokaiselle,  silloin  sen  omaksui  jokainen,  miksikä  se  ei  nyt 
kelpaisi  kaikille  suomalaisille? 

Talvisodan  aikana  oli  asianlaita  tosiaan  näin.  Mutta  meidän 
on  pidettävä  mielessämme,  että  talvisodan  aika  oli  jotakin  aivan 
erikoislaatuista  kansamme  elämässä,  niin  erikoislaatuista,  että 
sellaista  tuskin  koskaan  enää  voidaan  saavuttaa.  Se  oli  alituista 
pyhää,  se  oli  hurmiota,  jonka  voima  ei  ehtinyt  laskea.  Tuon  mieli- 
alan oli  synnyttänyt  tunne,  jonka  yksityisiä  tekijöitä  on  vaikeaa 
eritellä.  Siinä  oli  sekaisin  luottamusta  oikeaan  asiaan  ja  lopulli- 
seen voittoon,  siinä  oli  kohtalonomaista  aavistusta  vastarinnan 
toivottomuudesta  sekä  sen  jälkeen  seuraavasta  kansallisesta  ja 

henkilökohtaisesta  tuhoutumisesta.  Koko  kansa  oli  ikäänkuin  pu- 
keutunut juhla-asuun,  kuten  kreikkalaiset  taisteluun  mennessään. 
Tällainen  erikoislaatuinen  ilmapiiri  synnytti  talvisodan  aikaisen 
elämäntyylin. 

Mutta  nykyinen  sota  suoritetaan  talvisotaan  verrattuna  sitten- 
kin arkisiksi  muuttuneissa  olosuhteissa.  Se  on  venynyt  niin  pit- 
käksi, että  alituista  pyhämieltä  on  mahdoton  ylläpitää.  Sen 
vuoksi  on  psykologisesti  väärä  ja  vaikutuksiensa  puolesta  suo- 
rastaan onneton  yritys,  jos  propagandaa  pyritään  jatkamaan  siinä 
hengessä,  joka  oli  ainoa  oikea  talvisodan  päivinä.  Juhlapuvun 
asemesta  on  nyt  vedettävä  arkivaatteet  päälle,  nyt  on  kotirinta- 
malla enimmältä  osalta  sittenkin  kysymys  jokapäiväisen  elämän 
hankaluuksista  ja  vastoinkäymisistä,  jonkalaiset  on  totuttu  kestä- 
mään ja  voittamaan  arkinöpsyissä.  Sillä  pyhäpuku  ei  ole  luotu 
arkisia  touhuja  varten.  Jos  meidät  pakotetaan  jokapäiväisessä 
elämässä  juhlakankeuteen,  työ  ei  tule  tehdyksi  löysin  rantein. 
Työnilo  on  poissa  ja  työ  tulee  sen  mukaiselcsl.  Kuvitelkaammepa 
maamiestä,  joka  on  viety  syysliejuiselle  kynnökselle  isältä  peritty 
verkanuttu  päällä  ja  kirkkokengät  jalassa.  Taikka  seppää,  joka 
on  ohjattu  sunnuntaiaamuna  ahjon  ääreen  juhlavetimissä  ja  jolle 
on  pantu  pihdit  saunapuhtaisiin  kouriin.  Suunnilleen  samaa  tun- 
tee tavallinen  suomalainen,  kun  valtio  taikka  sen  edustajat  taikka 
sanokaamme  yksinkertaisuuden  vuoksi  propaganda  lähestyy 
häntä  ylipingoittuneessa  pateettisuudessa.  Kun  Pentti  Haanpään 
sotamies  Rimppi  vastaa  miehelle,  joka  on  kertonut,  että  teeriparvi 
on  mökin  nurkalla:  »Mitä?  Teeri?  Ethän  vain  puhu  ropakan- 
taa?»,  on  se  tosin  ilmaus  siitä  yleisestä  käsityksestä,  että  propa- 
ganda on  läheistä  sukua  puljutukselle.  Mutta  propagandan  liik- 
kuminen korkealla  jokapäiväisten  elämäntarpeiden  yläpuolella  ja 
sen  luonnollisuutta  välttävä  sekä  tavallisessa  kuulijassa  tai  luki- 
jassa vastakaikua  tapaamaton  tyyli  ovat  varmaan  olleet  luomassa 
käsitystä  propagandan  epäluotettavuudesta. 

Propagandamme   harjoittama   isänmaallinen   valistustyö   an- 
saitsee erikseen  muutaman  sanan.   Edellä  jo  mainittiin,  että  pro- 

pagandanime  viljelee  enemmänkin  tunneperäistä  yleisisänmaal- 
lista  mielialan  lietsomista  kuin  asiallista  selvittelyä.  Luulisimme, 
että  tämä  on  suurelta  osalta  turhaa  touhua.  Emme  me  suomalai- 
set tarvitse  yleisluontoista  isänmaallista  propagandaa,  me  olemme 
siinä  suhteessa  kyllä  jokainen  selvällä  ja  lujalla  kannalla.  Me 
emme  omalle  vakaalle  isänmaallisuudellemme  tarvitse  tuon- 
tapaista  uskonvahvistusta,  sillä  se  tuskin  kykenisi  tuomaan  mi- 
tään lisää  niihin  tuntoihin,  joista  meidän  rakkautemme  Suomeen 
ja  uskollisuutemme  sitä  kohtaan  on  peräisin.  Ja  me  luulemme, 
että  mikään  isänmaallinen  propaganda  ei  pysty  voittamaan  niitä 
tosin  peräti  harvoja,  joita  maamme  tähänastiset  vaiheet  eivät  ole 
voineet  opettaa  asettamaan  Suomen  maata  ennen  jokaista  muuta 
maata  kaikkien  toimiensa  kohteeksi,  suomalaiselle  isänmaalliselle 
kannalle.  Propagandan  pitäisi  puuhailla  enemmänkin  konkreet- 
tisten asioiden  parissa.  Niistä  me  saamme  tietoja,  joiden  perus- 
teella voimme  luoda  itsellemme  kuvan  velvollisuuksistamme  val- 
tiota kohtaan. 

Edellä  olemme  myös  maininneet  propagandamme  pyrkimyk- 
sen liioitellun  optimistiseen  sananselitykseen.  Tässä  propagan- 
damme seuraa  tuttua  kansallista  tapaa  vanhan  rauhan  ajoilta, 
jonka  mukaan  tulevaisuus  kuvailtiin  kirkkain  värein  ja  tarpeen 
mukaan  vältettiin  totuuttakin,  jos  sen  väriasteikko  olisi  ollut  syn- 
kempi kuin  mikä  soveltui  meidän  toiveisiimme.  Rauhan  vuosina 
meillä  ei  hyväksytty  paholaisen  maalaamista  seinälle,  eikä  moisen 
maalari  olisi  kestänyt  kilpailussa  niiden  kanssa,  jotka  lupasivat 
meille  huolettomia  aikoja  ja  yltäkylläistä  menestystä. 

Sama  tahti  jatkui  meillä  sodan  sytyttyäkin.  Talvisodan  aikana 
ryssä  oli  sotilaana  alamittainen  ja  halveksittava  vastustaja,  niin 
esitettiin  sekä  kotimaalle'että  ulkomaille.  Ja  kun  vihollinen  sitten 
ylivoimallaan  pakotti  meidät  rauhaan,  oli  kansa,  joka  ei  tuntenut 
olosuhteita  rintamalla,  vaan  oli  luottanut  viralliseen  propagan- 
daan, totisesti  vallan  pyrstöllään:  kuinka  annettiin  Karjala  niille, 
jotka  olivat  alakynnessä. 

Eikä  tyyli  ole  siitä  ainakaan  ratkaisevasti  parantunut.    Opti- 

mismia  ja  valoisia  värejä  on  meillä  jatkuvasti  viljelty  luvattoman 
paljon.  Tämä  tietenkin  tapahtuu  siinä  täysin  hyväksyttävässä 
tarkoituksessa,  että  sillä  tavalla  ylläpidetään  luottamusta  kansan 
keskuudessa  ja  vastustetaan  huonon  mielialan  syntymistä.  Tämä 
pitää  tietyissä  rajoissa  paikkansa,  mutta  jos  se  yleistetään,  on 
seuraus  päinvastainen  kuin  toivottu. 

Tietenkään  ei  ole  paikallaan  ottaa  esikuvaksi  vihoUismaan 
johtavaa  valtiomiestä,  mutta  kun  se  tapahtuu  yksityiskohdan 
teknillistä  hoitamista  koskevassa  mielessä  ja  siinä  hyvin  luvalli- 
sessa tarkoituksessa,  että  kansakunnan  vastustuskyky  saataisiin 
pysymään  pettämättömänä,  täytyy  olla  oikeus  todeta,  kuinka 
paikallaan  Englannin  pääministeri  Churchillin  menettelytapa 
luvata  kansalleen  verta,  hikeä  ja  kyyneleitä  on  ollut.  Asianlaita 
näyttää  nimittäin  olevan  se,  että  jos  kansalle  jonkin  käänteen- 
tekevän tapahtuman  yhteydessä  esittää  synkän  kuvan  tulevai- 
suudesta, jolta  ei  uskalla  enempää  toivoa,  tulee  kansa,  jos  se 
tuon  iskun  kestää,  samalla  rokotetuksi  tulevia  vaaroja  ja  kärsi- 
myksiä vastaan.  Kun  sille  ei  ole  parempaa  luvattu,  se  kestää 
koettelemukset,  joita  vastaan  se  on  osannut  sielullisesti  oikein 
asennoitua,  so.  koota  henkistä  pääomaa  niiden  voittamiseksi. 

Kaunomaalailu  saattaa  propagandamenetelmänä  olla  tilapäis- 
ten ja  kohtuullisessa  ajassa  voitettavien  vaikeuksien  kestäessä 
paikallaan.  Kun  kansa  näet  perästäpäin  saa  tietää  asian  oikean 
laidan,  on  sattunut  ja  salattu  vahinko  jo  ehditty  korjata,  ja  jäl- 
jelle jää  enää  päivittely,  jotta  johan  piti.  Mutta  kun  pitkäaikai- 
sen kriisin  vallitessa  jokainen  alkaa  vaivatta  nähdä,  että  viral- 
linen optimismi  pyrkii  lähenemään  notorista  epätotuutta,  silloin 
perustelematon  optimismi  ja  kaunomaalailu  ovat  pahinta  mieli- 
alan myrkyttämistä. 

Havaitsemme  siis,  että  propaganda  ei  ole  sidottu  totuuteen 
suinkaan  sen  vuoksi,  että  se  on  moraalisesti  oikein.  Jos  mielialaa 
heikentävän  tosiasian  peittäminen  voidaan  todella  tehokkaasti 
suorittaa,  on  se  tehtävä,  mutta  muutoin  ei.  Epäonnistunut  yritys 
epäsuotuisien  seikkojen  salaamiseksi  on  kaikista  pahinta.    Sillä 

8  —  Eheytynyt  kansa. 

kun  salaisena  pidetty  asia  tulee  kansan  tietoon,  niin  se  myrkyttää 
yleistä  mielipidettä,  herättää  huhuja  ja  epäluottamusta  sekä  kas- 
vattaa pelkoa,  että  salaisena  peitelty  asia  on  paljon  suurempi 
kuin  se  tosiasiallisesti  onkaan. 

Olemme  tässä  kuvailleet  propagandaa  ilmauksena  väärään 
suuntaan  kehittyneen  julkisen  elämämme  tyylistä.  Mutta  kaik- 
kien väärinkäsitysten  välttämiseksi  on  tarpeen  vielä  uudelleen 
korostaa,  että  propaganda  on  tässä  käsitetty  varsin  laajassa 
merkityksessä.  Se  ei  ole  ainoastaan  valtion  virkamiesten  johtama 
tai  harjoittama  tiedoitus-  ja  valistustoiminta,  vaan  siihen  kuuluu 
suurin  osa  sitä  toimintaa,  jolla  valtio  ja  yhteiskunta  lähestyy 
kansalaisia.  Siihen  kuuluu  valtio-  ja  puoluemiesten  puheet  ja 
kirjoitukset,  sanoma-  ja  aikakauslehtien  artikkelit,  osittain  myös 
uutiset  ja  niiden  otsikoiminen  jne.  Kaikkiin  niihin  voi  suurelta 
osalta  soveltaa  moitteen,  että  niitä  ei  ole  tehty  löysin  rantein. 

Yhteiskunnastamme  puuttuu  yleensäkin  konstruktiivisia,  ra- 
kentavia aatteita  ja  ajatuksia.  Me  tallaamme  vanhoilla  totutuilla 
teillä,  ja  hyvä  sekin.  Mutta  emme  aina  tarpeeksi  herkästi  vaistoa, 
milloin  ulkonaiset  olosuhteet  vaatisivat  joitakin  sisäisiä  uudis- 
tuksia ja  muutoksia.  Tuntuu  siltä  kuin  me  emme  vielä  täysin 
selkeästi  ymmärtäisi,  että  kansan  vastustustahdon  säilyttäminen 
yhä  enenevien  vaikeuksien  pakatessa  päälle  on  vaikeampi  tehtävä 
kuin  miltä  se  näyttää  ja  että  se  vaatii  uusia  ja  rohkeita  otteita. 

Työn  aiheuttama  ruumiillinen  väsymys,  yksitoikkoisuudesta 
johtunut  ikävystyminen  ja  henkinen  kyllästyminen  on  voitetta- 
vissa vaihtelun  ja  ilon  avulla.  Tämän  on  saksalainen  »Kraft  durch 
Freude»-järjestö  (»voimaa  ilosta»)  ottanut  toimintansa  johto- 
motiiviksi,  kun  se  on  pyrkinyt  tuomaan  nimenomaan  tehdastyö- 
väestölle  virkistystä  sekä  työssä  että  loma-aikoina.  Kraft  durch 
Freude-järjestön  vuosien  mittaan  saavuttamat  tulokset  ovat  erin- 
omaisen merkittävät. 

Meillä  kulkee  vastaavanlainen  loma-ajan  käytön  edistämis- 
toiminta vielä  lapsenkengissään,  ja  se  vähä,  mitä  on  tehty,  on 
suoritettu  varsinaisen  vuosiloman   viettämistä  koskevien  järjes- 

telyjen  alalla.  Sitä  vastoin  ei  huomiota  ole  lainkaan  kiinnitetty 
päivittäisten  vapaa-aikojen  virkistävään  viettämiseen.  Ja  kuiten- 
kin juuri  nyt  olisi  tämä  kysymys  erittäin  tärkeä.  Me  suomalaiset 
olemme  siinä  asemassa,  että  järjestetty  toiminta  henkisen  voiman 
ja  vireyden  ylläpitämiseksi  ja  lisäämiseksi  olisi  kansan  vastustus- 
tahdon  säilymisen  kannalta  välttämättömästi  aikaansaatava. 
Työllä  rasitettujen  ihmisten  henkisten  voimien  vahvistaminen  on 
tähän  saakka  jäänyt  pääasiassa  yksityisten  omaksi  asiaksi. 
Mutta  tässä  on  yhteiskunnan  etu,  yhteiskunnan  kestäminen  kysy- 
myksessä, ja  siksi  pitää  yhteiskunnan  ottaa  asia  omakseen. 

Ilo  ja  vaihtelu,  ne  ovat  kulmakivet,  jotka  yhteiskunnan  raken- 
tajat ovat  meillä  tähän  saakka  tyystin  hylänneet.  Vain  niiden 
avulla  kyetään  pitämään  mieliala  ylhäällä  niinä  raskaina  ja  har- 
maina päivinä,  joiden  jäljelläolevaa  lukua  emme  tiedä.  Kansa- 
laiset ovat  omalla  menettelyllään  osoittaneet,  mitä  meillä  tässä 
suhteessa  tarvitaan.  Tarkoitamme  kautta  maan  järjestettyjä  ase- 
miesiltoja, joilla  on  ollut  suorastaan  valtava  menestys.  Niiden 
ohjelma  on  kevyttä  iloittelua  ja  juuri  tuollaista  kansa  nyt  tarvitsee 
ja  kaipaa.  Asemiesiltojen  antamaa  esimerkkiä  seuraten  ovat  mo- 
nenlaiset eri  järjestöt  ryhtyneet  toimeenpanemaan  vastaavanlaisia 
viihdytysiltoja,  joilla  kaikilla  on  hyvä  yleisömenestys.  Tuntuu 
siltä,  että  on  muodostumassa  erityinen  ammattikunta,  joka  huo- 
lehtii tällaisten  iltojen  järjestämisestä  jonkin  hyvän  harrastuksen 
nimissä  ja  joka  käärii  omiin  liiveihinsä  suuren  osan  tuloista. 
Mutta  oli  miten  oli,  tällaisten  huvitilaisuuksien  saavuttama  kan- 
natus on  todistuksena,  että  kansa  kaipaa  jotakin  laadultaan 
erikoista,  nykyiseen  aikaan  soveltuvaa  vaihtelua  arkipäiväänsä. 

Otamme  vielä  toisenkin  nykypäivien  ilmiön  todistajaksemme. 
Juopottelu  on  ollut  voimakkaasti  lisääntymässä.  Siihen  yritetään 
etsiä  syitä  sota-ajan  mukanaan  tuomasta  moraalikäsitysten  huo- 
nonemisesta yms.,  mutta  luonnollisen  selityksen  ei  välttämättä 
tarvitse  olla  näin  murheellinen.  Kun  työtä  on  yleensä  tehtävä 
lujasti  ja  kun  sodan  jatkuminen  pitää  mielialaa  kireänä,  tarvit- 
taisiin   virkistävien    vapaa-aikojen    mahdollisuutta,    tilaisuutta 

huvitteluun.  Mutta  tällaista  tilaisuutta  ei  ole.  Seurauksena  on 
pako  alkoholijuomien  pariin,  juopotteluun.  Elämän  karuus  tar- 
vitsee vastapainon,  jotta  tasapaino  säilyisi.  Kun  ei  ole  tilaisuutta 
terveeseen  huvitteluun,  otetaan  tilalle,  mitä  on  saatavissa.  Tur- 
haan ei  puhuta  aivojen  pesusta  alkoholilla.  Tältä  pohjalta  on 
selitettävissä  juoppouden  valitettava  lisääntyminen. 

Edellä  kirjoitetussa  on  lähdetty  siitä,  että  rintamamme  pitää 
kutinsa  sekä  materiaalin  että  mielialan  puolesta.  Silloin  jää  koti- 
rintamasta riippumaan,  jaksammeko  murtumattomina  kestää  lop- 
puun saakka.  Täällä  se  on  mielialakysymys.  Normaalisina 
aikoina  hyvät  taikka  ainakin  siedettävät  olosuhteet  muovaavat 
mielialan.  Mutta  sodan  aikana,  jolloin  ulkonaiset  olosuhteet  ovat 
vaikeat  ja  jolloin  ihmisten  sielullinen  jännitys  on  suuri,  tarvit- 
taisiin määrätietoista,  suunnitelmallista  mielialan  hoitamista. 

Tällöin  haluamme  korostaa  kahta  näkökohtaa.  Ensiksikin: 
yhteiskunnan  tulee  varata  kansalaisille  henkistä  virkistystä,  elä- 
mäniloa. Ja  toiseksi:  yhteiskunnan  on  vapauduttava  pingoittu- 
neesta,  hedelmättömästä  mahtiponnesta  ja  lähestyttävä  kansa- 
laisia luonnollisesti  ja  vapaasti,  leikinlaskua  karttamatta,  löysin 
rantein. 

Jo  rauhan  aikana  kiinnitettiin  ei  vain  Saksassa,  josta  edellä 
on  ollut  puhe,  vaan  kaikissakin,  teollisuusmaissa  huomiota  vapaa- 
aikojen  viettämiseen.  Siinä  yhteydessä  esitettiin  niinkin  voimak- 
kaita väitteitä  kuin  että  yhteiskunnan  kannalta  ei  ole  tärkeintä 
se,  miten  työaika  kulutetaan,  vaan  se,  miten  vapaa-aika  viete- 
tään. Olkoon,  että  tässä  on  huimasti  liioiteltu,  mutta  paradoksi 
on  otettava  opiksi,  silloin  kun  kansan  mielialan  merkitys  kansan 
vastustustahdon  säilymiselle  tunnustetaan  ratkaisevaksi  tekijäksi. 

Meillä  ei  riitä,  että  vapaa-aikojen  varalta  järjestetään  ilman 
yhtenäistä  suunnitelmaa  jokin  asemiesilta  tai  sitä  vastaava  kir- 
java iloittelu,  vaan  välttämätöntä  olisi,  että  valtiovalta  antaisi 
jollekin  vartavasten  muodostetulle  elimelle  tai  järjestölle  tehtä- 
väksi kansan  mielialan  hoitamisen,  jolloin  huomiota  ei  olisi  kiin- 
nitettävä sanoihin,  propagandaan,  vaan  tekoihin.  Ja  nimenomaan 

toimenpiteisiin  vapaa-aikojen  viri<istävän,  voimia-antavan  viet- 
tämisen aikaansaamiseksi.  Tällainen  erikoisjärjestely  on  tarpeen 
nimenomaan  sen  vuoksi,  että  sota-aikana  vapaa  kansalaistoi- 
minta, jonka  piirissä  aikaisemmin  voitiin  tehdä  arvaamattoman 
paljon  vapaa-aikojen  virkistäväksi  viettämiseksi,  on  supistunut 
vain  murto-osaan  entisestään.  Kun  nykyään  ei  ole  olemassa 
edellytyksiä  aikaisemmalla  pohjalla  tapahtuneen  toiminnan  elvyt- 
tämiseen, on  siirryttävä  kokonaan  uusiin  muotoihin.  Mutta  kesan- 
noksi tätä  asiaa  ei  saa  jättää,  sillä  vahingolliset  ajanviettotavat 
pääsevät  pian  ryöstäytymään  irti,  jos  ei  aktiivisiin  vastatoimen- 
piteisiin ryhdytä.  Kiellot  eivät  yksin  auta  eivätkä  poista  pahan 
juuria. 

Työmuodoista  ei  tällaisella  viihdytysjärjestöUä  tulisi  olemaan 
puutetta.  Teatterinäytäntöjä,  musiikki-iltoja,  viihdytystilaisuuk- 
sia,  ulkoilua,  voimisteluharjoituksia,  urheilua,  tanssitilaisuuksia, 
yhteislauluhetkiä,  ehkäpä  puheita  ja  esitelmiäkin.  Jos  tässä  tar- 
koitettu vaalintatoiminta  pantaisiin  alulle,  on  varmaa,  että  työalaa 
ja  työmuotoja  sille  kyllä  löytyisi  lisää  ajan  ja  kokemusten  mu- 
kana. Kaiken  huvittelutoiminnan  johtavana  periaatteena  tulisi 
olla  huvittelun  ohjaaminen  yhteiskuntaa  hyödyttäviin  muotoihin 
ja  sen  pysyttäminen  terveellä  pohjalla.  Yhteiskunnalla  ei  ole 
varaa  sellaiseen  hyveellisyyteen,  joka  kieltää  kaiken  huvittelun 
sillä  perusteella,  että  se  ei  sovi  vakavaan  aikaan,  jota  elämme. 
Jos  havaitaan,  että  aikaisemmin  sallittujen  huvittelumuotojen 
kieltäminen  on  johtanut  epäterveiden  ja  vahingollisten  ajanvietto- 
tapojen yleistämiseen,  on  pakko  ottaa  asia  uudelleen  reaalisella 
pohjalla  tapahtuvan  tarkastelun  alaiseksi  ja  omaksua  menettely- 
tavat, jotka  takaavat  luopumisen  epäterveistä  muodoista.  Siitä 
tässä  on  kysymys. 

Mutta  miten  saada  yhteiskunta  löysäksi  ranteiltaan? 

Demokratiassa  luullaan,  että  kaikki  asiat  saadaan  järjestyk- 
seen kansan  valittujen  säätämillä  laeilla.  Diktatuureissa  taas 
uskotaan  lujasti  siihen,  että  määräys,  käsky,  ukaasi  ratkaisee 
vaikeimmatkin  pulmat. 

Jospa  tyytyisimme  tähän  yleispätevään  tiehen  ja  suositteli- 
simme seuraavanlaista  lakiehdotusta: 


LAKI 

julkisista  puheista. 

1  §. 
Valtiollisia  asioita  taikka  valtion  hallintoa  käsittelevää  jul- 
kista puhetta  älköön  tasavallassa  pitäkö  henkilö,  joka  puhuu  joko 
liian  pitkään  taikka  pateettisesti,  ei  myöskään  henkilö,  jolla  ei 
jokaista  puheensa  10  minuuttia  kohti  ole  vähintään  yhtä  hyvää 
sukkeluutta. 

2§. 

Henkilölle,  joka  on  nimitetty  virkaansa  ennen  tämän  lain  voi- 
maantuloa ja  joka  voi  kahden  henkilön  todistuksella  osoittaa 
olevansa  vailla  löysäranteista  elämäntyyliä,  voidaan  myöntää 
oikeus  pitää  puheita  virkaansa  liittyvistä  aiheista  poiketen  1  §m 
säännöksistä. 

3  §. 

Jos  henkilö  julkista  puhetta  pitäessään  esittää  tökerön  sukke- 
luuden, on  hänet  ammuttava  hiljaisella  tulella  aamunkoitteessa. 

4§. 

Se,  mitä  1  ja  3  §:ssä  on  sanottu  julkisen  puheen  pitäjästä, 
olkoon  lakina  myös  hänen  puheensa  kirjoittajaan  nähden. 

